**3-mavzu. Markaziy Osiyoda ma’naviyatning takomil bosqichlari**

**Reja:**

1. **Qadimgi Markaziy Osiyo xalqlari ma’naviyatining shakllanish jarayonlari**
2. **Islom dinida ma’naviyat va shaxs ma’naviy qiyofasining talqini**
3. **Markaziy Osiyo falsafiy tafakkurida ma’naviyat va ma’rifat masalalari**
4. **Amir Temur va temuriylar sulolasi davrida ma’naviyat va ma’rifat**

**Qadimgi Markaziy Osiyo xalqlari ma’naviyatining shakllanish jarayonlari**

Jahon ma’naviyati va ma’rifatining rivojiga jamiki xalqlar baholi qudrat o‘z ulushlarini qo‘shganlar. Ammo bunda SHarq mamlakatlari, jumladan, Markaziy Osiyo xalqlarining qo‘shgan hissasi alohidadir.

Markaziy Osiyo jahonning ilmu fan, falsafa, din, adabiyot va san’at qadimdan rivojlangan, tarixi, ma’naviyati nihoyatda boy mintaqalardan biridir.

Bir necha ming yilliklarda shakllangan Markaziy Osiyo xalqlari milliy ma’naviyati takomil bosqichlari mazkur o‘lkada yuz bergan madaniy rivojlanish jarayonlari bilan bevosita bog‘liq bo‘lib, ushbu sahnda yuz beruvchi ma’naviy hodisa sanaladi. Xalqimiz madaniy-ma’naviy taraqqiyoti o‘ta murakkab tarixiy silsilalar, o‘zgarishlar va hodisalar majmuini tashkil etadi.

Ana shu murakkab va ko‘p ming yillik ma’naviy takomilimiz jarayonidan asosiy bo‘g‘inlarni ajratib olishimiz lozim. Busiz milliy ma’naviyatimiz rivojlanishi bosqichlari haqida fikr yuritib bo‘lmaydi.

Ko‘pgina tadqiqotchilarning bu boradagi fikrlarini o‘rganib, milliy ma’naviyatimizning bir necha ming yillik tarixini besh davrga ajratib ko‘zdan kechirishni ko‘p jihatdan maqbul bildik:

1. Islomgacha milliy ma’naviyatimiz taraqqiyoti.
2. Ilk SHarq uyg‘onish davri (IX-XII asrlar)da ma’naviyat va ma’rifat rivoji.
3. Amir Temur va temuriylar sulolasi davrida (so‘nggi uyg‘onish davri) ma’naviy-ma’rifiy takomil masalalari.
4. Xonliklar, mustamlakachilik va qaramlik sharoitida ma’naviyat.
5. Mustaqillik va ma’naviy poklanish, ma’naviy tiklanish va ma’naviy rivojlanish masalalari.

Bu davrlar o‘z ichiga olgan tarixiy davrlar muddatiga ko‘ra aslo teng emas. Biz nazarda tutgan birinchi davr bir necha ming yillarni qamrab olsa, ikkinchi davr IX-XII asrlarni, uchinchi davr XIV asrning ikkinchi yarmi va XVI asrlarni, to‘rtinchi davr esa XVII dan XX asrning so‘nggi o‘n yilligiga qadar bo‘lgan davrni qamrab olganligi bilan ajralib turadi.

Mazkur mavzuda Islomgacha ma’naviyatimiz takomili, mazmuni va mohiyati haqida fikr yuritamiz. Islomgacha bo‘lgan milliy ma’naviyatimiz va uning takomillashishi haqidagi eng muhim manbalar guruhini to‘rtga bo‘lish mumkin. 1.Zardushtiylikning “Avesto” kitobi va turkiy bitiklar (yozuvlar). 2. Qadim SHumer, Bobil, Ashshur, qadim Misr, YUnon, Hind, Xitoy manbalari va Eron shahanshohlaridan qolgan toshbitiklar. 3. Arxeologik yodgorliklar – moddiy ashyolar va turli inshootlar. 4. Xalq og‘zaki va yozma adabiyot namunalari, urf - odat va marosimlar, o‘yinlar, bayramlar va boshqalar.

Bizning eng qadimiy ajdodlarimiz ma’naviyati va ma’rifati haqidagi ma’lumotlar asrlardan asrlarga o‘tib hozirgacha saqlanib qolgan xalq og‘zaki ijodi namunalari: mif, afsonalar, rivoyatlar, dostonlar va qadimiy yozuvlarda saqlanib kelayotir.

Avlodu ajdodlarimizning qadim ijtimoiy-iqtisodiy hayoti, urf-odatlari, an’analari, tili, tarixi, madaniyati va ma’naviyatini badiiy-falsafiy jihatdan o‘ziga xos tarzda aks ettiradigan og‘zaki ijodiyoti nihoyatda boy va xilma-xildir. Miflar, afsonalar, qahramonlar to‘g‘risidagi dostonlar, to‘y-hashamlarda, xalq yig‘inlarida, bayramlarda, marosimlarda, safarlarda, mehnat jarayonida aytilgan ashula-qo‘shiq va laparlar, marsiyalar, lirik she’rlar, maqol va matallar, masal va topishmoqlar xalqimiz og‘zaki ijodiyoti madaniyati va ma’naviyatining eng qadimgi va uzoq tarixga ega bo‘lgan sohalaridir.

Tarix qa’ridan, necha-necha o‘tmish dalg‘ovli davrlardan bizgacha eson-omon etib kelgan miflar, afsona va rivoyatlar, dostonlar, ertak, maqol va qo‘shiqlar, yozma yodgorliklar o‘tmishning shunchaki bir aks sadosi emas, balki ajdodlarimiz ko‘nglidagi qayg‘u-hasrat va quvonchu shodlikning yo‘ldoshi, uning bilim qomusi, diniy, falsafiy, ma’naviy boyligi hamdir. Ular kishilarni mehnatni sevishga o‘rgatgan, tabiatning xatarli kuchlariga qarshi kurashish va ularni oldini olishda odamlarga yordam bergan, olamda ro‘y berib turadigan murakkab hodisalar va jarayonlar sir-asrorlarini bilib olishga undagan, insonlarning fikri, tafakkuri va hayotini o‘tmishdan kelajakka tomon tortgan, hayotni sevishga da’vat etgan.

Xalqimizning o‘ziga xos turmush tarzi, tafakkur va dunyoqarashi, hayotga, voqelikka munosabatining ifodasi bo‘lgan bunday xalq og‘zaki ijodi namunalari, milliy mafkuramiz oziqlanadigan manbalardir.[[1]](#footnote-1) Markaziy Osiyo xalqlarining qadimiy mif va afsonalari turli mavzularda bo‘lgan. CHunonchi kosmogonik miflar, hayvonlar va qushlar haqidagi miflar, xudolar va afsonaviy qahramonlar haqidagi miflar bo‘lib, ularda yaxshilik, baxt-saodat, quyosh nuri va issiqlik – yomonlik, baxtsizlik, zulmat va dahshatli sovuqqa qarama-qarshi qo‘yilgan. SHu asosda baxt o‘lkasi va baxtsizlik o‘lkasi degan miflar yuzaga kelgan. YAxshilik va yomonlik kuchlari o‘rtasidagi kurash mifologik obrazlar Mitra, Anaxita, Kayumars, Yima(Jamshid), Elikbek va boshqalar timsolida mujassamlashtirilgan. Bular haqidagi miflar zardushtiylikning “Avesto” kitobiga ham kirgan.

Mitra – Quyosh xudosi.U kishilarga nur, issiqlik, baxt-saodat baxsh etadi. SHu bilan birga u yaxshi qurollangan bo‘lib, dushmanlarga qarshi dahshat soladi, kishilarni turli balo va ofatdan qutqaradi. Mitra bitmas-tuganmas kuchga ega bo‘lgan pahlavon sifatida tasvirlangan. U dushmanga qarshi shafqatsizlik bilan jang qiladi va uni mahv etadi. Mitra – ajdodlarimiz tasavvurida o‘tda kuymas, suvda cho‘kmas, o‘q o‘tmas qahramon.

Kayumars haqidagi mif ham «Avesto»ga kirgan. Mifologiyaga ko‘ra Kayumars er yuzida paydo bo‘lgan birinchi odam bo‘lib, go‘yo u Axura Mazda (Xurmuz) tomonidan yaratilgan va ikki vujuddan: ho‘kiz va odamdan tashkil topgan. Insoniyatning ashaddiy dushmani bo‘lgan Axriman Kayumarsni o‘ldiradi. Kayumars tanasining ho‘kiz qismidan 55 xil don, 12 xil o‘simlik, sigir va ho‘kiz, ulardan esa 272 xil foydali hayvonlar paydo bo‘ladi; tananing odam qismidan esa erkak va ayol jinsi hamda metall vujudga kelgan deb tasvirlanadi.

Yima (Jamshid) haqidagi mifda kishilar uchun najotkor hukmron obrazi tasvirlangan.

SHunday qilib, yuqoridagi kabi xalq og‘zaki ijodi - miflarda xalq najotkori va haloskori ifoda etilgan, kishilarning ma’naviy g‘alabasi va o‘z kelajagiga ishonchi tasvirlangan.

Xalq og‘zaki ijodida mifologik obrazlar bilan birga afsonaviy qahramonlar obrazi ham yuzaga kelgan. Bu qahramonlar kishilarning osoyishtaligi va baxt-saodati uchun kurashib, fidokorlik ko‘rsatadilar. CHunonchi, Gershasp va Elikbek haqidagi afsonalarda ajdar va jinlarni enggan, o‘limdan qo‘rqmas, mard, bahodir, kishilarni halokatdan qutqaruvchi qahramonlar obrazlari badiiy bo‘yoqlarda aks ettirilgan.

Qadim Markaziy Osiyo aholisi yaratgan og‘zaki adabiyoti yodgorliklari orasida qahramonlik eposi muhim o‘rin tutadi. Ularda xalqimizning chet el bosqinchilariga qarshi vatanparvarlik kurashi asosiy o‘rinni egallagan.

“To‘maris”, “SHiroq”, “Zariagr va Odatida”, “Zarina va Striangiya”, “Uch og‘a-ini botirlar”, “Malikai Husnobod” kabi qissalar va “Alpomish”, “Qirqqiz”, “Go‘ro‘g‘li”, “Ravshanxon”, “Avazxon”, “Oysuluv” singari dostonlarda ham milliy, ham umumbashariy ahamiyatga ega bo‘lgan falsafiy va ma’naviy g‘oyalar ilgari surilgan.

Qahramonlik haqidagi qissalar, ertaklar, dostonlar va afsonalarning falsafiy-ma’naviy mohiyatini belgilaydigan, ularning asosiy negizini tashkil etadigan umumiy g‘oya - inson uchun muqaddas dargoh – Vatanning ozodligi va istiqboli uchun chet el bosqinchilariga qarshi murosasiz qahramonona kurashish har erkagu ayolning, kattayu kichikning oliy insoniy burchi ekanligi haqidagi qarashlar bayon etilganligi bilan o‘ziga jalb etadi.

“To‘maris” haqidagi qissada massagetlar malikasi To‘marisning Eron bosqinchilariga qarshi kurashdagi mardligi, dovyurakligi, jasorati, donishmandligi, vataniga sodiqligi, dushmanlarga nisbatan ziyrak va xushyorligi bayon etilgan. Qissada aytilishicha, Eron shohi Kir massagetlar yurtini o‘ziga qaram qilish, boyliklarini talash maqsadida To‘marisga uylanmoqchi bo‘lib, sovchilar yuboradi. Malika shohning asl maqsadi nima ekanligini tushunib unga qayliq bo‘lishni, o‘z elini qul qilib topshirishni istamasligini qat’iy qilib aytadi. Bunday javobni eshitgan Kir hiyla-nayrang yo‘liga o‘tib, uning o‘g‘li Sparanganizni va massagetlarning bir qanchasini mast qilib, qo‘lga oladi. Bundan qattiq g‘azablangan To‘maris shohga qarata: “Ey, qonxo‘r Kir, qilgan ishing bilan maqtanmay qo‘yaqol. Sen mening o‘g‘limni yuzma-yuz jangda engganing yo‘q, uni makkorlik bilan sharob ichirib qo‘lga tushirding. Endi mening nasihatimga kir, O‘g‘limni menga topshirib, kelgan eringga ziyon-zahmatsiz qaytib ket. Agar so‘zimga kirmasang, massagetlar tangrisi – Quyosh nomi bilan qasamyod qilamanki, men senday ochko‘z xonni qon bilan sug‘oraman!..” Kir bu so‘zlarni e’tiborga olmaydi va ochiqdan-ochiq tajovuz qilish yo‘liga o‘tadi va massagetlar yurti tomon qo‘shin tortadi. Daryodan o‘tish uchun ko‘priklar qurdira boshlaydi. SHohning bu xatti-harakatidan xabardor bo‘lgan To‘maris Kirga elchi yuborib shunday deydi: “Ey shoh, qilayotgan ishingni to‘xtat! Hali sen boshlagan ishning qanday tugashini bilmaysan-ku? Qo‘y, sen o‘z yurtingda podshohlik qilaver, bizni ham o‘z holimizga qo‘y. Lekin sen bunga ko‘nmaydigan ko‘rinasan. Agar biz bilan kuch sinashmoqchi bo‘lsang, u holda ko‘priklar qurib, ovora bo‘lma, biz daryodan uch kunlik nariga ketamiz, sen bizni erimizga o‘t, yoki o‘z yurtingda uchrashishni istasang, shuni xabar qil!”[[2]](#footnote-2)

Malika To‘maris boshchiligidagi massagetlar Eron qo‘shinlari bilan bo‘lajak qonli to‘qnashuvga, hayot-mamot jangiga tayyorgarlik ko‘ra boshlashadi. Massaget qo‘shinlari beomon, ayovsiz jangda qahramonlarcha kurashib eroniylarni mahv etib, g‘alabaga erishadilar. Jangda Kir o‘ldiriladi. Jang maydonida emas, nayrang bilan qo‘lga olinib halok bo‘lgan o‘g‘li Siparangiz dog‘ida o‘rtangan To‘maris o‘z suvoriylariga o‘ldirilgan Kir kallasini kesib, oldiga keltirishni, bir meshni esa qon bilan to‘ldirishni buyuradi. SHundan so‘ng u soch-soqoliga qon yopishib qolgan Kir kallasini qo‘liga olib, qon bilan to‘ldirilgan meshga solar ekan, jangga yakun yasab shunday deydi: “Ey nomard, sen meni jangda halollik bilan engib chiqqan bir ayolni – makkorlik bilan o‘g‘lidan judo qilib, farzand dog‘ida kuydirding, sen umring bo‘yi qonga to‘ymading, men o‘z ontimga amal qilib seni qon bilan sug‘ordim. Birovning yurtiga zo‘ravonlik bilan bostirib kirganlarning jazosi shu!”[[3]](#footnote-3)

Vatanni himoya qilish, erksevarlik, yurtparvarlik, vatanparvarlik kabi ma’naviy-axloqiy fazilatlar ajdodlarimizning qon-qoniga singib ketganligi SHiroq haqidagi tarixiy qissada ham chuqur va har taraflama o‘z aksini topgan. Qissada qayd etilishicha, eramizdan avvalgi V asr oxirlarida Doro boshchiligidagi Eron qo‘shinlari Turon zaminiga bostirib kirib, uning hududidagi turli urug‘ va qabilalarni birin-ketin bosib ola boshlaydi. Doro qo‘shini bilan Sak qabilasi o‘rtasida ayovsiz jang davom etib turganida SHiroq ismli cho‘pon yigit o‘z podshohi huzuriga kelib, agar bolalariga, oilasiga, avlodiga g‘amxo‘rlik qilishca, dushmanni yakka o‘zi hiyla bilan halok etajagini aytadi. SHohning va’dasini olgach, SHiroq o‘sha erdayoq quloq-burnini kesadi. So‘ng saklardan Eron qo‘shinlari tomonga qochib o‘tgan kishi sifatida eroniylar turgan joyga keladi. SHiroq Doroga arz qilib, o‘zini saklardan alam ko‘rgan kishi qilib ko‘rsatadi.Eron qo‘shinini saklar turgan joyga olib borajagini, ularning saklar ustidan g‘alabasini ta’minlashga yordam berishini aytadi. Eron qo‘shinini yo‘lga boshlaydi. Atrofi suvsiz quruq qum sahroga boshlab boradi. Dushman qo‘shini suvsizlikdan sahroda halok bo‘ladi. SHu tariqa dushman qo‘shinini yakka o‘zi engadi. SHiroq o‘z el-yurtini himoya qilish uchun jonidan kechadi. Borsa kelmas joyga kelib qolganidan g‘azablangan Doro o‘limga mahkum qilingan yolg‘onning sababani so‘raganida SHiroq kulib bunday deydi: “Men g‘alabani qo‘lga kiritdim, chunki vatandoshlarim bo‘lgan saklar boshidagi falokatni bartaraf etdim, eroniylarni suvsizlik va ochlikdan o‘ldirdim, endi nima qilsalaring ixtiyor o‘zlaringda”.[[4]](#footnote-4) Sak elining mard o‘g‘lonining boshini tanasidan judo qildilar. Lekin saklar qo‘shini omon qoladi.

“SHiroq” eposi ham Markaziy Osiyo xalqlarining chet el bosqinchilariga qarshi qahramonona kurashini aks ettiradi. Vatanparvarlik va jasorat, vatan va o‘z xalqi baxt-saodati yo‘lida fidoyilik qilishga shay, tayyor turish kabi yuksak ma’naviylik sak qabilasining cho‘poni SHiroq timsolida gavdalangan.

YUqoridagi har ikkala xalq og‘zaki ijodi namunalari zaminida haqiqiy tarixiy faktlar yotadi.

To‘maris va SHiroq xalq qahramonlari bo‘lib, o‘z xalqi, Vatani uchun jonini ham ayamaydigan buyuk va betimsol mardlik va jasorat namunasi sanaladi. Ularga ham qoyil qolib, ham havas qilamiz.

Markaziy Osiyoda yashagan qadimgi avlod-ajdodlarimizning ijtimoiy-iqtisodiy hayoti, urf-odatlari, e’tiqodi, tarixi, madaniy-ma’naviy merosi haqida qimmatli ma’lumotlar “Avesto”, “Bexustun”, “Bundaxishn” “Denkard” kabi tarixiy yozma yodgorliklarda saqlanib qolgan.

Qadimiy turkiy tilda yaratilgan yozma yodgorliklardan biri O‘rxun-Enisey yodgorliklari V-VIII asrlarga mansub bo‘lib, ulardan Kul-Tagin, Bilka-qoon, Tunyukuk qabr toshlariga o‘yib yozilgan matnlar ayniqsa ahamiyatlidir. Bu yozuvlarni turkiy-run yozuvi deb ham yuritiladi. Run yozuvi – “yashirin”, “sirli” yozuv demakdir. CHunki ularni ancha vaqtgacha o‘qishning iloji bo‘lmagan.

Kul-Tagin Bilka-qoon (ulug‘ hoqon demakdir)ning ukasi bo‘lib 732 yili vafot etgan. U urushlarda zo‘r qahramonliklar ko‘rsatgan. Kul-Tagin qabr toshida Bilka-qoonning tilidan aytilgan judolik qayg‘usi-marsiya badiiy til vositasida ifodalangan. U o‘z ukasining vafotidan juda qayg‘uga tushadi. CHunonchi: Agar Kul-Tagin bo‘lmasa edi, hammangiz halok bo‘lur edinglar. Mening inim Kul-Tagin o‘ldi, men qattiq qayg‘urdim, ko‘rar ko‘zlarim ojiz bo‘ldi, aql – fahmim o‘tmas bo‘lib qoldi, o‘zim qayg‘urdim. Qismatni ko‘k samo (xudo) taqsim qiladi, odam bolasi o‘lish uchun tug‘ilgan... kabi so‘zlar yozilgan.

Kul – Tagin qabr toshi yozuvi turk hoqonligi davlatining ijtimoiy-siyosiy hayoti, qabila va xalqlarning urf-odatlari, tili, ma’naviyati va mafkurasi bilan tanishtiruvchi manbadir.

Markaziy Osiyoda ma’naviyat bilan birga ma’rifat ham rivojlangan. Ma’rifat rivojining isboti sifatida bu o‘lka xalqlarining yozuvini ko‘rsatish mumkin. Eramizdan avvalgi birinchi ming yillik o‘rtalarida oromiy, grek yozuvlari, forsiy mixxat mavjud bo‘lgan. Keyinroq avesto, xorazm, sug‘d, kushon, run (O‘rxun-Enisey), uyg‘ur yozuvi kelib chiqqan.

Qadim Markaziy Osiyoda astronomiya, geometriya, geodeziya, matematika, fizika, meditsina fanlari rivoj topgan. Bizga qadar saqlanib qolgan sug‘d kalendari va Beruniy asarlaridagi ma’lumotlar bu o‘lkada, ayniqsa, astronomiya fani rivojlanganidan darak beradi.

Markaziy Osiyo xalqlari juda qadim zamonlardayoq sug‘orish inshootlari qurganlar, kanallar ochganlar, chig‘ir va koriz usuli bilan suvsiz erlarga suv chiqarganlar, bunyodkorlik ishlari bilan shug‘ullanganlar. Albatta bular kishilardan ma’lum tajriba va bilimni talab etgan.

Ona zaminimizda bundan necha asrlar avval yaratilib, to hanuz yurtimizga ko‘rk bag‘ishlab turgan qadimiy obidalar, osori atiqalar xalqimizning yuksak salohiyati, kuch-qudrati, bunyodkorlik an’analari haqida, Vatanimizning shonli tarixi to‘g‘risida tasavvur va tushunchalar beradi, shu muqaddas diyorda yashaydigan har bir inson qalbida g‘urur-iftixor tuyg‘ularini uyg‘otadi.[[5]](#footnote-5)

SHunday qilib, bizgacha etib kelgan ma’lumotlarga asoslanib, Markaziy Osiyo qadimiy madaniyat, ma’naviyat va ma’rifat o‘choqlaridan biri bo‘lgan degan xulosa chiqara olamiz. Biz yosh avlod bu bilan faxrlanishimiz lozim.

**“Avesto”da inson va uning ma’naviyati masalalari**

Bizning ota-bobolarimiz asrlar davomida to‘plangan hayotiy tajribasi, diniy, axloqiy, ilmiy, adabiy qarashlarni ifoda etadigan yuqoridagi kabi ma’naviy yodgorliklar orasida bundan qariyib uch ming yil muqaddam Xorazm vohasi hududida yaratilgan “Avesto” deb atalgan bebaho ma’naviy merosimiz alohida o‘rin tutadi. Bunday o‘lmas ma’naviy boyliklar, moddiy-madaniyat yodgorliklari bu ko‘hni o‘lkada, bugun biz yashab turgan tuproqda qadimdan buyuk madaniyat, yuksak ma’naviyat mavjud bo‘lganidan dalolat beradi.

Zardusht tomonidan bir tizimga solinib to‘liq shakllantirilgan zardushtiylik diniga qadar ajdodlarimiz har-xil diniy tasavvurlarga e’tiqod qilib yashaganlar. Bu esa zaminimizda yashagan barcha qabilalarning tinch-totuv yashash va bosqinchilarga qarshi kurashda yagona g‘oya – mafkura asosida uyushishlariga to‘siq bo‘lar edi. O‘lkaning turli qabilalarini birlashtirish, ularni ilk buyuk davlatchilik g‘oyasi atrofida uyushtirish zaruriyati yuzaga kelgan edi. Ana shunday zaruriyatni tushunib etgan ilg‘or kishilardan biri sifatida Zardusht tarix sahnasida paydo bo‘ldi. U ko‘p xudolilik tasavvurlari, tabiat hodisalariga sig‘inishga qarshi chiqib, yakka xudolik g‘oyasini targ‘ib qildi. Uni odamlar payg‘ambar sifatida qabul qilishgan. Zardushtiylik juda qadimiy dinlardan bo‘lib, ibtidoiy tuzumdan quldorlikka o‘tila boshlagan paytlarda Markaziy Osiyoda paydo bo‘lgan va alohida o‘ziga xos diniy dunyoqarash sifatida shakllangan. U o‘tmish qadimgi dinlarining eng kuchlilaridan biri sifatida Markaziy Osiyo, Ozarbayjon, Eron territoriyalarida keng tarqalgan, birinchi jahon dini bo‘lgan. Hatto Eron saltanatining rasmiy davlat diniga aylangan.

Mazkur dinning asoschisi Zardusht ba’zi manbalarda qayd etilishicha, eramizdan avvalgi 660 yilda Xorazmda dunyoga kelgan. Otasi savodli bo‘lib, karomatgo‘y bo‘lgan. Zardusht 20 yoshidan boshlab yakka xudolikni targ‘ib qilgan. 28 yoshida shuhrat qozonadi, lekin uning targ‘ibotlari mahalliy hukmdorlarga yoqmaydi. Uni osishga hukm etadilar. Zardusht o‘zi bilan 300 ga yaqin safdoshlarini olib hozirgi Afg‘oniston orqali Eron tomon yo‘l oladi va o‘z g‘oyalarini targ‘ib etadi. U 77 yil umr ko‘rgan.

Zardushtiylik g‘oyalarining paydo bo‘lishi eramizdan avvalgi X asrga to‘g‘ri keladi. Uning muqaddas kitobi “Avesto” birdan yuzaga kelgan emas. U bir necha asrlar davomida shakllanib borgan. Zardusht «Avesto»ning qadimiy nushalarini o‘rganib va to‘plab 30 ta kohin bilan uch yil davomida bir tizimga solgan, gohlar qismini o‘zi ijod qilib 12 ming ho‘kiz terisiga zarhal harflar bilan “Avesto” matnini yozdirgan.

Mazkur dinga, uning muqaddas kitobi “Avesto”ga Iskandar Zulqarnayn va arablar istilosi davrida katta putur etkazilgan.

Buyuk qomusiy alloma Abu Rayhon Beruniyning “O‘tmish xalqlardan qolgan yodgorliklar” asarida bu haqda shunday ma’lumotlar keltirilgan: “Doro ibn Doro xazinasida o‘n ikki ming qoramol terisiga tillo bilan bitilgan bir nushasi bor edi. Iskandar otashxonalarni vayron qilib, ularda xizmat etuvchilarni o‘ldirgan vaqtda uni (“Avesto”ni) kuydirib yubordi. SHuning uchun Abistoning beshdan uchi yo‘qolib ketdi. Abisto o‘ttiz nasq (qism) edi. Majusiylar qo‘lida o‘n ikki nasq chamasi qoldi”[[6]](#footnote-6)

“Avesto” nafaqat sharq xalqlarining, balki butun insoniyatning faraxli “bolalik” pallalari bilan bog‘liq olam haqidagi e’tiqod, bilim va tasavvurlar qomusidir.[[7]](#footnote-7)

“Avesto”da o‘tmish ajdodlarimizning diniy tasavvurlari, koinot va erdagi dunyoning, hayotning yaratilishi bilan bog‘liq afsona va rivoyatlar, Markaziy Osiyo, Eron va Ozarbayjonning tarixi, ijtimoiy-siyosiy, iqtisodiy hayoti, georgrafiyasi, tabiati, nabobati, ilm-fani, ma’naviy hayoti o‘z aksini topgan.

Prezidentimiz Islom Karimov ta’kidlaganidek: “Eng mo‘‘tabar, qadimgi qo‘lyozmamiz “Avesto”ning yaratilganiga 3000 yil bo‘layapti. Bu nodir kitob bundan XXX asr muqaddam ikki daryo oralig‘ida, mana shu zaminda umrguzaronlik qilgan ajdodlarimizning biz avlodlarga qoldirgan ma’naviy, tarixiy merosidir.

“Avesto” ayni zamonda bu qadim o‘lkada buyuk davlat, buyuk ma’naviyat, buyuk madaniyat bo‘lganidan guvohlik beruvchi tarixiy hujjatdirki, uni hech kim inkor eta olmaydi”.[[8]](#footnote-8)

“Avesto” quyidagi besh qismdan iborat:

1. Vendidod – 22 bobdan iborat bo‘lib, unda Axura Mazda Erdagi barcha mavjudotning yaratuvchisi ekanligi bayon etiladi.
2. Visparad – 24 bobdan iborat bo‘lib, ibodat qo‘shiqlaridan tashkil topgan. Zulmat kuchlariga qarshi kuchlar kuylanadi.
3. YAsna – 72 bobdan iborat bo‘lib, qurbonlik vaqtida, marosimida aytiladigan qo‘shiqlardan tashkil topgan.
4. YAsht – 22 qo‘shiqdan iborat bo‘lib, zardushtiylik ma’budlari madhi kuylangan.
5. Xo‘rda Avesto – Kichik Avesto – quyosh, oy va boshqa xudo hamda ma’budalar sharafiga aytilgan kichik ibodat matnlaridan iborat.

“Avesto”ning bizgacha etib kelgan nushasi 1374 yilda ko‘chirilgan bo‘lib, hozirda Kopengagendagi kutubxonada saqlanib kelinmoqda. “Avesto” ta’limotiga ko‘ra olam qarama-qarshiliklar kurashi asosiga qurilgan: jismoniy narsalarda yorug‘lik va zulmat, tirik tabiatda hayot va o‘lim, ma’naviy olamda ezgulik va yovuzlik, ijtimoiy hayotda adolatli qonunlar bilan qonunsizliklar o‘rtasidagi kurashlarda o‘z ifodasini topadi. YOrug‘lik, ezgulik kuchlariga Axura Mazda boshchilik qilib ezgulikni vujudga keltiraveradi, yovuzlik ruhi bo‘lgan Aaxriman unga qarshi kurashib, odamlarni yomon ish va yo‘llarga boshlayveradi.

Kitobda ezgulik bilan yovuzlik o‘rtasidagi abadiy kurashda oraliq yo‘q, binobarin har bir odam bu jarayonning u yoki bu tomonida ishtirok etishga majbur ekanligi aytilgan. Bir-biriga qarama-qarshi bo‘lgan va o‘zaro kurashayotgan kuchlarning qaysi bir tomonida turish, unda ta’kidlanishicha, odamlarning iymon-e’tiqodiga bog‘liqdir. Iymon-e’tiqodli odam albatta ezgulik tarafida turadi, ezgulikni yovuzlikdan farqlaydi, yovuzlik timsoli bo‘lgan devlar, iblislarga qarshi kurashadi.

Mazkur kurashda esa ezgulikning yovuzlik, yorug‘likning zulmat ustidan g‘alabasiga ishonch bildiriladi.

Zardushtiylik va uning kitobi “Avesto”da ma’naviyat va ma’rifat masalalari ham muhim o‘rin tutadi.

Axura Mazda odamlarni bir-birlari bilan murosa qilib yashashni odat qilishlari, g‘arazgo‘ylik, hasadgo‘ylik, kalondimog‘lik, shuhratparastlik, qonunsiz ishlardan o‘zlarini tiyib yurish uchun intilishga chaqiradi. Bergan so‘zning ustidan chiqish, unga sodiq qolish, savdo-sodiqda shartnomalarga amal qilish, qarzni vaqtida to‘lash, aldamchilik va xiyonatdan holi bo‘lish –iymonlilik alomatlari ekanligi aytiladi. Iymonli odam o‘g‘rilik va talonchilikdan, begonalarning molu dunyosiga ko‘z olaytirishdan, o‘z-o‘ziga xiyonat qilish, ya’ni o‘z iymoniga xilof ishlardan o‘zini saqlay biladigan komil insondir. Tanalaringizga nisbatan qalbingiz haqida ko‘proq qayg‘uring, ya’ni avval ma’naviy dunyoingiz musaffo bo‘lsa, moddiy turmushingiz ham mukammal bo‘lib boraveradi, deyiladi “Avesto”da. Iymonli odam, albatta ezgulik tarafida turadi; o‘g‘rilik va talonchilikdan, begonalar mol-mulkini talon-taroj qilish, ularga ko‘z olaytirish, o‘ziga-o‘zi, vijdoniga xiyonat qilish kabilardan o‘zini saqlaydi; ham tanini, ham qalbi ya’ni ruhini pok tutadi, deb ta’kidlanadi. “Avesto” odamlarni har qanday yomon niyat va so‘zlardan saqlanish, yomon amallardan voz kechish, nojo‘ya ishlardan yuz o‘girishga da’vat etadigan ma’naviy-axloqiy qoidalar, diniy o‘gitlar, falsafiy g‘oyalar nihoyatda ko‘pligi bilan ham alohida ahamiyatlidir.

“Avesto”da mehnat nihoyatda ulug‘lanadi. Mehnatni yaxshilik, moddiy noz-ne’matlar manbai deb biladi. Inson saxovatli bo‘lishi uchun avvalo mehnat qilishi, o‘z qo‘li bilan noz-ne’matlar yaratishi zarurligi uqtiriladi. “Avesto”da: “Don ekkan kishi taqvodorlik urug‘ini ekadi, u Mazdaga ixlosmandlik e’tiqodini olg‘a suradi, imonni oziqlantirib turadi...” deyiladi. Bunga amal qilish o‘n ming marta ibodat qilish bilan barobar, yuzlab qurbonlik qilishga teng. Ekin ekish, mehnat qilish – erdagi yovuzlikni yo‘qotishdir, deb qaraladi. “G‘alla erdan unib chiqqanda, deyiladi – “Avesto”da, devlar larzaga keladi, g‘alla o‘rib olinayotganda devlar nola-faryod chekadi, g‘alla yanchib-un qilinayotganda qocha boshlaydi, xamir qilinayotganda esa devlar mahv bo‘ladi...”deb mehnat ulug‘lanadi. Mehnatni yoqtirmaydigan dangasa, tanbal kishilar qattiq qoralanadi. Kimki erga vaqtida ham o‘ng qo‘li, ham chap qo‘li bilan ishlov bermagan, mehnat qilmagan bo‘lsa, unday kimsalarga Zamin: “O, sen odam, menga topinmaydigan, mehnat qilmaydigan odam! Sen haqiqatan ham tilanchilar qatorida, yot eshiklarga ta’zim qilib, abadul-abad bosh egib turajaksan! Haqiqatan ham sening yoningdan har-xil ziroatlarni olib o‘tadilar, bu noz-ne’matlarning barchasi mehnat qilayotgan: to‘q va farovon yashayotgan xonadonga nasib qiladi. Abadul abad shunday bo‘lajak”[[9]](#footnote-9), - deb javob beradi.

Zardusht xudo Axuramazdadan er yuzidagi eng yaxshi joy qaerda, deb so‘raganida u, inson mehnat qilib qaerdaki o‘ziga uy tiklab, olovga va oilasiga, xotini va farzandlariga, podalariga o‘rin ajratib bersa, em-xashagi ko‘p bo‘lib, chorvasi va itlari to‘q yashasa, uyida noz-ne’matlar muhayyo bo‘lib, xotini va farzandlari farovon yashasa, uyida e’tiqodi sobit, olovi alangali, boshqa narsalari ham mo‘l-ko‘l bo‘lsa, o‘sha manzil, o‘sha go‘sha ulug‘dir, muhtaramdir, deb javob beradi.

“Avesto”da inson axloq-odobi, ma’naviyati quyidagi uchlikda: Gumata – yaxshi fikr, Gugta – yaxshi so‘z, Gvarshta – yaxshi ishda ifodalanadi. “Men yaxshi fikr, yaxshi so‘z, yaxshi ishga shon-shavkat baxsh etaman”, - deb ta’kidlaydi Axura Mazda.

YAxshi fikr deganda yaqin kishilarga mehribonlik, muhtojlik, xavf-xatar ostida qolganda yordam berishga shaylik, kishilar baxt va saodati uchun faol kurashishga doim tayyor turish, hamma bilan ahil va totuv yashash va boshqalar tushuniladi.

YAxshi so‘zlar deganda esa o‘z va’dasiga rioya qilish, so‘zining ustidan chiqish, savdo-sotiq ishlarida halol bo‘lishga, qarzini o‘z vaqtida to‘lash, o‘g‘rilik va talonchilik qilmaslik, buzuqlikdan o‘zini tiyish va hokazolar tushunilgan.

YAxshi ishlar deganda insonning o‘z xatti-harakatida yaxshi fikr va yaxshi so‘zlarda ilgari surilgan barcha ijobiy yo‘l-yo‘riqlarga og‘ishmay amal qilish nazarda tutiladi.

Prezidentimiz aytganidek, “Avesto”ning tub ma’no-mohiyatini belgilab beradigan “ezgu fikr, ezgu so‘z, ezgu amal” degan tamoyil negizida hozirgi zamon uchun ham behad ibratli bo‘lgan saboqlar borligini ko‘rish mumkin. Ana shunday fikrlar, ya’ni ezgu niyat, so‘z va ish birligini jamiyat hayotining ustuvor g‘oyasi sifatida talqin etish bizning bugungi ma’naviy ideallarimiz bilan naqadar uzviy bog‘liq, nechog‘liq mutahkam hayotiy asosga ega ekani ayniqsa e’tiborlidir.[[10]](#footnote-10) SHu bilan birga mazkur tarixiy yodgorlikda g‘arazgo‘ylik, hasad, manmanlik, fitna-fasod qattiq qoralanadi. Va’daga vafo qilish, ahdga sadoqat, samimiyat, xolislik, o‘zaro hurmat, izzat-ikrom kabi ma’naviy-axloqiy fazilatlar ulug‘lanadi. “Avesto” dunyoni inson uchun sinov maydoni deb tushuntiradi.

Asrlar o‘tibdiki “Avesto”da olg‘a surilgan bunday ezgu niyatlar, ezgu kalom va ezgu amal hamon barcha insonlarni ezgulik tomon chorlab, ularni ruhan poklab, yuksak ma’naviylik tomon yo‘llab kelmoqda.

Zardushtiylik axloq-odobi hayvonlarga nisbatan ham beshafqat bo‘lishni qat’iyan man etadi. Hayvonlarni kaltaklash va qiynash – gunoh deb hisoblanadi.Kishilarni foydali hayvonlar haqida g‘amxo‘rlik qilishga, ularga o‘z vaqtida ovqat berib turishga, yirtqich hayvonlardan qo‘riqlashga da’vat etadi. “Avesto”da tozalik, poklikka alohida e’tibor qaratilgan. Hovuzdan yuvilmagan, iflos ko‘zada suv olgan kishi besh darra bilan jazolangan. Inson yashaydigan xonada yuvinish, poklanish qat’iyan qoralangan.

YUqorida qayd etilganlardan ko‘rinadiki, mazkur tarixiy asarda bizning zamonda tobora muhim ahamiyat kasb etib borayotgan ma’naviy muammo tabiatni asrash masalasiga ham katta ahamiyat berilgan. Bu o‘ta muhim muammoga e’tiborni qaratib Islom Karimov: “Avesto”da borliqning yaxlitligi va bir butunligi, inson hayotining tabiat bilan uyg‘unligi masalasi odamning ruhiy olamiga chambarchas bog‘liq holda ko‘rsatilgani ko‘p narsani anglatadi. Bu holat insonning ma’naviy dunyosini shakllantirishda atrof-muhit qadim zamonlardan buyon qanday kuchli ta’sir o‘tkazib kelganiga yana bir bor e’tiborimizni jalb qiladi”,[[11]](#footnote-11)-deb aytgan edi

“Avesto”da naslning pokligi, tozaligiga ham alohida e’tibor berilgan, qattiq nazorat qilingan, qarindosh-urug‘, aka-ukaning quda-anda bo‘lishi qoralangan.

Hozirgi meditsina fani aka-uka, yaqin qarindoshlar o‘rtasidagi qudachilik munosabatlari kelajak avlodning sog‘lom, to‘la-to‘kis bo‘lib tug‘ilishiga salbiy ta’sir ko‘rsatishini to‘liq aniqlagan. Buni esa bizning ajdodlarimiz allaqachon aniqlaganlari hozirgi zamon kishisini lol qoldiradi. Qolaversa, yaqin kishilarning nikoh masalalarida ma’naviy jihatlar ham borki, bunga inson qalbi yo‘l bermasligi kerak.

Ko‘rinadiki, Markaziy Osiyoda keng tarqalgan qadimiy zardushtiylikda oila va nikoh masalalari, inson muammosiga katta ahamiyat berilgan. Insonning jismoniy va ma’naviy pokligi Zardushtiylik axloqining eng qadimiy talablaridandir. Oila va nikoh yaratuvchining talabiga mos kelganligi bois uni buzish ta’qiqlangan. Agarda oilada er yoki xotin axloqsizlik, ya’ni buzuqchilik gunohi sodir etsa, unday kishilar tayoq bilan jazolangan. SHu orqali oila mustahkamligi uchun kurashganlar.

Zardushtiylik ta’limotidan ko‘rinib turibdiki, SHarqda qadimdan oila muqaddas hisoblangan. Uni mustahkamlab, darz ketishiga yo‘l qo‘ymaganlar. Zardushtiylikda qabristonlar aholi turar joyidan chetda, tepalik joyda bo‘lishi kerakligi, u erga mevali daraxt o‘tkazish, o‘stirish mumkin emasligi, archa, qayrag‘och kabi mevasiz daraxt o‘stirish kerakligi ta’kidlangan. “Avesto”da qadimgi tabiblarning qasamyodi va tabobat ramzi ilon va jom berilgan. Demak tabib qasamyodi va ramzi Gippokratdan emas, balki bizdan boshlangan. Bu ham bizning ma’naviyatimiz qadimiyligini ko‘rsatuvchi dalillardan biridir. “Avesto”da ma’rifatni, ilm va hunarni egallash va uni boshqalarga o‘rgatish kerakligi ham uqtirilgan.

Xulosa shuki, “Avesto” kitobida ajdodlarimizning necha ming yillik ma’naviy merosi izlari o‘z aksini topgan. Unda yovuzlik, johillik, zo‘ravonlik, tuhmat kabi yomon illatlar qoralanadi. Sof ko‘ngilli bo‘lish, xiyonat qilmaslik, savdoda bir-birini aldamaslik, haqorat qilmaslik, mehnatsevarlik kabi ma’naviy fazilatlar targ‘ib etiladi.

Bu qadimiy merosni o‘rganish, undagi umumbashariy va abadiy qadr-qimmatga ega ma’naviy g‘oyalarni targ‘ib etish xalqimizni, xususan yoshlarimizni ma’naviy barkamol etib tarbiyalashda muhim ahamiyatga egadir.

**Islom dinida ma’naviyat va shaxs ma’naviy qiyofasining talqini**

Mazkur mavzu bir jihatdan qaraganda hamma uchun tushunarlidek ko‘rinadi, bunga sabab kundalik turmushda, turli yig‘inlar va ma’rakalarda diniy mavzulardagi suhbatlarning tinglanishidir. Ikkinchidan mustaqillik tufayli din va diniy urf-odatlar, an’ana va marosimlarga oid bo‘lgan kitoblarni erkin chop etila boshlaganligi, sotuvda bo‘lishidan keng kitobxonlar ommasining bahramand bo‘layotganligidir. Uchinchidan, ommaviy axborot vositalari: radio, televidenie eshittirish va ko‘rsatuvlarida, shuningdek gazeta va jurnal sahifalarida muntazam suratda diniy-axloqiy, ma’naviy mavzularda turli suhbatlar va maqolalarning berib borilishidir.

Islom dini, uning asosiy manbalari: Qur’oni karim va hadisshunoslik tarixidan xabardor bo‘lish mavzuning mohiyatini chuqur tushunib olishga yaqindan yordam beradi. Mazkur holatni hisobga olib, avvalo, Islom va uning manbalari haqida qisqa bo‘lsa-da ma’lumot berishni lozim topdik. Zero, o‘ylaymizki bu kitobxonlar uchun foydadan holi emas degan umiddamiz.

Islom dini ko‘p xalqlar orasida keng tarqalgan jahon dinlaridandir. Bu dinga e’tiqod etuvchilar – musulmonlar jahonda qariyb 1 milliard 315 million kishini tashkil etadi.

“Islom” so‘zi arabcha bo‘lib “xudoga o‘zini topshirish”, “itoat”, “bo‘ysunish” ma’nosini bildiradi. SHundan bu dinga ishonuvchilar – “Muslim” deb ataladi. Uning ko‘pchilik shakli “muslimun” bo‘lib, o‘zbeklarda “musulmon”, qirg‘iz va qozoqlarda “musurmon” deb ataladi.

Islom dini Arabiston yarim orolida VI asrning oxiri va VII asrning boshlarida kelib chiqqan.Uning asoschisi payg‘ambar Muhammad (570-632) Makkada Quraysh qabilasiga mansub bo‘lgan Xoshimiylar xonadonida tug‘ilgan. U 609-610 yillarda Makkada yakka xudoga e’tiqod qilish to‘g‘risida targ‘ibot boshlagan. Ammo zodagonlarning qarshiligiga uchragach, 622 yilda o‘z tarafdorlari bilan Madina (YAsrib)ga ko‘chadi (arabcha hijrat qiladi). SHu yildan musulmonlarning hijriy yil hisobi boshlanadi.

630 yilga kelib Makka ham musulmonlar qo‘liga o‘tadi va musulmon davlati shakllanadi. Muhammad vafotidan keyin bu davlatni uning o‘rinbosarlari, ya’ni noiblari (xalifalar) boshqaradilar. SHu munosabat bilan musulmonlar davlati tarixda “Arab xalifaligi” deb nom olgan. Markaziy Osiyo erlari – Movarounnahr (daryo oralig‘idagi erlar)ga 674 yilda arab qo‘shini birinchi marta Amudaryodan o‘tib Buxoro shahriga kirdi. Qutayba ibn Muslim 705-717 yillarda Movarounnahr erlarini asosan ishg‘ol etdi. Arab qo‘shinlari bilan birga Markaziy Osiyo erlariga Islom dini ham kirib keldi. Ana shu davrdan boshlab Markaziy Osiyoda Islom mintaqa madaniyati, ma’naviyati va ma’rifati o‘ziga xos ravishda shakllandi va taraqqiyot bosqichini boshdan kechirdi.

Islom diniy ta’limotining asoslari – Qur’on va hadis to‘plamlarida, shuningdek, VIII-XII asrlar davomida vujudga kelgan ilohiyot adabiyotlarida o‘z ifodasini topgan.

Qur’on – arabcha o‘qimoq, qiroat qilmoq, jamlash ma’nolarini bildiradi. Bu muqaddas kitob er yuzi musulmonlarining dasturulamali, diniy ahkomlar manbai, asosiy muqaddas kitobi. Qur’on ilmi ulamolari Qur’onni quyidagicha ta’riflaydilar:

“Qur’on – Alloh taoloning Muhammad alayhissalomga vahiy orqali nozil qilgan, tavotur ila naql qilingan, ibodatda o‘qiladigan, barchani lol qoldiruvchi kalomidir”.[[12]](#footnote-12)

Tavotur ila naql qilingan degani esa, kalomni yolg‘onga chiqarib bo‘lmaydigan darajada ko‘p sonli kishilar tomonidan naql qilinishiga aytiladi. Ularning hammalari ishonchli odamlar bo‘lib, yolg‘onga yaqinlashmagan, sonlari jihatidan yolg‘onga berilib ketish imkoni ham yo‘q bo‘lgan.

Qur’oni karim ilohiy kitob bo‘lib, u farishta Jabroil alayhissalom tomonidan 610-622 yillarda Makkada, 622-632 yillarda Madinada, jami 23 yil mobaynida nozil etilgan.

Muhammad alayhissalom Qur’on oyatlarini farishta Jabroildan eshitib yod olar edilar. Keyin boshqa musulmonlar u kishidan eshitib yodlab olishardi. Ayni paytda yozishni biladigan sahobalar jumladan, Abu Bakr, Umar, Usmon, Ali, Zayd ibn Sobit, Ubay ibn Ka’b (r.a.) kabi sahobalar oyatlarni yod olish bilan birga, ularni xurmo daraxtining po‘stlog‘iga, yapaloq toshlarga, katta suyaklarga, teriga, qog‘oz va shunga o‘xshash narsalarga Qur’on oyatlarini yozib borganlar.

Payg‘ambar alayhissalom ularga yangi tushgan oyat qaysi suradan ekani va qaerda turishi lozimligini ko‘rsatib turganlar.

Muhammad alayhissalom hayotlik vaqtlarida, yana vahiy tushib qolar degan maqsadda Qur’on jamlab kitob shakliga keltirilmagan. U kishining vafotlaridan keyin Qur’on kishilarning qalbida, xotirasida va yozuvlarda saqlanib qoldi. Payg‘ambar vafotlaridan so‘ng ro‘y bergan g‘alayonlarning birida Qur’onni to‘liq yod olgan ko‘plab qorilar shahid bo‘ldilar SHunda Hazrati Umar (r.a.) Hazrati Abu Bakr(r.a.)ga qorilar o‘lib ketaversa, Qur’onga zarar etishi mumkin, shuning uchun uni kitob shakligi keltirib, jamlab qo‘yish kerak degan maslahatni berdi.

Abu Bakr (r.a.) Zayd ibn Sobit (r.a.) ismli sahobani chaqirib, bu ishni amalga oshirishni topshirdi.

Zayd ibn Sobit, Umar ibn Hattob (r.a) va boshqalar Qur’oni karimni puxta yod bilishlariga qaramay, bu ishning mustahkam, ishonchli bo‘lishiga harakat qilib, masjidda: “Kimning qo‘lida yozilgan Qur’on bo‘lsa va uni Payg‘ambar alayhissalom huzurida yozilganiga ikkita guvohi bo‘lsa, bizga olib kelsin! Qur’onni jam qilishga xalifaning buyrug‘i bo‘ldi”,[[13]](#footnote-13) deb e’lon qildilar.

Ular masjidda o‘tirib guvohlarni tekshirib nihoyatda aniqlik bilan bir yildan ortiq vaqt Qur’onni jamladilar. So‘ng ko‘pchilikka ko‘rsatdilar, hamma rozi bo‘ldi. SHunday qilib Zayd va Umar mashaqqatli mehnatdan keyin Qur’onni kiyik terisidan ishlangan sahifalarga yozib bo‘ldilar va uni belidan bog‘lab, Abu Bakrning uyiga qo‘yib qo‘ydilar. U kishi olamdan o‘tgandan so‘ng sahifalar Umar(r.a.)ning uylarida, u kishidan so‘ng esa, qizlari va payg‘ambarning ayollari Hafsa binti Umar (r.a.) huzurida qoldi.

651 yilda halifa Usmon ibn Affon Hafsa (r.a.)dan Abu Bakr (r.a.) davridagi sahifalarni so‘rab olib, undan olti nusha ko‘chiirishga buyruq berdi. Bu ulkan ishni boshqarishni Zayd ibn Sobitga yukladi.

Ko‘chirilgan nushalar tayyor bo‘lgandan so‘ng musulmonlar yashaydigan diyorlardagi markaziy shaharlarga bittadan nusha, bittadan qori qo‘shib jo‘natdi va shu qoridan qiroat o‘rganishga buyruq berdi. Ko‘chirilgan nushalarni Mug‘ayra ibn Soibga Makka, Mug‘ayra ibn SHahobga SHom, Abu Abdurahmon Silmiyga Kufa, Omir ibn Abdul Qaysga Basra, Zayd ibn Sobitga Madina ahliga Qur’on tilovatini o‘rgatish uchun berdi.

Usmon (r.a.) o‘zlariga bir dona mushab olib qoldilar.

Keyinchalik nusha ko‘chirish yo‘lga qo‘yilishi jarayonida faqatgina Usmon davrida yozilgan nushalarga suyanish joriy bo‘ldi. Oxiri kelib, har bir nushaning ishonchli ekanini tasdiqlash maqsadida, bu nusha Mushabi Usmonga muvofiqdir, deb yozib qo‘yiladigan bo‘ldi.

SHunday qilib, Qur’on matnining ham yozuv, ham uslubiy bir xilligi saqlanib qoldi.

Hazrati Usmon qo‘lida qolgan Qur’oni karimning nushasi hozirda O‘zbekiston musulmonlar idorasi qoshidagi kutubxonada saqlab kelinmoqda. Qur’oni karimning bunday noyob nushasi yurtimizda bo‘lishi Allohning bizning yurtimizga bo‘lgan inoyati deb bilmoq lozim. Qur’oni karim 114 sura va 6666 oyatdan iborat.

Mustaqillik sharofati bilan dinga berilgan erkinlik tufayli turli marosimlarimiz Qur’oni karim tilovatlari bilan boshlanmoqda. Bu o‘tmishda bir orzu edi, xolos.

Qur’on islom diniga oid barcha hukmlarning asosiy va birinchi manbaidir. Musulmon faqihlar biror narsaning shariatdagi hukmini bilmoqchi bo‘lsalar, albatta, oldin Qur’onga murojaat qiladilar. O‘sha o‘zlari izlayotgan hukm haqida biror hukm bo‘lsa, uni darhol qabul qiladilar. Muayyan masalaga Qur’onda aniq javob bo‘lmagan taqdirdagina sunnat, ijmo, qiyosga murojaat qilishga o‘tadilar.

Ilohiyotda Islom dini uch elementdan – iymon, Islom, ehsondan iborat deb etirof etilgan. Iymon talablari 7 ta aqidani – Allohga, farishtalarga, muqaddas kitoblarga, payg‘ambarlarga, oxirat kuniga, taqdirning ilohiyligiga va o‘lgandan keyin tirilishga ishonish talablarini o‘z ichiga oladi. Islom talablariga, ya’ni din asoslari – arkon ad-din deb nom olgan 5 ta amaliy marosimchilik talablari kiradi. Bular – kalima keltirish, namoz o‘qish, ro‘za tutish, zakot berish va imkoniyati topilsa Haj qilish talablari. Ehson aqidalarga sidqidildan ishonish va marosimlarni ado etishdir.

Islomning kishilar ongi va turmush tarziga ta’sir etishi, ular hayotidan mustahkam o‘rin olishini ta’minlovchi diniy marosimchilik – xatna, ramazon hayiti, qurbonlik va qurbon hayiti, mavlud, ashuro va boshqalar ham shakllangan. Bundan tashqari, mahalliy xalqlarda islomgacha mavjud bo‘lgan urf-odatlar, jumladan kinna soldirish, fol ochirish, dam soldirish, muqaddas joylarga, avliyolarga sig‘inish kabi odatlar ham islom marosimlariga moslashib ketgan.

Islom ma’naviyatining qirralari rango-rang va mohiyatan terandir.

Qur’oni karim oyatlarida, avvalo insonning er yuzida xalifa ekanligining bir necha qayta ta’kidlanishi islom ma’naviyatining eng ulug‘ qadriyatlaridandir. Qur’oni karimning juda ko‘p oyatlarida insonning aziz va mukarram qilib yaratilgani, unga eru osmondagi barcha narsalar bo‘ysundirib qo‘yilganligi alohida uqtirib o‘tiladi.

YAxshilik va ezgulik, bag‘rikenglik va tinchlik, yaqinlari va begonalarga birdek marhamatli bo‘lish, qon to‘kmaslikka chaqiruvchi, nafs vasvasasiga uchmaslik, ota-onaga ular hayot ekanliklarida mehribon va sahiylik ila munosabatda bo‘lish, dunyodan o‘tganlarning haqlariga duo qilishga, vatanni sevishga da’vat qiluvchi muqaddas dinimiz, ayniqsa mustaqillik yillarida o‘z qadrini hamda o‘zining azaliy vazifasi – ezgu maqsadlarga chin ma’noda xizmat qilish imkoniyatini topdi.

Hadislar Islom dinida Qur’ondan keyingi muqaddas manba. Hadislar to‘plami “sunnat” deb ataladi. Hadisi shariflarda Muhammad alayhissalomning so‘zlari, qilgan ish faoliyatlari va sahobalar tomonidan amalga oshirilgan ishlarga munosabatlari bayon etilgan.

Hadisi shariflarni yig‘ib kitob shakliga keltirish, asosan payg‘ambarimiz alayhissalomning vafotlaridan keyin amalga oshirilgan.

VIII asr boshlarida Ummmaviy halifalardan Umar ibn Abdulaziz noiblariga Muhammad (s.a.v.) hadislarini jamlash haqida farmon berdi. Abdumalik ibn Abdulaziz Jurayh, Ar-Rabi’ ibn Subayh, Imom Molik ibn Anas, Imom SHofe’iy, Imom Ahmad ibn Xanballar tomonidan dastlabki hadis to‘plamlari yaratildi. O‘lkamizda esa quyidagi zotlar birinchi bo‘lib hadis to‘plamlarini tuzdilar: Imom Abdulloh ibn Muborak al-Marvaziy, Ishoq ibn Rahovayh al-Marvaziy, Imol al-Haysam ibn Qulayb ash-SHoshiy va boshqalar.

Keyingi IX asr hadis ilmining “oltin asri”deb shuhrat qozongan. CHunki bu asrda hadislarni to‘plash davri o‘tib, endi ularni manbashunoslik va matnshunoslik ilmi qoidalariga muvofiq tahlil va tadqiq etish, ma’lum mazmun asosida tartib berishga kirishildi. Hadisshunosliklik deb atalmish jiddiy ilm yo‘nalishi mukammal shakllandi. Hadislarni bayon etishda “Musnad”, “Sahih” va “Sunan” deb nomlangan yo‘nalishlar vujudga keldi.Bu davrda keyingi asrlar uchun namuna bo‘ladigan ishonchli hadis to‘plamlari yaratildi. Butun Islom olamida eng nufuzli manba sifatida nom qozongan “Qutubi Sitta” (“Olti kitob”) mualliflari shu davrda yashab ijod etdilar. Ular: Abu Abdulloh Ismoil al-Buxoriy (810-870), Imom Muslim ibn al-Hajjoj (819-874), Abu Iso Muhammad ibn Iso at-Termiziy(824-874), Abu Dovud Sulaymon(817-888), Ahmad an-Nasoiy(830-935), Abu Iso Muhammad ibn Yazid ibn Mojja(824-886) kabi muhaddislardir. Imom Buxoriy o‘zlari to‘plagan 600 ming hadisdan 7250 ta eng ishonarli “sahih”larini mazmuniga ko‘ra tasniflab, butkul yangicha tartibdagi hadislar to‘plamini yaratishga erishdi. Uning asarlari keyingi muhaddislar uchun barcha jihatdan o‘rnak va namuna bo‘ldi.[[14]](#footnote-14)

Islomda axloqiy-huquqiy qonun-qoidalar majmui shariat XI-XII asrlarda tugal shakllangan. SHariat qonun-qoidalari Qur’on va sunnat asosida ishlab chiqilgan.Unda musulmonlarning ijtimoiy-iqtisodiy, diniy, huquqiy va axloqiy hayotini tartibga soluvchi qonun-qoidalar belgilab berilgan. Bunday tartib-qoidalar “Hidoya”, “Viqoya”, “Muxtasari hidoya”, “Muxtasari viqoya” nomli kitoblarda jamlangan.

SHariatda belgalangan qonun-qoidalar muqaddas hisoblanib, unga har bir mo‘min-musulmon ijtimoiy holatidan qat’iy nazar Allohning bandasi sifatida birday amal qilishi talab etilgan.

YUqorida Islom, uning muqaddas ilohiy kitobi Qur’oni karim, hadislar va shariat haqida ba’zi ma’lumotlarni keltirdik. Endi umuman islom dinida, xususan Qur’oni karim, hadislar va shariatda inson ma’naviyati, axloq-odobi, ma’rifati haqidagi qarashlarning ba’zi jihatlari to‘g‘risida fikr yuritamiz.

Qur’oni karim, hadislar va shariat ko‘rsatmalari inson ma’naviy-ma’rifiy kamolotining asosi bo‘lgan axloq-odob tarbiyasining barcha qirralarini o‘z ichiga olgan. Sirasini aytganda, hadislar ma’naviy-axloqiy tarbiyaga oid bo‘lgan fikrlarning mukammal to‘plamidir. Qur’oni karim, hadislarni, shariat ko‘rsatmalarini o‘rganar ekanmiz, ularda axloqiy kamolot, halollik va poklik, iymon va vijdon bilan bog‘liq bo‘lgan birorta ham muhim masala e’tibordan chetda qolmaganini ko‘ramiz.

Payg‘ambarimiz hadislarining eng muhim va salmoqli qismi kishilarda yuksak insoniy fazilatlarni shakllantirishga qaratilgan. Undagi ota-onaga munosabat, ilmga muhabbat, sabr-bardosh, shukronalikka da’vat, o‘zaro mehr, inoqlik, mehmondo‘stlik, etimparvarlik, vafo va sadoqat, mehnatsevarlik va halol luqmani sharaflash, kamtarlik va kamsuqumlik, samimiyat va rostgo‘ylik, to‘g‘rilik va halollik kabi xislatlarning birinchi o‘ringa qo‘yilishi insoniyat uchun bebaho ma’naviy qadriyatlar silsilasini tashkil etadi. Qolaversa, islom axloqi ma’naviy qadriyatlarning shunchaki tasodifiy to‘plami emas, balki munazzam va mukammal bir tizim holiga keltirilgan bo‘lib, albatta, bunda buyuk muhaddislar, birinchi navbatda yurtdoshimiz Imom Buxoriyning xizmatlari beqiyos va benazirdir. Payg‘ambarimiz sunnatlari (hadislari)ning har bir inson uchun ibratli o‘rinlari nihoyatda ko‘p. Misol tariqasida u zotning ahli ayolga munosabatiga e’tibor beraylik.

Ibn Umar roziyallohu anhu rivoyat qiladilar: “Biz, janob Rasululloh hayotlik vaqtlarida, “Tag‘in, biror baloga giriftor bo‘lib qolmaylik!” deb xavotirlanganimizdan, ayollarimizga biror (qattiq) so‘z aytib, bemalolroq muomala qilishdan qo‘rqar edik. Janob Rasululloh (s.a.v.) vafot qilganlaridan so‘ng, ayollarimizga (qattiq) gapirib, bemalolroq muomala qiladigan bo‘ldik!”[[15]](#footnote-15)

Ushbu hadis mazmunidan ko‘rinib turibdiki, Payg‘ambarimiz ayollarga aslo qo‘pol muomala qilmaganlar. Aksincha ahli ayollar biror kamchilikka yo‘l qo‘ysalar, faqat sabr, yumshoq muomala va shaxsiy namuna bilan tarbiya berib borganlar. Boshqa sahobalar ham Payg‘ambarimizdan ibrat olib o‘z ahli ayollariga ehtirom va yumshoqlik bilan muomala qilishni o‘rganib borganlar.

Ayniqsa islom harom va halol masalasiga musulmonlar e’tiborini qaratadi. SHariatda Alloh tomonidan qilinishiga ruxsat etilgan amallar, ishlar halol deyiladi. Harom esa aksincha, qilinishiga ruxsat etilmagan ishlar va amallardir. Odatda, xalqimiz halol va haromni eyiladigan va ichiladigan narsalarga nisbatan ishlatib kelgan. SHariatda Alloh tomonidan ijozat etilgan hamma narsalar, eyiladigan oziq-ovqatlar, qilinadigan ishlar, xatti-harakatlar halol deb hisoblangan. Ijozat etilmagan narsalar, ishlar va amallar esa haromdir. Alloh harom etilgan ishlarni qiluvchilarga bu dunyoda yoki qiyomat kunida jazosini albatta berishi aytilgan.

Halol qilingan narsalar va ishlar ko‘pchilikka ma’lum, u haqida ko‘p eshitganmiz. Harom qilingan ishlarni eslatib o‘tish va eslab turish joizdir.Bulardan ayrimlarga quyidagilar: Sog‘ bo‘la turib ishsiz yurish, zinokorlik, ota-onaga oq bo‘lish, savdo-sotiqda g‘irromlik qilish, birovning haqqiga, omonatiga xiyonat qilish, qasamxo‘rlik, sudxo‘rlik, o‘g‘rilik, qaroqchilik, mayxo‘rlik, g‘iybat, tuhmat, bo‘hton, josuslik, qotillik, poraxo‘rlik va boshqalar kiradi. Xullas, harom inson va jamiyatga zarar keltiradigan ish va amallardan iborat.

Islomda ota-onaga mehr-muhabbat, g‘amxo‘rlik, farzand tarbiyasi va oilaga sadoqat masalalariga alohida e’tibor berilgan. Kishilarni yaxshilik qilish, savob ishlarga qo‘l urish, insofli-diyonatli, vijdonli bo‘lish, mehr-shafqatlilik, to‘g‘rilik, rostgo‘ylik, sofdil bo‘lish, birodarga yordam berish, kamtarlikka chaqirish g‘oyalari ilgari surilgan.

Qur’oni karim va hadislarda har bir inson uchun zarur bo‘lgan hayotidan ma’mun bo‘lib yashash-shukronalik va sabrli bo‘lish masalalariga ham alohida ahamiyat berilgan. SHukronalik va sabr ham inson ma’naviyligining muhim jihatlaridan biridir. Ularning mazmun-mohiyatini bilib olish har birimiz uchun zarur. Qur’oni karimda Alloh bu dunyoda insoniyatni behisob ne’matlar bilan rizqlantirgani, uning sanog‘iga etib bo‘lmasligi haqida shunday bayon qilingan:

“Sizlarga barcha so‘ragan narsalaringizdan ato etdi. Agar Allohning bergan ne’matini sanasangizlar, sanog‘iga etolmaysiz. Haqiqatan, inson o‘ta zolim va juda noshukrdir”.

Ba’zi kishilar ne’mat so‘zining ma’nosini juda tor doirada tushunadilar. Biror orzu-umidlari amalga oshishini, har kim ham etisha olmaydigan narsalarni qo‘lga kiritishni, jumladan, katta-mol-dunyo, boylik, farzand, biror mansab-martaba va shunga o‘xshash orzu-havaslarga erishishnigina ne’mat deb biladilar. Suv, havo, tan salomatligi, el-yurt tinchligi kabi, inson hayotining asosi bo‘lgan bu narsalarga beparvo qaraydilar.

Holbuki, kishining dunyo va oxirati uchun manfaat etkazadigan narsalar borki, ularning barchasi ne’mat hisoblanib islom bularning qadriga etib yashashga buyuradi. Zero, ne’matning qadrini bilish, uni e’zozlash ne’mat beruvchi Allohning qadriga etish va shukrini ado etish demakdir.

Payg‘ambar alayhissalom hadislarining birida: “Qaysi biringiz tongda uyg‘onganda oilasi tinch, tani sog‘ va uyida bir kunlik eguligi bo‘lsa, bilingki, unda dunyodagi barcha ne’matlar mujassam ekan”, deb ne’matni keng ma’noda tushunish lozimligiga ishora qilganlar.

YUqorida sanab o‘tganlarimiz moddiy ne’matlar jumlasiga kiradi. Ma’naviy ne’matlar esa imon, aql, hurriyat, tinchlik kabi ko‘zga bevosita ko‘rinmaydigan, ammo qalb ko‘zi bilan ilg‘ab olinadigan moddiy ne’matlarga qaraganda inson uchun ahamiyatli bo‘lgan ma’naviy qadriyatlardan iboratdir.

Ko‘pincha insonlar ne’matning qadriga qo‘ldan ketgandan keyingina etadilar. Sog‘liqning qadriga bemorlikda, boylikning qadriga faqirlik etganida, tinchlikning qadri notinchlik vaqtida bilinadi. Ne’matlarning bardavom bo‘lishi, uning shukri ado etilishiga bog‘liqdir. Bu haqda Alloh Qur’oni karimda: “Qasamki, agar bergan (ne’matlarimga) shukr qilsangiz, albatta (ularni yanada) ziyoda qilurman. Bordi-yu noshukrchilik qilsangiz, albatta, azobim (ham) qattiqdir”, deb marhamat qilgan. Ne’matlarning eng sarasi mustaqillikning amaliy shukri esa yoshlarimizni vatanga muhabbatli qilib tarbiyalash, tinchlikni shukrini qilib yashash ne’matlarning eng sarasi desak mubolag‘a bo‘lmaydi.

Islomda inson ma’naviyligining yana bir jihati sabr-toqatli bo‘lishda ekanligi ham alohida ta’kidlanganligi bilan ahamiyatlidir. Payg‘ambarimiz alayhissalom o‘z hadislarining birida: “Sabr iymonning yarmidir”, deb ta’kidlaganlar. Qur’oni karimning yuzga yaqin oyatlarida sabr haqida so‘z yuritilgan. Alloh o‘zini doimo sabr qiluvchilar bilan birga ekanini ma’lum qilib: “Ey, iymon keltirganlar! Sabr va namoz bilan (Mendan) yordam so‘rangizlar! Albatta, Alloh sabr qiluvchilar bilan birgadir”, deydi.

Inson tanasi uchun jon qanchalik muhim bo‘lsa, uning ma’naviyati, ruhiyatining teranligi uchun ilm shunchalik ahamiyatli sanaladi.Inson ilm egallash yo‘lidan yursa yuksaladi, aks holda tubanlikka, johillikka yuz tutadi.Bu foniy dunyoda ilmdan bebahra qalblar jonsiz jasadga o‘xshaydi. Alloh bu olamni cheksiz ilmu hikmat bilan yaratgan. Inson aql va tafakkur vositasida bu ilmlardan xabardor bo‘ladi, moddiy va ma’naviy hayotda yuksaklikka ko‘tariladi. Ilm inson tafakkuriga nur baxsh etadi. U shu nur orqali haqiqatni topadi. Ilm insonni doimo yuksak martabaga erishtiradi. Mana shuning uchun ham islom manbalari Qur’oni karim va hadislarda ilm-fanni egallash, ma’rifatli bo‘lish juda katta savobli ish ekani qayta-qayta ta’kidlanadi. Hadisda beshikdan to qabrgacha ilm izlash lozimligini qayd qilinishining o‘zi katta tarbiyaviy ahamiyatga ega. Qur’oni karimda: “Alloh sizlardan iymon keltirgan va ilm ato etilgan zotlarni (baland) daraja (martaba)larga ko‘tarur” deyilishi negizida ilmli zotlar va unga intilganlar jamiyatda yuksak mavqe va hurmatga sazovor bo‘lishlariga ishoradir.

Qur’oni karim insoniyatga ilm orqali ikki dunyo saodatiga erishish yo‘lini ko‘rsatdi. U ilmning afzalliklari haqida insonlarga xabar beradi va ularni ilm olishga chorlaydi. Ilm buyuk ne’mat ekanligi va bu ne’mat olamning gultoji bo‘lgan insonga berilgan. Ilm najot yo‘li ekanligi xabar qilingan. Alloh odamga bergan ilm orqali har narsaning siru asrorini bildirgan va barcha mahluqot ustidan hokim qilgan.

Qur’oni karimda “ilm” so‘zi asosida “Alima” bilmoq fe’l negiziga tayangan kalimalar 750 marotaba uchrashi ilmiy tadqiqotlarda qayd etilgan. Payg‘ambarimiz Muhammad alayhissalomga ilk nozil bo‘lgan oyat ham “O‘qi...” “O‘qi...” so‘zidan boshlanadi. Ushbu oyat shunday: “O‘qi! Sening o‘ta karamli Parvardigoring qalam vositasi bilan ta’lim berdi. Insonga u bilmagan narsalarini o‘rgatadi” deb nozil qilingan. Ko‘rinadiki, Islom e’tiqodi avval boshdanoq insonni o‘qib-o‘rganishga, ilm vositasi bilan dunyoni anglab etishiga targ‘ib etadi.

Qur’oni karim ham ilm, ham hayot kitobidir. Ilm yo‘lini tutgan inson eng sharafli yo‘lni tanlagan bo‘ladi.

Payg‘ambarimizning “Ilm olish har bir muslim va muslima uchun farzdir” degan hadislari negizida islomning ilmga bo‘lgan yuksak e’tiboridan dalolat beradi. YAna bir hadisda: “Insonlar yo o‘rgatuvchi yoki o‘rganuvchilarga bo‘linadi. Bundan boshqalari esa arzimasdir, deb ta’kidlansa, boshqa bir hadisda: “Insonlar o‘likdir, faqat ilm ahligina tirikdir”, deb bu dunyoda faqat ilm sohiblarigina haqiqatga intilganliklari tufayli tirik ekanliklari aytiladi.

Haqiqatan, hoh dunyoviy, hoh diniy ilm yo‘lida zahmat chekkanlar jisman yo‘q bo‘lsalar ham ular ma’nan tirikdirlar. Bunga Imom Buxoriy va Muso Xorazmiy, Imom Moturidiy va Abu Nasr Forobiy, Imom Marg‘inoniy va Ibn Sino, Imom Termiziy va Beruniy, Imom Zamahshariy va Ahmad Farg‘oniy, Hoja Ahror Valiy va Ulug‘bek va boshqalar yaqqol misol bo‘ladilar. Bu buyuk zotlar yaratgan asarlar insonlarning hayot yo‘lini asrlar osha nurafshon etib kelmoqda. Ular meros qilib qoldirgan asarlarni o‘qib-o‘rganib kishilar ma’nan oziqlanib har on va har lahzada ularni eslab turadilar. Ularga bo‘lgan muhabbat insonlar qalbida abadiy yashab kelmoqda.

Inson Allohning xalifasi sifatida bilim egasi, yorug‘ dunyoning barcha bilimlariga uning idroki etadi. Faqat kibrga berilib ketmasa, o‘zini hammadan ortiq qo‘ya boshlamasa bas. Parvardigor bizni inson qilib yaratgan ekan, aql-xush, ilmu amal bergan ekan, demak, biz inson sifatida tafakkur qilib, dunyoviy ilmlarni – dunyoni o‘rganib, dunyo orqali Allohning zotini, ilmlarini kashf etib yashashimiz kerak. Din – ruhiyatimiz tarbiyachisi, ilm – dunyoni va oxiratni bilish quroli, inson unisini ham, bunisini ham egallamog‘i kerak. Bizning bobolarimizning yo‘li ana shunday bo‘lgan. Bir misol keltiramiz: Rivoyat qilishlaricha, Abu Ali ibn Sino bilan mashhur shayx Abusaid Abulxayr uchrashibdilar. Ular bir kecha bir-birlariga hech narsa demay “suhbatlashib” chiqibdilar. Ertalab shayxning shogirdlari undan Ibn Sino haqida nima deysiz, deb so‘raganlarida, Abdusaid Abulxayr: “Men nimaiki vajd (intuitsiya) bilan bilgan bo‘lsam, u aql bilan bilib olgan”, debdi. Ibn Sino esa o‘z shogirdlariga: “Men nimaiki aql bilan bilgan bo‘lsam, u ko‘ngil bilan idrok etadi”, deb aytgan ekan. Ko‘rinadiki, Ibn Sino dunyoviy ilmlar sohibi, Abusaid Abulxayr esa – tasavvuf shayxi, ilohiyot olimi. Ammo ular bir-birini tushungan va har ikki ilm ham inson uchun kerakligini anglaganlar.

YOki olaylik, Mirzo Ulug‘bek bilan Xo‘ja Ahror Valiyni. Ular zamondosh, bir shaharda yashaganlar. Ulug‘bek – munajjim va shoh, uning shogirdlari aniq fanlar vakillari. Xo‘ja Ahror esa mo‘‘tabar din arbobi, ruhoniy zot. Ammo ular bir-birlariga halaqit bermaganlar, aksincha, biri ilmiy ma’rifatni, ikkinchisi bo‘lsa ruhoniy ma’rifatni rivojlantirib, bir-birlariga ko‘mak berganlar.

Al-Xorazmiy, Al-Farg‘oniy, Al-Beruniy, Al-Buxoriy, G‘azzoliy, Hamadoniy, G‘ijduvoniy va boshqa ulug‘ zotlarning hayot tarzi, ilm uchun fidoyiligi, e’tiqod-iymonining pokligi bilan bizlarga ibratdir. Bularning hammasi ko‘rsatadiki, dindorlik ham ma’rifatni, yuksak ma’naviyatni talab qiladi. Kishi qancha chuqur ilm egasi bo‘lsa, olam va odam mohiyatini anglasa, Uning Allohni anglashi, iymoni ham shuncha mustahkam bo‘ladi.

Gap xoh diniy, xoh dunyoviy ma’rifatni to‘g‘ri va chuqur anglashda, har ikkovini ham egallamay, johil bo‘lib qolmaslikdadir. Dunyoviy ilmlarni egallagan inson o‘zining bu dunyosini, diniy ilmlarni egallaganlar esa o‘zining u dunyosini obod qilgan bo‘ladi.

Har ikki ilmni egallagan kishi esa ikki dunyosini obod qiladi.

Islom bu fa?at a?ida emas, avvalo, ma’rifat, ilmdir. Islom tarixiga nazar tashlasak, Mu?ammad Pay?ambarimiz alay?issalomgacha bo‘lgan davr arablarda “jo?iliya” davri deb ataladi. “Jo?iliya” nodonlik, bilimsizlik davri degani. Islom ana shu nodonlik davri o‘rniga keng ma’noda ma’rifat, madaniyat vujudga keltirdi, ilm-fan, falsafa, adabiyot va san’atni rivojlantiridi, o‘ziga xos ma’naviyat va ma’rifatni yaratdi.

Islomda ma’rifatga bo‘lgan munosabatni quyidagi hadislarni keltirish bilan cheklanishni lozim topdik:

“Ilm olish yo‘lida sarflangan bir soat yuzaki ibodat bilan o‘tkazilgan bir kechadan ko‘ra hayrliroqdir”.

“Ilm yo‘lida sarflangan bir kun uch oy ro‘za tutishdan afzalroqdir”. Bu hadislarda ilm yo‘lida sarflangan vaqt eng qadrli ekanligi ta’kidlanmoqda.

Payg‘ambarimiz (s.a.v.) “Ilm o‘rgatgan kishiga ta’zimda bo‘lish va izzat-ikrom ko‘rsating”, deb ilm yo‘lida harakat qilganlarni qadrlash kerakligini uqtiradilar. Xalqimiz bejiz “Ustoz otang kabi ulug‘dir” deb aytmagan.

“Olimning uyqusi ham johilning ibodatidan afzaldir”, chunki uning uyqusi ham ibodatning bir turi sanaladi, sababi olim ilmini davom ettirish uchun charchoqlardan forig‘ bo‘lish maqsadida uxlaydi.

“Sadaqaning eng hayrlisi o‘zgaga ilm o‘rgatmoqlikdir”, “Dindoshiga ilm o‘rgatish yil bo‘yi o‘qilgan nafl namozidan ko‘ra afzalroqdir” kabi hadislarda inson ilmni olimlardan o‘rganishi va o‘zi ham bilganini boshqalarga o‘rgatishi lozimligi ta’kidlangan.

“Ilm o‘rganing, ilm o‘rgangan haqni nohaqdan ajratadi. Ilm jannat yo‘lini yoritadi. Ilm insonga cho‘lda yo‘ldosh, yolg‘izlikda hamroh, kimsasizlikda jondosh do‘st bo‘ladi”, “Ilm insonlarni saodatga eltadi, falokatdan qutqaradi, do‘stlar orasini ziynatlaydi, dushmanga qarshi qalqon bo‘ladi”.

Hadislarda har bir o‘rganilgan ilmni qalblarga jo aylash kerakligi va unutish lozim emasligiga ham ahamiyat berilgan. Ilmni unutgan kishi jaholatga yuz tutishligi va ilm xazinasini yo‘qotishligi “Unutish ilmning ofatidir” hadisida o‘z ifodasini topgan

YUqoridagilardan ko‘rinadiki, Islom ilm-ma’rifat dini va ayni paytda barcha insonlarni dunyo sir-asrorlarini bilishga, ya’niki egallashga va yuksak ma’naviylikka chorlovchi din ekanligi bilan alohida ahamiyatga egadir.

Bizning ulug‘ bobolarimiz islom ma’naviyati va ma’rifati taraqqiyotiga ulkan hissa qo‘shib kalom va hadis, tasavvuf va fikh ta’limotini rivojlantirdilar.

Bu haqiqatni jahon jamoatchiligi butun musulmon dunyosi yaxshi biladi va tan oladi. Nufuzli xalqaro tashkilot Islom konferensiyasi tashkilotining ta’lim, fan va madaniyat masalalari bo‘yicha – AYSESKO tomonidan Toshkent shahrining 2007 yilda Islom madaniyati poytaxti deb e’lon qilingani ham ana shunday e’tirofning tasdig‘idir.

YUrtimizdan etishib chiqgan buyuk mutafakkir va allomalarimizning islom madaniyati va ma’naviyati ravnaq toptirishga qo‘shgan betakror hissasi to‘g‘risida so‘z yuritganda, eng avvalo, xaqli ravishda musulmon olamida “Muhaddislar sultoni” deya ulkan shuhrat qozongan Imom Buxoriyning muborak nomini tilga olamiz. Bu mo‘‘tabar zotning ishonchli hadislar to‘plami – “Al- jome’ as-sahih” kitobi islom dinida Qur’oni karimdan keyingi ikkinchi muqaddas manbaa bo‘lib, u bashariyat tomonidan bitilgan kitoblarning eng ulug‘i sanaladi. O‘n ikki asrdirki, bu kitob millionlab insonlar qalbini iymon nuri bilan munavvar etib, xaq va diyonat yo‘liga chorlab kelmoqda.

Imom Buxoriyning nurli qalamini Imom Moturudiy olib, ul zotning xayrli ishlarini davom ettirishga bel bog‘ladi. Moturudiy islom olamida “Musulmonlarning e’tiqodini tuzatuvchi” degan yuksak sharafga sazovor bo‘ldi. Uning asarlarida ilgari surilgan g‘oyalar islom dinining asosini to‘g‘rilik, ezgulik va insoniylikdan iborat deb biladigan barcha mo‘min – musulmonlarning qarash va intilishlari bilan hamohang bo‘lganligi bilan ahamiyatlidir.

Islomiy ilmlar sohasida o‘zining beqiyos salohiyati bilan buyuk ilmiy maktab yaratgan, islom huquqshunosligining ulkan namoyandasi Burhoniddin Marg‘inoniyning tabarruk nomini butun musulmon dunyosi asrlar osha e’zozlab kelmoqda. Uni SHarq olamida “Burhoniddin va milla”, ya’ni “Din va millatning hujjati” degan yuksak unvonga sazovor bo‘lgan. Marg‘inoniyning o‘lmas merosi, xususan, 57 kitobdan iborat “ Hidoya” – “To‘g‘ri yo‘l” deb atalgan asari sakkiz asrdan buyon musulmon mamlakatlarida eng nufuzli va mukammal huquqiy manba sifatida e’tirof etib kelinayotgani va boshqalar ulug‘ bobolarimizning islom madaniyati va ma’naviyati, ma’rifati rivojiga ulkan hissalarining isbotidir.[[16]](#footnote-16)

YAqin o‘tmishning salbiy asoratlaridan biri shuki, sobiq sho‘ro tuzumida dunyoviy ilm va diniy-falsafiy ta’limot, ya’niki diniy ilmlar bir-biriga qarama-qarshi qo‘yildi. Ular bir-birini inkor etadigan hodisalar tarzida talqin etildi. Diniy tafakkur dunyoviy ilm rivojiga monelik ko‘rsatadigan chirkin bid’at sifatida qoralandi.

Biz bugun bunday qarashlarning tubdan zararli va tarixan asossiz ekanligini ochiq aytishimiz mumkin. Dunyoviy va diniy ilm yuqorida ko‘rsatganimizdek, o‘tmish asrlarda doimo hamkor va hamnafas bo‘lib kelganligini tarixning o‘zi tasdiqlaydi.

“Dunyoviy va diniy g‘oyalar bir-birini boyitib borgan sharoitda taraqqiyot yuksak bosqichga ko‘tariladi.. Bunga bashariyat tarixida o‘chmas iz qoldirgan Imom Buxoriy va Muso Xorazmiy, Imom Moturidiy va Abu Rayhon Beruniy, Imom G‘azzoliy va Ibn Sino, Imom Termiziy va Abu Nasr Forobiy singari buyuk zakovat sohiblari yashab faoliyat ko‘rsatgan davrlar yorqin misol bo‘la oladi”.[[17]](#footnote-17)

Mustaqillik tufayli farzandlarimizni dunyoviy bilimlar bilan bir qatorda Imom Buxoriy to‘plagan hadislar, Naqshbandiy ta’limoti, Termiziy o‘gitlari, YAssaviy hikmatlari asosida tarbiya qilish imkoniga ega bo‘ldik.

Qur’oni karim va Payg‘ambarimiz alayhissalom hadislarining eng muhim va salmoqli qismi kishilarda yuksak insoniy fazilatlarni shakllantirishga qaratilganligidir. Ulardagi ota-onaga, ilmga munosabat, sabr-bardosh, shukronalikka da’vat, o‘zaro mehr, mehmondo‘stlik, etimparvarlik, vafo va sadoqat, halol luqmani sharaflash, kamtarlik, kamsuqumlilik, samimiyat, rostgo‘ylik va boshqa chin insoniylik xislatlarining birinchi o‘ringa qo‘yilishi barcha insoniyat uchun bebaho umuminsoniy ma’naviy boylik tizimini tashkil etadi.

Jismoniy va ma’naviy poklikka intilish islom axloqining, Rasululloh hadislarining yana bir muhim mavzu yo‘nalishidir. Tahorat, g‘usl masalalari tashqi ozodalik talablari bo‘lsa, haromdan, yolg‘on so‘z, g‘iybat, tuhmat, zinokorlik, o‘zga haqqiga xiyonat, nohaqlik va zulmga yo‘l qo‘ymaslik, ulardan qat’iy saqlanish ichki, ma’naviy poklikka oid talablardir. Bularning hammasi Qur’oni karim hamda Rasululloh (s.a.v.) hadislarida va ularga asoslangan shariatda juda qat’iy qilib qo‘yilgan.

Xullas, islom barcha mo‘minlarni yuksak ma’naviylikka chorlovchi, insonparvar din ekanligini anglab etishimiz zarur. SHundagina dindan ma’naviy va ma’rifiy tarbiyada foydalanish zaruratiga to‘g‘ri yondoshamiz.

**Tasavvuf va uning ma’naviy jihatlari**

Mazkur masalani “Tasavvuf” tushunchasining mazmun-mohiyati, shakllanish va rivoji tarixini bayon qilishdan boshlashdan ixtiyor etdik. Zotan, tasavvufning mohiyati va mazmunini bilmasdan turib, uning ma’naviy jihatlari nimalarga yo‘naltirilganligini ilg‘ab olish, mohiyatiga etib borish har kimga ham nasib etmaydi.

SHarq xalqlari tafakkuri va ma’naviyatini asrlar davomida nurafshon etib, ularning ma’naviy-ma’rifiy yuksalishiga chuqur ta’sir o‘tkazgan tasavvuf (so‘fizm) VIII asrning o‘rtalarida paydo bo‘lgan. Dastlab u zohidlik (tarkidunyochilik – bu dunyo hoyu-havasidan, boyliklaridan, rohatu farog‘atidan yuz o‘girish) harakati ko‘rinishida bo‘lgan. Uning kelib chiqishidagi omil quyidagilar bilan izohlanadi. Hazrati Muhammad Mustafo sallallohu alayhi vasallam vafotlaridan keyin musulmonlar jamoasi ichida bo‘linish yuz beradi. Ayniqsa, halifa Usmon zamonida boylikka ruju qo‘yish, qimmatbaho tuhfalar bilan qarindosh-urug‘lar, yaqin do‘st-birodarlarni siylash rasm bo‘ladi. Ummaviya halifaligi davriga kelib esa,saroy hashamlari, dabdabali bezaklar, oltin-kumushga berilish, xazina to‘plash avj oldi. YA’ni diniy mashg‘ulotlar, Xudo yo‘lidagi toat-ibodat o‘rnini dunyoviy ishlar, boyliklarni ustun qo‘ygan kishilarga nisbatan imon-e’tiqodli kishilarning noroziligiga sabab bo‘ldi. Ular ichida ilgaridan qashshoq bo‘lib, uy-joy, mol-mulkka e’tibor qilmagan sahobalar ham bor edi. Bularning bir qismi dinni himoya qilib, ochiq kurashga otlangan bo‘lsalar, ikkinchi qismi esa, qanoat va zuhdni asosiy maqsad qilib olib, saroy ahli va boylar axloqiga qarshi norozilik belgisi sifatida tarkidunyochilik (zohidlik) g‘oyasini targ‘ib etib, ijtimoiy hayotdan butunlay chetlashganlar, doimiy toat-ibodat bilan shug‘ullanganlar.

Kufa, Bag‘dod, Basra shaharlarida tarkidunyo qilgan zohidlar ko‘p edi. Ularning obro‘-e’tibori xalq orasida katta bo‘lgan.Zohidlarning niyati ibodat bilan oxirat mag‘firatini qozonish, Qur’onda va’da qilingan jannatning huzur-halovatiga etishish edi. Ular Allohni jon-dildan sevish, Uning zoti va sifatlarini tanish va bilish, ko‘ngilni nafs va xirs g‘uboridan poklab, botiniy pokiza holatda Alloh vasliga etishish va bundan lazzatlanish g‘oyasini targ‘ib qildilar.

SHu tariqa dunyodan, molu mulk, boylikdan ko‘ngil uzgan, ammo zohidlarga o‘xshamaydigan, “...bir nazar bilan tuproqni kimyo etadigan” (Hofiz SHeroziy) zehnu zakovat, aqlu farosatda tengsiz, ammo o‘zga mutafakkirlardan ajralib turadigan, shariat ilmini suv qilib ichgan, toat va ibodatda mustahkam, lekin oddiy dindorlardan farqlanadigan ajoyib xislatli odamlar toifasi paydo bo‘lgan ediki, ularni ruh kishilari deb atardilar. Bunday toifa kishilarga nisbatan “so‘fiy” nomi qo‘llanilgan.[[18]](#footnote-18)

“So‘fiy” so‘zi qaerdan paydo bo‘lgan? Ba’zilar bu so‘z “saf” so‘zidan kelib chiqqan deydilar, chunki so‘fiy Iloh yo‘liga kirganlarning birinchi safida turuvchidir. Bir guruh tadqiqotchilar so‘fiy so‘zi “safo” so‘zidan kelib chiqqan, chunki bu toifaning qalbi sidqu safo oftobidan porlab turadi, deganlar. So‘fiy so‘zi “sof” so‘zidan kelib chiqqan deguvchilar ham bor. Abu Rayhon Beruniy esa “Osorul boqiya...” asarida ushbu so‘zni yunoncha “suf”, ya’ni faylasuf so‘zining oxirgi qismidan yasalgan deb ko‘rsatadi.

SHunday qilib tasavvuf, so‘fiylik – islomda insonni ruhiy va axloqiy jihatdan komillik sari yo‘llovchi ta’limot bo‘lib, mazkur so‘zning o‘zagi va mazmuni haqida tadqiqotchilar turli fikr va taxminlar bildirishgan. Lekin bu fikrlarning ko‘pi asossiz hamda arab tili qoidalari va lug‘at usullariga muvofiq bo‘lmaganligi uchun rad etilgan. Ularning ichida faqat bittasi, ya’ni Ibn Xaldunning fikri haqiqatga yaqin deb e’tirof etilgan. U “Muqaddima” asarida Tasavvuf – “jun”, “po‘stin” so‘zidan olingan bo‘lishi kerak, zero qadimdan tarkidunyo qilgan zohidlar jundan to‘qilgan kiyim yoki po‘stin kiyib yurishni odat qilganlar. Bu bilan ular bashang kiyinib yuruvchi odamlardan farqli hayot tarzini o‘zlarida namoyon etganlar, deydi.[[19]](#footnote-19)

Tasavvuf VIII asrning o‘rtalarida yuzaga kelgan bo‘lsa-da,uning SHarq musulmon malakatlarida keng rivoji IX-XV asrlarni o‘z ichiga oladi. CHunonchi, IX-X asrlar xonaqohlarning paydo bo‘lishi, tariqat rusumlarining shakllanish davri bo‘lgan. XI-XII asrlar – tasavvuf maktablari, tariqatlari, silsilalarining tarkib topish davri bo‘lgan. Bu davrda Misr, Bag‘dod, Basra, Buxoro, Nishopur, Termiz, Balx shaharlari tasavvuf va tariqat markazlari sifatida muhim rol o‘ynagan. Natijada Misr, Xuroson, Movarounnahr, Iroq va Turkiston tasavvuf maktablari shuhrat qozongan.

XIII asr va XIV asr boshlari tasavvuf tarixida alohida bir mahsuldor davrdir. Bu davrga kelib, tasavvuf ham nazariy-ilmiy nuqtai nazardan, ham amaliy harakatchilik nuqtai nazaridan o‘zining yuksak cho‘qqisiga ko‘tarilgan edi. Ayniqsa, Ibn Arabiy, YAh’yo Suhravardiy, Najmiddin Kubro singari mutafakkir shayxlar, Farididdin Attor, Ahmad YAssaviy, Jaloliddin Rumiy kabi ulug‘ so‘fiy shoirlar tasavvuf ilmining doirasini kengaytirdilar, uni falsafa va hikmat bilan boyitdilar. Agar tasavvufda IX-XI asrlarda tavhid (yakkayu yagona Allohga e’tiqod) asoslarini chuqurlashtirishga katta e’tibor berilib, u targ‘ib qilingan bo‘lsa, XIII asr o‘rtalaridan boshlab tafakkuriy-aqliy yo‘nalishi etakchilik qila boshladi. Bu falsafiy oqim tasavvuf tarixida “vahdatul vujud” nomi bilan shuhrat topdi. So‘fiylar endi koinot tuzilishi, odamlarning xususiyatlari, olam va odam munosabatlari, komil inson tushunchalari bilan bosh qotiradigan bo‘ldilar. Natijada Ibn Arabiy va Jaloliddin Rumiy kabi zotlarning asarlarida butun bir falsafiy tizim o‘z ifodasini topdi, ular ilohiy kashfu karomat, ruhiy psixologik holatlar, botiniy latifliklar bilan birga real insoniy hayot haqida ham juda ko‘p ajoyib fikrlarni bayon etdilar. SHunday qilib, tasavvuf SHarq fikriy taraqqiyotidagi ko‘p asrlik tajrabalarni o‘z ichiga qamrab olib, uni rivojlantirdi, din va falsafa, hikmat va vahdat, kalom va hadis ilmlarini birlashtirdi, ilohiy ilmlar bilan dunyoviy ilmlarni o‘zaro bog‘lashga harakat qildi.Natijada tasavvuf SHarq kishisining tafakkur tarzi va axloq normasini (me’yorini) belgilaydigan hodisaga aylanib qoldi.

Tasavvuf va uning mohiyati nima degan savolga tasavvuf (so‘fiylik) yo‘lini tutganlar turlicha javob berganlar. CHunonchi, Ma’ruf al-Karxiy “Tasavvuf – haqiqat sari intilish, odamlardan ta’magirlik qilmaslik va faqirlikni ixtiyor etishdir.”; Zunnun al-Misriy “So‘fiy boylik istab o‘zini charchatmas va yo‘qotgan boyligiga achinib, bezovta bo‘lmas”; Junayd al-Bag‘dodiy “Tasavvuf – qalbni sof tutmoq, tug‘ma zaiflik va noxush axloqlardan forig‘ bo‘lib, hayvoniy va nafsoniy tuyg‘ular ustidan g‘alaba qilmoq”; “Tasavvuf bir uy bo‘lsa, shariat unga kiradigan eshikdir”, deb ta’riflaganlar.

Tasavvufning mohiyati insonni ma’naviy, ruhiy va jismoniy poklanishi orqali ruhan Alloh vasliga etishishdan, uni anglashdan iborat.

Tasavvufda insondagi jamiki xudbinliklar, illatlar, razolat dunyoga, boylikka hirs qo‘yish, ruju qilish, jism ehtiyoji va nafs ta’masidan kelib chiqishligiga e’tibor qaratiladi. Dunyoga, boylikka hirs qo‘yish kishini nafsiga qul qilib qo‘yadi. Nafs barcha xudbinlik, ochko‘zlik sababchisi, u insonni tubanlashtiradi. Tasavvuf insonni xudbinlik botqog‘idan, tubanlik jaridan qutqarishning va ma’naviy-ruhiy poklanishning birdan-bir to‘g‘ri yo‘li nafsning ehtiyojini engish, nafs manzillarini bosib o‘tishidir, deb o‘rgatadi. Tasavvuf inson hayotidagi eng katta kurash – nafsni taslim etishga xizmat qiladigan kurash deb hisoblaydi. Bu haqda tasavvufning yirik vakili Ahmad YAssaviy: “Nafsga mag‘lub shoh – qul, nafsdan ustunlikka erishgan g‘arib - shohdir”, deb aytgan edi. SHayx Nuriy “Tasavvuf nima?” degan savolga: “Tasavvuf nafs lazzatlaridan voz kechishdir”, - deb javob bergan bo‘lsa, SHayx Safiy Alimshoh: “Tasavvuf nafs manzillarini bosib o‘tishdir”; SHayx Ravim esa: “Tasavvuf – Xudo yo‘lida nafsdan kechmoqdir” deb ta’riflagan edi.

So‘fiy uchun na dunyodan, na oxiratdan ta’ma bo‘lmasligi kerak. YAgona istak bu Allohning diydoriga etishishdan iborat. Faqirlik tuyg‘usiga ega inson na birovga banda-yu, na birovga xoja, u yolg‘iz Allohga banda, u yolg‘iz Allohga ehtiyoj sezadi. Hamma narsadan voz kechish oxir oqibatda o‘zlikdan kechish –so‘fiylik ta’limotining ma’nisi mana shu. Buyuk so‘fiy Boyazid Bistomiy aytadilarki: “O‘zingdan o‘tding, Alloxga etding”, Hazrat Bahouddin aytadilarki “Bizning hech narsamiz yo‘q, lekin hech narsadan kamimiz yo‘q. O‘sha “hech”... narsa ketidan yugurib g‘am tashvishda ham emasmiz. Egnimizda janda, orqamizda go‘riston, agar o‘lsak hech bir motam kerakmas”.

Tasavvuf – so‘fiylik insonni o‘rganar ekan, avvalo, kishining ko‘ngliga, diliga tayanadi, ko‘ngilni, qalbni tarbiyalashga, ko‘ngil kishisini voyaga etkazishga intiladi, chunki Alloh faqat kishining pokiza qalbidagina jilva qiladi”.

“Tasavvuf, - deb yozadi falsafa fanlari doktori, professor Q.Bo‘ronov, - diniy, ilmiy, falsafiy, ijtimoiy, axloqiy, estetik g‘oyalar va qarashlar tizimidir. Soddaroq qilib aytganda, tasavvuf – bu ilohiyat olami, inson ma’naviyati, ruhiyati, ehtiyojlari va uning Xudoga munosabati haqidagi falsafiy ta’limot deyish mumkin”.[[20]](#footnote-20)

Ta’kidlash lozimki, tasavvuf harakati arab mamlakatlarida vujudga kelib, so‘ngra boshqa islomiy o‘lkalarga tarqalgan. Markaziy Osiyoda YAssaviya, Kubroviya, Naqshbandiya kabi tariqatlar shakllanib, shu erdan boshqa musulmon mamlakatlari xalqlari orasida keng yoyildi. Tasavvuf ilmi – mohiyatan va mazmunan inson haqidagi ilmdir. U insonning ko‘ngliga, qalbiga, ruhiga xitob etgan, odamlarni hamisha poklik va ezgulikka chorlagan. Sodda qilib aytganda, tasavvuf inson qalbiga sayqal berish ilmidir.

Tasavvuf jamiyatning tirik vijdoni bo‘lmish komil inson va uning tarbiyasi haqidagi ilmdir.

Biz bu ilmdan 70 yil davomida bexabar qoldik. Inchunun, biz necha zamonlar insondan bexabar qoldik va ne zamonlar qalbu shuurimizdan fayz ketdi. O‘tmishda Xoja Ahmad YAssaviy, Najmiddin Kubro, Xoja Bahouddin Naqshbandiylar yurtimiz va xalqimizning fayzi kamoli edilar. Istiqlol tufayli shu nur, shu fayz yurtimizga qaytdi.

YUrtboshimizning Toshkent Islom universitetining tashkil etish to‘g‘risidagi farmoni va shu farmonga sharhda ta’kidlanganidek: “Islom ommalashuvi va rivoji sifatida vujudga kelgan tasavvuf ham O‘rta Osiyo sharoitida YAssaviya, Kubraviya, Naqshbandiya tariqatlarini vujudga keltirdiki, ular butun O‘rta SHarq va Janubiy Osiyo mamlakatlarining asrlar davomida ma’naviy, madaniy rivojlanishida muhim rol o‘ynaydi”.[[21]](#footnote-21)

Endi qisqacha Turkiston zaminida yuzaga kelgan ana shu tasavvuf tariqat va silsilalari ustida fikr yuritamiz.

Ahmad YAssaviy – tasavvufning mashhur va otashnafas vakili. Uning hikmatlarida, avvalo, g‘arazsiz, ilohiy ishq (muhabbat) tan olinadi va ulug‘lanadi. Allohni tanish, Uning ishqini idrok qilish, Haq vasliga erishish, undan boshqa narsaga ko‘ngil qo‘ymaslik haqida fikr yuritiladi.

“Hikmatlar”da poklik, halollik, to‘g‘rilik, etim-esir, beva-bechora, kambag‘al, g‘ariblarga g‘amxo‘r bo‘lish lozimligini aytib, shunday deydi:

G‘ariblarni ko‘rgan erda og‘ritmangiz,

Etimlarga achchig‘lanib so‘z qotmangiz.

Zaif ko‘rib g‘ariblarga tosh otmangiz,

Bu dunyoda g‘ariblikdek balo bo‘lmas.

Ahmad YAssaviy nodonlikni keskin tanqid etgan. Uningcha nodonlik shunchaki loqaydlik, befarqlik, mas’uliyatsizlik, ilmsizlik, johillik emas, balki riyokorlik, ilmga amal qilmaslik, munofiqlik va Xudoni aldashdir. U hatto nodon bilan jahannamda ham birga bo‘lmaslikni, hatto nodonlardan do‘zax ham hazar qilishini ko‘p marotaba takrorlaydi. Nodonlar xalqning kulfati, aqlning jallodi, deb biladi.

Duo qiling nodonlarni yuzun ko‘rmay,

Haq taolo rafiq bo‘lsa bir dam turmay.

Bemor bo‘lsa nodonlarni holin so‘rmay,

Nodonlardan yuz ming jafo ko‘rdim mano.

SHunday qilib, YAssaviy hikmatlarida komil insonga xos barcha ijobiy xislat va fazilatlar ulug‘lanadi, salbiy illatlar qoralanadi, mehr-muruvvat, ishq, sadoqat, adolat tarannum etiladi.

Markaziy Osiyoda tasavvufning mashhur shayxlaridan biri, Kubroviya silsilasining asoschisi Najmiddin Kubrodir. Ilm istab Misr, SHom, Bag‘dod, Nishopur, Tus kabi joylarda bo‘lib buyuk shayx va ulamolardan tasavvuf ilmini o‘rgangan.

Bosqinchi CHingizxon lashkarlari 1221 yilda Xorazmga yaqinlashib yurt og‘ir ahvolda qolganida 76 yoshli Kubro ona yurtini himoya qilishga otlanadi va mo‘g‘ullar qo‘lida qahramonlarcha shahid bo‘ladi. Bu haqda Mirzo Ulug‘bek “To‘rt ulus tarixi” asarida shunday yozadi: “Murshidi a’zam SHayx Najmiddin Kubro xudo amri bilan Xorazm uchun boshini tikdi. Boshini topshirishda qotil yaloviga yopishdi.Dini haq ilmining shohi, ul pir sarpanjasidan o‘n zabardast yigit yalovni chiqarib ola olmadilar. Sayidlar shayxi sarpanjasida kofir yalovini ko‘rib hayratda qolgan oqillar bu holni ko‘rib sharhladilar: YAlov uchini shayx tutib, tarix aytdiki, vafotim sanasi “SHohi shuhado” (“SHahidlar shohi”)dir.

...Biz shunday ulug‘lardanmizki, gavhar tutamiz; oriq echki tutgan pastkash emasmiz. Imon qadahidan bir qo‘limiz bilan may ichsak, ikkinchi qo‘limiz bilan kofir yalovidan tutamiz”.[[22]](#footnote-22)

Najmiddin Kubroning bu jasorati juvonmardlik va vatanparvarlikning biz avlodlar uchun yorqin timsolidir. U odamzod umri va dunyo mohiyatini shunday izohlaydi: “Dunyo-o‘ylash o‘rni, ibrat manzili, ishrat saroyi, ko‘prik binosidir. U mo‘minlarning ekinzori, qidiruvchilarning bozori, intiluvchilarning savdo do‘koni, izlanuvchilarning ulovi, suluk yo‘liga kirganlarning ko‘prigi, aldanganlarning ma’shuqasi, sodiqlarning o‘tar joyi, oriflarning axlatxonasi va shaytonlarning o‘lkasidir... Uning bilan savdo qilganlar aldanadi, unga ko‘ngil bergan yo‘ldan ozadi...”[[23]](#footnote-23)

Buyuk shayx inson haqidagi qarashlarida, inson o‘z mohiyati e’tibori bilan kichik olam-“olami sug‘arodir”, ammo unda katta olam-“olami Kubaro” xususiyatlari mujassamdir. Odamzot taraqqiy etib borsa, piri komil rahnamoligida Allohning “Rahim” va “Rahmon” sifatlaridan boshqa barcha sifatlarini bilib ola olishligini ta’kidlaydi.[[24]](#footnote-24)

Bizning zaminimizda shakllangan tasavvuf tariqati - Naqshbandiya silsilasidir. Bahouddin Naqshband Abduxoliq G‘ijduvoniy asos solgan “Xojagon” silsilasining sakkiz qoidasiga o‘zining uch qoidasi (murid hech so‘zsiz amal qilishi kerak bo‘lgan talabi)ni kiritib uni tugal holga keltirdi. SHu tariqa tasavvuf Naqshbandiya tariqatida yanada mukammal holga keltirildi.

Bahouddin taxallusi ul zotning dinni mustahkamlash va taraqqiy ettirish uchun qilgan xizmatlari ulug‘ va beqiyos bo‘lganligi uchun berilgan bo‘lib, ma’nosi dinning fahri, bebahosi demakdir. Naqshband taxallusiga kelsak, uni ikki mazmunda talqin etiladi. Birinchisi, ul zot misga, matoga naqsh soluvchi bo‘lib kun ko‘rganliklariga nisbat berib izohlanadi. Ikkinchisi esa, Allohni qalbiga naqsh qilib olgan degan ma’noda ifodalanadi. Balogardon deyilishining sababiga kelsak, ul zot kishilarning, el-ulusning boshiga keluvchi turli ofat, baloyu qazolarni qaytaruvchi, daf’ etuvchilik karomat sohibi bo‘lganliklariga nisbat beriladi.Xalqimizda bejizga Bahouddin Balogardonga etti tanga atab yubor degan iborasi ishlatilmaydi.

Bahouddin Naqshband jamiyatda shohu gado tengligi to‘g‘risidagi adolatli g‘oyani ilgari surib: “Xojalik bandalikka to‘g‘ri kelmas, Alloh oldida barcha barobar”, -deb aytgan. Odamlarga yaxshilik qilish, beva-bechoralarning ko‘nglini olish eng yuksak insoniy burch ekanligini ta’kidlab: “SHam kabi yongil, elga oydinlik ulash, ammo o‘zing hilvatda turgil” deb ta’kidlagan. U hamma uchun, ayniqsa, oddiy xalq uchun qo‘l keladigan “Dil ba yoru dast ba kor”-“Dil yor(Alloh) bilan, qo‘l ish bilan band bo‘lsin” shiorini o‘rtaga tashlagan. Bu shior naqshbandiylikning mohiyatini tashkil etadi. Hamma uchun qo‘l keladigan mazkur shiorda tasavvufning nazariy va amaliy jihatlari tugal holga keltirilganligi o‘z ifodasini topgan. Naqshband o‘rtaga tashlagan shiorni yanada soddaroq tarzda izohlaydigan bo‘lsak,, tasavvuf ahlining maqsadi Alloh vasligi erishish bo‘lsa, buning uchun tarki dunyo qilish, zohidlik yo‘liga kirishi shart emas, balki Allohni har damda qalbda zikr etib, qo‘l esa mehnat bilan band bo‘lgan holda ham etish mumkinligini anglatadi.

Naqshband doimo adolatni, mehnat natijasida bunyod etilgan halol luqmani ma’qullagan. Bu jihatdan uning “Insondagi yaxshi fe’llar, yaxshi amollar halol luqmadandir” so‘zlari biz uchun ma’naviy ibratdir. U Islomni jamiyat, oila, shaxs ravnaqi bilan bog‘lab “Kam egil, kam uxla, kam gapir” deb nasihat qilgan. Amir Temur bu shiorga amal qilib, arkonu davlatga, barcha mulozimlarga aytar so‘zim shu bo‘ldi: “Kam englar-ocharchilik ko‘rmasdan boy-bdavlat yashaysizlar, kam uxlanglar-mukammallikka erishasizlar, kam gapiringlar-dono bo‘lasizlar”,[[25]](#footnote-25) -deb yozgan.

Naqshbandiya tariqatining musulmon olamida tutgan hayotbaxsh o‘rni va ahamiyatini Pokistondagi naqshbandiya tariqati Jahon markazi raisi Zulfiqor Ahmad izohlab: “Naqshbandiylik tasavvufni hayotiylashtirgan ta’limotdir. Ushbu tariqat daraxti hali butun olamni tutadi, chunki unda kishilik tafakkurining eng amaliy va oqilona xulosasi mujassam”,[[26]](#footnote-26)deb aytgan.

SHunday qilib aytish mumkinki, naqshbandiya tariqati boshqa tariqatlardan hayratlanarli darajada ijtimoiy-iqtisodiy, ma’naviy-axloqiy, ma’rifiy ma’no-mazmunga ega ekanligi bilan ajralib turadi. Unda mehnat qilish, ilm olish, o‘z mehnati evaziga halol yashash,noz-ne’matlarni ko‘pchilik bilan baham ko‘rish, hammaga yaxshilikni ravo ko‘rish kabi inson uchun zarur ma’naviy fazilatlarni targ‘ib qilishi bilan qimmatlidir.

Prezidentimiz ta’kidlaganidek: “Uning “Diling Allohda, qo‘ling mehnatda bo‘lsin” degan hayotbaxsh hikmati dinimizning olijanob ma’no-mohiyatini yorqin ifodalab, xuddi shu bugun aytilgandek jaranglaydi.”[[27]](#footnote-27)

Ona moziy bag‘rida yuzaga kelgan ana shu diniy-falsafiy ta’limotlar va ularning namoyandalari asrlar davomida avlodlarimiz ma’naviy-axloqiy, ruhiy kamolotiga cheksiz o‘z ta’sirini o‘tkazib kelganligidan ko‘z yuma olmaymiz. Ularni o‘rganish, xalqimizga etkazish-xalqimizning ma’naviy ruhining poklanishi va rivojlantirishning bebaho chashmasi deb qaramog‘imiz lozim.

**Markaziy Osiyo falsafiy tafakkurida ma’naviyat va ma’rifat masalalari**

Markaziy Osiyo azaldan ilmiy bilimlar va madaniyatning qadimiy markazlaridan biri bo‘lib kelgan. Bu o‘lka mutafakkirlari jahon ilm-fani, madaniyati, ma’naviyati va falsafiy fikrlarini o‘z kashfiyotlari, ilg‘or ijtimoiy-falsafiy, axloqiy qarashlari bilan boyitib kelganlar. Uning taraqqiyotiga samarali ta’sir ko‘rsatganlar.

Mustaqilligimiz sharofati ila jahon ma’naviyati va ma’rifati saltanatida o‘z o‘rinlariga ega bo‘lgan ulug‘larimizni teran anglash, o‘rganish va ulug‘lash baxtiga muyassar bo‘ldik.

Afsuski, salkam 150 yillik mustamlakachilik, 70 yillik totalitar tuzum hukmronligi davrida jumhuriyatimiz navqiron avlodi, Islom Karimov aytganidek, necha yillar bizni tariximizdan, dinimizdan, ma’naviy merosimizdan g‘ofil etishga urindilar, - natijada ular o‘z xalqining tarixini, uning boy tabiiy-ilmiy, ijtimoiy-falsafiy, axloqiy madaniyatidan bahramand bo‘lish, o‘rganishdan mahrum bo‘lib keldi.[[28]](#footnote-28)

Ajdodlarimiz e’zozlab kelgan, asrlar qa’ridan olib o‘tilgan falsafiy-axloqiy pand-nasihatlar, qadriyatlar ataylab, maqsadni ko‘zlab yurgizilgan siyosat qurboni bo‘ldi, e’tibordan chetda bo‘ldi. Bu esa yosh avlodning ma’naviyatiga salbiy ta’sir o‘tkazdi. Vaholanki, Islom Karimov “O‘zbekistonning o‘z istiqlol va taraqqiyot yo‘li” kitobida ta’kidlaganidek: “O‘tmishdagi allomalarning bebaho merosi qanchadan-qancha avlodlarning ma’naviy-ruhiy ongini va turmush tarzini shakllantirgan edi va u hamon ta’sir ko‘rsatmoqda”.[[29]](#footnote-29)

Mustaqillik tufayli o‘rganish, tahlil etish imkoniyatiga ega bo‘lgach, ajdodlarimiz ma’naviy merosini chuqurroq o‘rganish bizning muqaddas burchimiz bo‘lib qoldi, inchunun o‘z tarixini bilmagan xalqning kelajagi ham bo‘lmaydi. “Ona zaminimizda bundan necha asrlar avval yaratilib, to hanuz yurtimizga ko‘rk bag‘ishlab turgan qadimiy obidalar, osori atiqalar xalqimizning yuksak salohiyati, kuch-qudrati, bunyodkorlik an’analari haqida, Vatanimizning shonli tarixi to‘g‘risida tasavvur va tushunchalar beradi, shu muqaddas diyorda yashaydigan har bir inson qalbida g‘urur-iftixor tuyg‘ularini uyg‘otadi”.[[30]](#footnote-30)Prezidentimiz ta’kidlaganidek: “...zaminimizda yashab o‘tgan buyuk allomalarimiz, mutafakkir bobolarimizning ibratli hayoti va faoliyati, bemisl ilmiy-ijodiy kashfiyotlar bugun ham jahon ahlini hayratga solayotganini g‘urur bilan ta’kidlash lozim”. [[31]](#footnote-31)

YUqoridagilarni hisobga olib mazkur mavzuni Markaziy Osiyoda ilmiy-falsafiy bilimlar, ya’niki ma’naviyat va ma’rifat rivoji haqida qisqacha ma’lumot berishdan boshlashni lozim topdik.

**Markaziy Osiyo SHarqning ma’naviyat va ma’rifat markazidir**

Qadimgi Markaziy Osiyoning tarixi, madaniyati, ma’rifati, ijtimoiy-falsafiy qarashlari haqida yunon, xitoy, hind, arman tarixchilarining asarlarida, Avesto, Behustun, O‘rxun-Enisey yodgorliklari kabi manbalarda, Beruniy, Narshaxiy va boshqa mutafakkirlarning asarlarida ma’lumotlar saqlanib qolgan.

Markaziy Osiyoda ilmiy bilimlar taraqqiyot darajasini ko‘rsatuvchi yodgorliklar bizning davrgacha kam etib kelgan. Ammo yuqorida qayd etilgan manbalar Markaziy Osiyoda qadimdan astronomiya, matematika, geometriya, geodeziya, fizika, tibbiyot va boshqa tabiiy-ilmiy bilimlar sohasida birmuncha muvaffaqiyatlarga erishganligidan dalolat beradi. Bizga qadar saqlanib qolgan Sug‘d kalendari, Beruniy asarlaridagi ma’lumotlar va boshqa manbalar Markaziy Osiyoda ilmiy bilimlarning, ayniqsa astronomiya borasidagi ilmiy bilimlar taraqqiy etganini ko‘rsatadi. Sug‘d, Xorazm va boshqa joylarda etishgan olimlar sayyoralar va yulduzlar turkumini o‘rganib, ularni maxsus nomlar bilan atab, Burj tizimini aniqlaganlar. Hukmdorlar saroyidagi astronomlar (ular astrolog ham bo‘lgan) goroskoplar tuzib sayyoralar dunyosini tekshirganlar. Ular fizika, matematika, falsafa, tibbiyot va boshqa ilmiy bilim sohalari bilan shug‘ullanganlar. Markaziy Osiyo xalqlari juda qadim zamonlardayoq sug‘orish inshootlari qurganlar, kanallar barpo etganlar, chig‘ir va koriz usullari bilan suvsiz qurg‘oq erlarga suv chiqarganlar. YUlduzlarga qarab uzoq erlarga safar qilganlar, mustahkam binolar qurganlar, toshni eritish yo‘li bilan shisha ishlab chiqarganlar va hokazo. Bularni ma’lum ilmlarsiz amalga oshirish qiyin edi.

IX-XII asrlar Markaziy Osiyo xalqlarining madaniy va ilmiy bilimlar taraqqiyotida katta o‘rin egallagan yangi bir bosqich bo‘ldi. Bu davrni tarixda Markaziy Osiyoda ilk uyg‘onish davri deb yuritiladi. Bu davrda ilmiy va diniy bilimlar rivojida Markaziy Osiyo jahon madaniyatining markaziy o‘choqlaridan biriga aylandi. Arab istilosiga barham berilib markazlashgan feodal davlatlarning yuzaga kelishi savdo-sotiq va madaniy aloqalarning rivojiga, ilmiy bilimlarning o‘sishiga olib keldi. Ayniqsa, Markaziy Osiyoning SHarq va G‘arb savdo va madaniy aloqalar yo‘li ustida joylashishi (hozirda bu “Buyuk ipak yo‘li” nomi bilan tarixga kirgan) bu o‘lkada ilmiy bilimlar va madaniyatning rivojlanishiga katta ta’sir ko‘rsatdi. Xuddi shu davrda jahon fani va madaniyati rivojida o‘chmas iz qoldirgan mutafakkirlar etishib chiqdi.

Dehqonchilik, hunarmandchilik va savdoning taraqqiy etishi jarayonida tabiiy empirik bilimlarni rivojlantirishga ehtiyoj tug‘ildi. SHunga muvofiq Markaziy Osiyoning ilg‘or mutafakkirlari matematika, astronomiya, geografiya, tibbiyot ilmlarini chuqur o‘rgandilar, ilmiy bilimlar borasida yangi ilmiy g‘oyalarni ilgari surdilar.

SHuni ta’kidlash joizki, arab xalifaligi uchun ham diniy bilimlar bilan bir qatorda tabiiy- ilmiy bilimlar kerak edi. Arablarning o‘z ichida bu ishga yaroqli ilm ahli juda kam va kuchsiz bo‘lgan. SHuning uchun ham ular o‘zlari zabt etgan joylardagi ilm bilan shug‘ullanuvchilarga imkon yaratishga harakat qilganlar. Buxoro, Urganch, Marv, Balx, Bag‘dod, SHom kabi shaharlar ilk o‘rta asr SHarqining ilmiy markaziga aylangan. Arab tili esa ilm-fan, ijod tiliga aylandi.Markaziy Osiyolik mutafakkirlar arab tilini mukammal o‘rganib o‘z asarlarini shu tilda bitdilar. Rumo, yunon, hind, fors tillarida bitilgan asarlarni arab tiliga o‘girdilar.

Markaziy Osiyolik mutafakkirlar o‘rta asrlarda tashkil topgan ilmiy markazlar – “Baytul-hikmat” (“Donishmandlar uyi”) ya’ni Bag‘dodda faoliyat ko‘rsatgan “Ma’mun akademiyasi”da, 2006 yil noyabr oyida 1000 yilligi nishonlangan “Dorul hikma”, “Xorazm Ma’mun akademiyasi”da va XV asrda Movarounnahrda faoliyat ko‘rsatgan “Ulug‘bek (Samarqand) akademiyasi”da qizg‘in ilmiy ishlarni olib bordilar.

Halifa Horun ar-Rashid Bag‘dodda tashkil etgan “Bayt ul – hikmat”da halifa Ma’mun davrida Markaziy Osiyoning bir qator ilm ahllari faoliyat ko‘rsatganlar. Bular jumlasiga Muso Muhammad Xorazmiy, Ahmad Farg‘oniy, Abbos ibn Said Javhariy, Ahmad ibn Abdulloh Marvaziy va boshqalar kiradi. Mazkur “Donishmandlar uyi”dagi kutubxonada hind, yunon, suryoniy (Suriya), arab, fors tillarida 400 000 jild qo‘lyozma asarlar saqlangan bo‘lib, ilm ahllari undan foydalanganlar.

“Xorazm Ma’mun akademiyasi”da Markaziy Osiyo zaminida tavallud topgan Abu Nasr ibn Iroq, Abu Rayhon Beruniy, Ibn Sino, Mahmud Xo‘jandiy, Ahmad ibn Muhammad Xorazmiy, Ahmad ibn Hamid Naysaburiy kabi allomalar SHarq va G‘arbdagi o‘lkalardan kelgan turli millat va dinga mansub bo‘lgan olimlar bilan birgalikda ilmiy faoliyat yuritganlar.

Mazkur akademiya Prezidentimiz tashabbusi bilan 1997 yildan qayta tiklandi va o‘z ilmiy ish faoliyatini boshladi. Hozirda Ma’mun akademiyasi zamonaviy jihozlar bilan taminlanib bir necha tadqiqot laboratoriyalari tashkil etildi. U 16 ming 600 nusha kitob fondiga ega bo‘lgan boy ilmiy kutubxona va zamonaviy axborot-resurs markaziga ega.

Bir so‘z bilan aytganda, Xorazm Ma’mun akademiyasi umumbashariy sivilizatsiya rivojidagi o‘rni va ahamiyati jihatidan qadimiy Afinadagi Platon akademiyasi, Misrdagi Aleksandriya kutubxonasi, SHarq olamida “Baytul hikmat”nomi bilan shuhrat qozongan Bag‘dod akademiyasi kabi mashhur ilmiy markazlar bilan bir qatorda turib SHarq musulmon Renessansi – Uyg‘onish davrining yorqin namoyoni sifatida tariximizning zarhal sahifalarini tashkil etadi.

Markaziy Osiyoda faoliyat ko‘rsatgan ilmiy markazlardan yana biri temuriy hukmdor Mirzo Ulug‘bek (1394-1449y) davrida faoliyat ko‘rsatgan Samarqand (Ulug‘bek) akademiyasidir. Samarqanddagi Ulug‘bek madrasasi faqat oliy diniy o‘quv yurti emas, Ulug‘bek rahbarligida barpo etilgan rasadxona (1424-1428y) bilan birga olinganda, o‘sha davrning akademiyasi ham bo‘lgan edi. Mazkur akademiyada o‘sha davrning mashhur olimi, matematik va astronom Qozizoda Rumiy, G‘iyosiddin Jamshid al-Koshiy, Nizomiddin al-Birjandiy, Ulug‘bekning iste’dodli shogirdi Ali Qushchi va boshqalar ilmiy faoliyat olib borganlar.

Agar IX-XII asrlar Markaziy Osiyo ilk Renessans – Uyg‘onish davri sifatida e’tirof etilsa, XIV-XVI asrlar so‘nggi Uyg‘onish davri sifatida ilmiy bilimlar rivoji tarixidan o‘rin olgan..

SHu o‘rinda Renessans – Uyg‘onish tushunchasi, SHarq va G‘arb uyg‘onish davri mazmun mohiyati, ular o‘rtasidagi umumiy, o‘xshash tomonlar va farq to‘g‘risida ma’lumot berishni lozim topdik. Zero, bu SHarq uyg‘onish davri, uning umuminsoniyat sivilizatsiyasida tutgan o‘rnini tushunib olishda muhim ahamiyatga egadir.

Renessans-uyg‘onish davri madaniyati, va ma’rifati mohiyat-e’tibori bilan dunyoviy, gumanistik dunyoqarashi, antik davr madaniy merosiga murojaat qilish, bamisoli uning “qayta uyg‘onishi”(nomi ham shundan)ni anglatadi. Uyg‘onish davri namoyandalari qarashlari insonning cheksiz imkoniyatlariga, uning irodasiga, aql-idrokiga ishonib qarashi balan ajralib turadi.

Fanda SHarq va G‘arb uyg‘onish davri tushunchalari ishlatiladi. Ular umumiy, o‘xshash tomonlar bilan birga, ma’lum farq, o‘ziga xos xususiyatlari jihatidan ham ajralib turadi. Avvalo ular davr nuqtai nazaridan farqlanadi. Ilk SHarq uyg‘onish davri IX-XII asrlarni, so‘nggi uyg‘onish davri XIV-XV asrlarni o‘z ichiga olsa, G‘arb uyg‘onish davri XIV-XVI asrlarni o‘z ichiga olishi bilan farqlanadi. G‘arb uyg‘onish davri uchun feodalizmga, dinga qarshi kurash xos bo‘lsa, SHarqda masalaning g‘arbdagidek keskin qo‘yilishini ko‘rmaymiz.

SHarq va G‘arb uyg‘onishi uchun umumiy xususiyatlar antik davrga murojaat qilish, uni “qayta tiriltirish”, tabiiy fanlar rivoji, fanda universallik (qomusiylik)ni, gumanizmni targ‘ib etish va boshqalarda namoyon bo‘ladi.

SHarq renessansi davri quyidagi umumiy xususiyatlarga ega:

1) madaniyat, dunyoviy fanlar va islom aqidashunosligining taraqqiyoti;

2) YUnon, rum, fors, hind va boshqa madaniyatlar yutuqlariga suyanish;

3) astronomiya, matematika, mineralogiya, jug‘rofiya, Kime va boshqa tabiiy fanlar rivoji;

4) uslub (metodologiya) da-ratsionalizm, mantiqning ustunligi;

5) insoniy do‘stlik, yuksak axloqiylikning targ‘ib etilishi;

6) falsafaning keng darajada rivoj topishi;

7) adabiyot, she’riyat, ritorikaning keng miqyosda rivojlanishi;

8) bilimdonlikning qomusiy xarakterda ekanligi va boshqalar.

Bu davrga kelib avvalo Markaziy Osiyo, Eron, Iroq va Suriya ilmu fan va madaniyatning yirik o‘chog‘iga aylandi. Xorazm, Buxoro, Hirotda yirik ilmiy markazlar tashkil topgan edi. Xorazmiy, Forobiy, Ibn Sino, Farg‘oniy, Beruniy, Imom al-Buxoriy, Imom Iso at-Termiziy, Hakim at-Termiziy kabi Markaziy Osiyolik olimlarning, ulamolarning dong‘i etti iqlimga taralgan edi.

Markaziy Osiyoning qadimiy, qo‘hna va hamisha navqiron Buxoro, Xiva, Samarqand kabi shaharlari, qadimdan fan, madaniyat va ma’naviyatning markazi bo‘lib kelganligi bilan ajralib turadi.

SHunday qilib Markaziy Osiyo, xususan hozir O‘zbekiston deb ataluvchi bizning hududimiz, ya’niki Vatanimiz, -Prezidentimiz ta’biri bilan aytganimizda, - nafaqat SHarq, balki umumjahon sivilizatsiyasi beshiklaridan biri bo‘lganini endilikda butun jahon tan olmoqda. Bu qadimiy va tabarruk tuproqdan buyuk allomalar, fozilu fuzalolar, olimu ulamolar, siyosatchilar, sarkardalar etishib chiqqan. Diniy va dunyoviy ilmlarning asoslari mana shu zaminda yaratilgan, sayqal topgan. Beshafqat davr sinovlaridan omon qolgan, eng qadimgi tosh yozuvlar, bitiklardan tortib, bugun kutubxonalarimiz xazinasida saqlanayotgan 20 mingdan ortiq qo‘lyozma, ularda mujassamlashgan tarix, adabiyot, san’at, siyosat, axloq, falsafa, tibbiyot, matematika, fizika, kimyo, astronomiya, me’morchilik, dehqonchilikka oid o‘n minglab asarlar Markaziy Osiyo SHarqning ilm-ma’rifat markazi bo‘lib kelganligini ko‘rsatuvchi va tasdiqlovchi dalil va isbotdir.[[32]](#footnote-32)

**Ilk o‘rta asrlarda Markaziy Osiyoda ilm-ma’rifat va ma’naviyat rivoji**

Markaziy Osiyoda ilk o‘rta asrlar fanining asoschisi Muhammad ibn Muso Xorazmiy (783-850y)dir. U halifa Ma’mun (813-833 yillarda halifalik qilgan)davri va undan keyin umrining oxiriga qadar Bag‘doddagi “Bayt ul-hikmat”ni boshqargan. Olimga buyuk shuhratni dastlab «Hisob al-hind» (“Hind hisobi”) nomli risolasi olib kelgan. Mazkur risolada jahon fani tarixida birinchi marta o‘nlik pozitsion sistema va uning ahamiyati haqida so‘z boradi. Xorazmiyning o‘nlik pozitsion sistemasi insoniyatga cheksiz qulay imkoniyatlar yaratib berdi. Agar mazkur sanoq sistemasi bo‘lmaganida ilmiy tafakkur bu darajada takomil topishi amri mahol bo‘lardi. Xorazmiy to‘qqiz belgidan iborat hind raqami yordamida cheksiz miqdorlarni qayd etuvchi va uni osonlik bilan ifodalovchi sanoq sistemasini kashf etdi. Hindlarning to‘qqiz belgidan iborat raqamlar tizimi mukammal sanoq tizimiga aylanishi uchun “0” kashf etilib, o‘z o‘rniga qo‘yilishi kerak edi. Xorazmiy tomonidan “0”(nul)ning kashf etilishi insoniyat ilmiy tafakkurining beqiyos ulkan yutuqlaridan biridir. Hozirgi zamon jahon ilmiy-texnika va texnologiyalarning erishayotgan ulkan yutuqlari asosida buyuk alloma Xorazmiy dahosi yotganligini endilikda hech kim inkor eta olmaydi.. Bu haqda Islom Karimov to‘xtar ekan: “Bugungi kunda odamzotning ilm-fan va zamonaviy texnologiyalar borasida erishayotgan ulkan yutuqlarini ko‘z oldimizga keltirar ekanmiz, beixtiyor ana shu buyuk bobomiz misolida bunday yuksak marralarga erishishda o‘zbek xalqining ham munosib hissasi borligidan qalbimiz iftixorga to‘ladi,”[[33]](#footnote-33)-deb ta’kidlaydi.

Xorazmiyning “Hisob al-hind” kitobida eng muhim oltita arifmetik amallar – qo‘shish, ayirish, ko‘paytirish, bo‘lish, darajaga ko‘tarish va kvadrat ildiz chiqarish kabilar ishlab chiqilgan. Ularning uslub hamda qonuniyatlari kashf etilgan.

Xorazmiyning yana bir kashfiyoti va xizmati algebra faniga asos solganligidir. “Algebra” atamasining o‘zi Xorazmiy tomonidan yozilgan “Al-jabr va al-muqobala hisobi haqida qisqacha kitob” nomli risolasidagi “al-Jabr” so‘zining lotincha talaffuz ifodasidan kelib chiqqan. Algoritmlar nazariyasining yaratilishi ham Xorazmiy ilmiy faoliyati bilan bog‘liqdir. Xususan, “Algoritm” atamasi lotinchada ifoda etilgan “Dixi algoritmus” – “dediki al-Xorazmiy” so‘zidan kelib chiqqanligini hech kim inkor eta olmaydi. Algoritm tushunchasi hozirgi zamon kibernetika, EHM (elektron hisoblash mashinasi) va hozirgi zamon informatsion texnologiya hamda jarayonlarning asosiy tushunchasiga aylandi. Xorazmiy jug‘rofiya, tarix, astronomiya sohalarida ham ilmiy ishlar olib borgan. Xalifa Ma’mun olimlar oldiga Osmon va Erning to‘liq xaritasini tuzishni vazifa qilib topshirgan. Bu ishga Xorazmiy rahbarlik qilgan. Xaritalar “Majmui al-Ma’mun”- “Dunyo xaritasi” nomi bilan yuritilgan. SHu munosabat bilan Xorazmiy jug‘rofiyaga oid “Kitobi surat al-arz” nomli asar yaratgan. Bu asarning yagona qo‘lyozma nushasi Qohiradan topilgan. Xorazmiy mazkur asarida Er yuzini SHimoliy qutbdan to ekvatorgacha 7 iqlimga bo‘lib o‘rganishni tavsiya etgan. Bu bilan Xorazmiy Er yuzasini meridian(gradus)lardan tashqari parallellarga bo‘lib o‘rganishni boshlab berdi. Parallellar bilan meridianlarning kesishgan nuqtalari orqali Er yuzi koordinatlarini aniq belgilash imkoniyatlari ochildi.. Xorazmiy astronomiyaga oid “Xorazmiy ziji”-“YUlduzlar jadvali” asarini ham yozgan. Uning bu asari astronomiya ilmi rivojida yangi davrni boshlab bergan. Xorazmiy yuqoridagilardan tashqari “Astrolyabiya bo‘yicha risola”, “Quyosh soati to‘g‘risida risola”, “Xorazmning mashhur kishilari” nomli asarlarni ham yozgan.

Xorazmiy o‘rta asrlarda etishib chiqqan o‘zbek fanining ilk tamal toshini qo‘ygan buyuk allomadir. U o‘z asarlari bilan avval SHarq va keyinroq Evropa riyoziyot ilmiga asos solgan ilm sohibidir. Amerikalik sharqshunos olim D.Sarton “Xorazmiy barcha zamonlarning eng ulug‘ matematiklaridan biridir. Jahon fani tarixining 9-asrning birinchi yarmini hech mubolag‘asiz Xorazmiy davri deb atashimiz lozim”, - degan edi.

VIII asrning oxiri IX asrning birinchi yarmida faoliyat ko‘rsatgan, Xorazmiy bilan zamondosh bo‘lgan Markaziy Osiyolik buyuk astronom, geograf va matematik olimlardan biri Abu Abbos ibn Ahmad Farg‘oniy(797-865y.) ham Bag‘dodda ijod qilgan. “Baytul-hikmat”ning astronomiya maktabining rahbari bo‘lgan. Ahmad Farg‘oniy “Astronomiya va astrolyabiyaga kirish”, “Falakdan bo‘ladigan sabablar”, “Astrolyabiya fani usullari”, “Samoviy harakatlar va umumiy ilmi nujum” kabi asarlarni yozgan buyuk astronom, geograf va matematikdir. Uning “Samoviy harakatlar va umumiy ilmi nujum” asari “Astronomiya asoslari haqidagi kitob” nomi bilan mashhur bo‘lib, 1145 yildayoq Evropada lotin tiliga tarjima etilgan. SHundan so‘ng Ahmad al-Farg‘oniy nomi lotinlashtirilib, “Alfraganus” shaklida G‘arbda shuhrat qozondi. Uning “Astronomiya asoslari haqidagi kitob”i bir necha asrlar mobaynida Evropa universitetlarida astronomiya bo‘yicha asosiy qo‘llanma sifatida foydalanilgan. Asarda falakiyot va geografiya ilmlarining asosiy mazmuni, vazifalari va qismlari tushunarli dalillar asosida bayon qilingan. Erning shar shaklida ekanligi, bir xil osmon yoritgichlarning turli vaqtda ko‘tarilishi, tutilishi va bu tutilishning har bir joydan turlicha ko‘rinishi masofalar o‘zgarishi bilan ularning ko‘rinishi o‘zgarishi haqida qimmatli ma’lumotlar berilgan. Ahmad Farg‘oniyning mazkur kitobi avval Musulmon SHarqida, so‘ng Evropada astronomiya ilmining rivojini boshlab berdi.

U boshqa olimlar bilan birgalikda Er meridianining bir darajasini aniqlash ishlarida ishtirok etdi. 847-861 yillarda Nil daryosidagi suv sathini o‘lchaydigan “Miqyosi Nil” inshootini barpo etish ishlarini olib bordi. Ilmiy-texnik va me’moriy jihatdan g‘oyat ulug‘vor bu qurilma hozirga qadar saqlanib qolgan. Misrda 2007 yilda ana shu murakkab inshoot yonida ulug‘ allomaga haykal o‘rnatilishi uning fan rivojiga qo‘shgan ulkan hissasini insoniyat tomonidan e’tirof etilishidir.

Bizning davrimizgacha Ahmad al-Farg‘oniyning 7 ta asari saqlanib qolgan. Asarlarining qo‘lyozma nushalari jahonning turli shaharlari – Berlin, Dushanbe, London, Parij, Tehron, Toshkent, Mashhad, Patna, Rampur, Qohiradigi yirik kutubxonalarda saqlanmoqda.

Ulug‘ ajdodimiz - Ahmad Farg‘oniy insoniyat tarixidagi ilk Uyg‘onish davrining eng zabardast va kuchli namoyandasi, o‘z zamonasining fundamental fan asoschilaridan biri sifatida bashariyat dunyoqarashi va ma’naviyatining rivojlanishiga beqiyos ta’sir ko‘rsatgan allomadir.[[34]](#footnote-34)

Allomaning ilmiy merosini yurtimizda o‘rganishga mustaqillik yillarida keng yo‘lga qo‘yildi. 1998 yilda esa Ahmad al-Farg‘oniy tavalludining 1200 yilligi nishonlandi.

Abu Nasr Forobiy (873-950)- o‘rta asrlar musulmon SHarqining mashhur mutafakkiri, qadimgi yunon falsafasining eng yirik davomchisi va targ‘ibottchisi.Antik yunon ilmi va falsafasining bilimdoni sifatida Aristotelning “Metafizika”, “Fizika”, “Meteorologiya”, “Kategoriyalar”, “Anametika”, “Ritorika” va boshqa asarlarini, shuningdek Evklid, Ptolomey, Gippokrat, Galenlarning asarlarini arab tiliga tarjima qilib, ularga sharhlar yozgan. Bu bilan Forobiy SHarq xalqlarini, keyinroq esa Evropa xalqlarini yunon ilmi, falsafasi va madaniyati bilan tanishtirishda katta rol o‘ynagan. Ayniqsa, Aristotel falsafasini talqin etishda shuhrat qozonib “Al muallimi as-soniy”-ya’ni “Ikkinchi muallim” va “SHarq Aristoteli”kabi yuksak nomlarga sazovor bo‘lgan.

SHu bilan birga Forobiy fanning turli sohalariga oid ko‘pgina original asarlar yaratgan. Bular jumlasiga: “Substansiya haqida so‘z”, “Qonunlar haqida kitob”, “Masalalar manbai”, “Ilmlarning kelib chiqishi va tasnifi”, “Mantiqqa kirish kitobi”, “Falsafa” tushunchasining ma’nosi haqida so‘z”, “Fazilatli hulqlar”, “Fozil shahar aholisining qarashlari” va boshqalar kiradi.Forobiy ilmiy faoliyati davomida 160 dan ortiq asarlar yaratganligi manbalarda qayd etilgan.

Forobiy dunyoqarashida borliq masalalari bilan bir qatorda ijtimoiy-siyosiy va ma’naviy-axloqiy fikrlar ham muhim o‘rin tutadi. Allomaning “Baxt-saodatga erishuv haqida”, “Fozil shahar aholisining qarashlari”, “Baxt-saodatga erishuv yo‘llari haqida risola”, “Fuqarolik siyosati” va boshqa asarlarida jamiyat va uning kelib chiqishi, uni boshqarish, axloq-odob, ta’lim-tarbiya masalalari bayon qilingan. Jumladan, Forobiy shahar-davlatlarni fozil va johilga ajratadi. Fozil shahar o‘z xalqini baxt-saodatga eltishi, uning boshlig‘i esa adolatli va adolat uchun kurashuvchi, yuksak axloqli, ma’rifatli, o‘zida butun ijobiy fazilat va xislatlarni to‘plagan bo‘lishi lozimligini uqtiradi. Johil shahar aholisi nafsga berilgan, butun fikru zikri boylik to‘plash bo‘ladi. Johil shaharda har turli buzuq odatlar, shahvoniy nafs, bir-birini ko‘rolmaslik, bir-birini talash, dushmanlik, nizo va janjallar avj olgan bo‘ladi, deb ta’kidlaydi.

Forobiy fikricha davlatni idora etuvchi shaxs o‘zining 12 ta tug‘ma fazilati va xislati bilan ajralib turishi, uni egallagan bo‘lishi lozim. SHulardan dastlabki oltitasi mutlaqo shart bo‘lgan fazilatlardir: 1.sog‘lom bo‘lishi; 2.yuksak darajada iqtidorli; 3.xotirasi kuchli bo‘lishi; 4.ziyrak aql; 5.aniq, lo‘nda bayon qilish qobiliyati; 6.ilmparvar; 7.lazzatdan (ayniqsa, may ichishdan)o‘zini tiya bilishi; 8.haqiqatni va unga intiluvchilarni sevish; 9.mag‘rur va istiholalik; 10.adolatparvar; 11.o‘jar bo‘lmasligi; 12.jasur va jur’atli bo‘lishi kerak va hokazolar.[[35]](#footnote-35)

Forobiy inson kamoloti uchun xizmat qilgan, hayr-e’sonli ishlar, go‘zal insoniy fazilatlarni yaxshilik deb hisoblaydi. Insonning kamolotiga to‘sqinlik qiluvchi dangasalik, bekorchilik kabi yomon odatlar, bilimsizlik, ongsizlik, kasb-hunarga ega bo‘lmaslik kabi nuqsonlarni yomonlik deb, kishilarni undan ogohlantiradi.

Forobiy hayotning oliy maqsadi baxt-saodatga erishuvdan iborat, kishilar bunga olamni o‘rganish, kasb-hunar va ilmlarni o‘zlashtirish – ma’rifatli bo‘lish orqali erishadi, deb qaraydi.

SHunday qilib, Forobiyning dunyoqarashi, uning jamiyat va axloq to‘g‘risida yaratgan yaxlit ta’limoti ilk o‘rta asrlar va keyingi davrlarda ijtimoiy-falsafiy, siyosiy va ma’naviy, axloqiy fikr rivojida muhim ahamiyatga ega bo‘ldi.

O‘rta asrning buyuk daholaridan biri, qomusiy olim Abu Rayhon Beruniy (973-1048y.)dir. U o‘z zamonasining hamma fanlarini, birinchi navbatda falakiyot (astronomiya), fizika, riyoziyot(matematika), ilohiyot, madanshunoslik fanlarini puxta egallagan. Bu fanlar taraqqiyotiga qo‘shgan hissasi bilan uning nomi dunyo fanining buyuk siymolari qatoridan joy oldi. “Berun” so‘zi “tashqi shahar”, “Beruniy” esa “tashqi shaharda yashovchi kishi” ma’nosini bildiradi. U o‘sha davrning mashhur olimlari Abu Nasr ibn Iroq Mansur, Ali Sahl Iso al-Masihiylardan falakiyot, riyoziyot, falsafa, tibbiyot va boshqa fanlardan ta’lim olgan.

Beruniy zamonasining buyuk olimi Ibn Sino bilan tabiat falsafasi, fizika boshqa fanlar borasida savol-javob tarzida yozishmalar olib borgan, shulardan 18 tasi bizgacha etib kelgan. Bu yozishmalarda ikki mashhur olim fazo, issiqlikning tarqalishi, jismlarning issiqlikdan kengayishi, nurning aks etishi va sinishi kabi masalalarda ilmiy munozara olib borgan.1005-1017 yillarda Xorazm Ma’mun akademiyasida o‘sha davrning mashhur ilm ahllari bilan hamkorlikda faoliyat yuritdi.

Beruniy qoldirgan ilmiy meros 152 kitob va risoladan iborat. SHulardan 70 tasi falakiyot, 20 tasi riyoziyot, 12 tasi geografiya va geodeziya, 3 tasi madanshunoslik, 15 tasi tarix va elshunoslik, 4 tasi falsafa, 18 tasi adabiyot, 4 tasi xaritografiya, 3 tasi iqlimshunoslik, fizika, dorishunoslik va boshqa fanlarga bag‘ishlangan. Bular qatoriga “Qadimgi xalqlardan qolgan yodgorliklar”, “Hindiston”, “Geodeziya”, “Minerologiya”, “Ma’sud qonuni”, “Munajjimlik san’atidan boshlang‘ich tushunchalar”, “Saydana” va boshqa asarlari kiradi. Garchi Beruniy falsafiy-axloqiy masalalarga oid asar yozmagan bo‘lsa-da, ammo ko‘pgina asarlarida bu masala haqida fikrlar bayon etgan.

Beruniy xalqlar o‘rtasidagi do‘stlikni va ilmiy hamkorlikni yuksak qadrlaydi. Uni eng insoniy axloqiy sifat deb maqtab, amalda o‘zi ko‘rsatdi. Bir necha yil Hindistonda yashagan 45 yoshli olim qadimgi hind-sanskrit tilini o‘rganib, bu tilga Evklidning “Elementlar”, Ptolomeyning “Almajistiy” asarlarini tarjima qildi va hind olimlarini yunon ilmi va falsafasi bilan tanishtirdi. O‘zi esa hindlarning ilmi, adabiyoti, falsafasi va axloqini o‘rgandi. Bu haqda Beruniyning o‘zi shunday deb yozadi: “O‘zimni ularning munajjimlari huzurida, ustoz huzurida turgan shogirddek tutar edim... So‘ng hisob ilmining haqiqiy yo‘llarini ularga ravshanlashtiradigan bo‘ldim, ularning kattalari men o‘z tillari bilan “Daryo” deb maqtar edilar”.

Beruniy fikricha, kishilar uchun dunyoda turli hollar bor. Bu maqtaluvchi – yaxshilik va qoralanuvchi – yomonlikdir. Maqtaluvchi yaxshi hollar bo‘lib, ularning tayanchini poklik va tozalik tashkil etadi deb ko‘rsatadi.

Beruniy o‘z davrining eng ko‘zga ko‘ringan ilm-fan homiysi edi. U mamlakat ravnaqini fan, ma’rifat ravnaqida ko‘rgan. Ilm-fan, ma’rifat saxovatli xizmatni o‘tashi mumkin deb hisobladi. U shunday yozadi: “Mening butun fikru yodim, qalbim – bilimlarni targ‘ib qilishga qaratilgan, chunki men bilim orttirish lazzatidan bahramand bo‘ldim. Buni men o‘zim uchun katta baxt deb hisoblayman”.

Alloma insonning oliy fazilati boshqalar haqida, ayniqsa kambag‘allar haqida g‘amxo‘rlik qilishdan iboratdir, deydi. Beruniy doimo xalqlarning do‘st, inoq, ittifoq bo‘lib yashasha uchun kurashib keldi. U insoniyatga, u yaratgan madaniyatga qirg‘in keltiruvchi urushlarni qoraladi. Beruniy madaniy hamkorlik va ilm-ma’rifatning keng tarqalishiga katta e’tibor bergan allomadir.

Xulosa shuki, vatandoshimiz Beruniyning ilmiy dahosi umuminsoniyat ilmiy bilimlar rivojiga qo‘shilgan muhim hissadir. Uni Evropada al-Baron nomi bilan yuritilishi ham bejiz emas. O‘zimizning yurtimizda Beruniy ilmiy merosini o‘rganish keng yo‘lga qo‘yilgan. Fan va texnika sohasida erishilgan yutuqlar uchun Beruniy nomidagi davlat mukofoti ta’sis etilgan.

Abu Ali ibn Sino (980-1037) – buyuk hakim, qomusiy alloma va mashhur mutafakkir. Tibbiyot, falsafa, mantiq, psixologiya, fiziologiya, axloqshunoslik, tabiatshunoslik, pedagogika, musiqashunoslik va boshqa ilm sohalari bilan shug‘ullangan.

Ibn Sino yoshligida zo‘r mehnat, izlanish, g‘ayrat bilan ilmlarni o‘rganishga kirishgan. U bu haqda: “Uyquga ketgan vaqtimda ham o‘ngimdagi masalalarni ko‘rardim. SHu holatda ko‘p masalalar tushimda menga ayon bo‘lardi... shu zaylda hamma ilmlarni mustahkam egallay oldim. Insonning imkoniyat darajasida egallaydigan bilimni egallab oldim. Aristotelning “Metafizika”sini “qirq bir marta qayta o‘qidim”. U menga hatto yod bo‘lib ham qoldi.Lekin shunday bo‘lishiga qaramay, men uni va uning maqsadlarini tushuna olmasdim”, - deb yozadi o‘z tarjimai holida. Ibn Sino bu muammoni Forobiyning Aristotel “Metafizika”siga yozgan sharhini o‘qib hal etadi. Uning ilmlarni egallashdagi sa’y-harakati biz uchun ibratdir.

Turli manbalarda uning 450 dan ortiq asar yozganligi qayd etilgan. Lekin bizgacha 250 ga yaqini etib kelgan. SHulardan 80 tasi falsafaga, 50 tasi tibbiyotga, 40 tadan ortig‘i tabiat va gumanitar sohalarga, 3 tasi musiqaga va ilmning boshqa sohalariga bag‘ishlangan.

Uning asosiy asarlari “Tib qonuni”, “Kitob ash-shifo”, “Kitob an-najot”, “Kitob al-insof”, “Donishnoma”, “Risolai axloq”, “Risolai ishq”, “Solomon va Ibsol” va boshqalardir.

Ibn Sinoning ilmiy merosini shartli ravishda 4 qismga falsafiy, tabiiy, adabiy va tibbiy sohalarga bo‘lish mumkin. Olim shularning har birida barakali ijod qilib, biz avlodlar uchun boy ilmiy-adabiy meros qoldirgan.

G‘arbda “Avitsenna”, SHarqda “SHayx ur-rais” nomini olgan Ibn Sino tabobat sohasida o‘chmas iz qoldirgan mutafakkirdir. “Tib qonunlari” asari qadimgi va o‘rta asr tabobat fani taraqqiyotining eng oliy cho‘qqisidir. U tabobatning 1000 yillik tarixiga yakun yasab, ayni vaqtda uni yangi taraqqiyot pog‘onasiga ko‘tardi.

Allomaning “Tib qonunlari” asari bir necha asrlar davomida Ovruponing eng nufuzli oliy o‘quv yurtalrida asosiy tibbiyot qo‘llanmalaridan biri sifatida o‘qitib kelindi. Dunyo miqyosida qabul qilingan va hayotimiz tarziga aylanib ketgan “Meditsina”, “Sog‘lom turmush tarzi” kabi tushunchalar va ularning mazmun-mohiyati Ibn Sino nomi bilan bog‘liqdir. Buyuk mutafakkir ilmiy merosining ahamiyati haqida “Aniqroq qilib aytganda, -deb yozadi Islom Karimov,-bu benazr allomaning butun ilmiy faoliyati dunyo taraqqiyotini insonparvarlik ruhida, ya’ni ma’naviy negizda rivojlantirishga ulkan ta’sir ko‘rsatdi...”[[36]](#footnote-36)

Alloma ijtimoiy-siyosiy qarashlarida, insonni ijtimoiy buyuk jonzot, deb ta’riflaydi. Kishilarning o‘zaro manfaatli hamkorligi ular hayotining yagona tayanchi ekanligini ta’kidlaydi. Falsafiy-axloqiy asarlarida esa hukmdorlarni qonunsizliklarga qarshi kurashishga, xalqning talablariga quloq solishga, adolat yuzasidan ish yuritishga chaqiradi. Adolatni inson xatti-harakatining eng yaxshi bezagi deb ko‘rsatadi.

Uning fikricha, yaxshilik donolikda, donolik esa hodisalarni bilish orqali qo‘lga kiritiladi. Bilim, ma’rifat inson hayotining ajralmas tomonidir. U bu haqida shunday yozadi:

Jon agar bir shisha bo‘lsa, ilm xuddi lampadir,

Hikmati insonni bilgil, ul chirog‘da lampayog‘.

Ibn Sino “Solomon va Ibsol” qissasida rostgo‘ylik, sadoqat, pok muhabbat, irodaning makr ustidan g‘alabasini tasvirlaydi

Mutafakkir kishilarni do‘stlik va haqiqatga, do‘stlikning qadriga etishga chaqiradi.

SHunday qilib, Ibn Sino o‘zining boy va serqirra ilmiy merosi bilan keyingi davr SHarq va G‘arb madaniyati va ma’rifati rivojiga katta ta’sirn ko‘rsatdi.

1999 yilda O‘zbekistonda Ibn Sino xalqaro jamg‘armasi tuzildi. O‘zbekiston erida 1966 yilda topilgan yangi mineral Ibn Sino nomi bilan Avitsennit deb ataldi.

IX-XII asrlar ma’naviyati va ma’rifati rivojida XI asrning ko‘zga ko‘ringan shoiri YUsuf Xos Hojib ham katta o‘rin tutadi. YUsuf Xos Hojib o‘zining yagona dostoni bo‘lmish “Qutadg‘u bilig” (“Baxtga eltuvchi bilim”) bilan mashhurdir. Bu asar 1069 yilda yozilgan bo‘lib, uni shoir Qashqar hokimi Sulaymon Arslon Qoraxonga bag‘ishlagan. SHu asari uchun unga Xos Hojib, ya’ni buyuk xonning maxsus maslahatchisi unvoni berilgan. Doston qahramonlari - hokim Kuntug‘di adolat ramzi, vazir Oyto‘ldi baxt ramzi sifatida, vazirning o‘g‘li O‘gdulmish aql ramzi sifatida tasvirlanadi.

Mutafakkir inson faqat jamiyatda, boshqa kishilar bilan muloqotda va foydali mehnatda chinakam kamolga etadi, degan g‘oyani ilgari suradi. Insonga foyda keltirmaydigan inson – o‘likdir, deb ta’kidlaydi. Jamiyatda mehnat ahli – dehqonlar, chorvadorlar, hunarmandlar hal qiluvchi rol o‘ynaydi, deb uqtiradi. SHuning uchun, YUsuf Xos Hojib hokimga adolatli bo‘lish, o‘zboshimchalik va qonunsizlikka yo‘l qo‘ymaslikni maslahat beradi.

Mutafakkir fikricha, odam kimligidan qat’iy nazar inson bo‘lishi lozim, chunki dunyoda faqat insoniylikkina abadul-abad qoladi. SHu sababli o‘z nomini hamisha yaxshilik bilan eslashni istagan kishi faqat yaxshilik qilishi lozim. U shunday yozadi: “Kimning odobi yaxshi va axloqi to‘g‘ri bo‘lsa, u kishi maqsadiga etadi va baxt unga kulib boqadi”, chunki “yaxshi axloq jamiki yaxshiliklarning zaminidir”.

YUsuf Xos Hojib ilm va ma’rifatni jamiyatning taraqqiyotiga, gullab yashnashiga olib keluvchi kuch deb bilib, ularni egallashga da’vat etadi. U kishini zulmat ichidagi uyga, bilimni esa ana shu uyni nurafshon etuvchi mash’alga o‘xshatadi. SHoir kishilarni o‘ylab gapirishga chaqiradi. So‘zingga ehtiyot bo‘l, boshing ketmasin. Tilingga ehtiyot bo‘l, tishing sinmasin. Ma’nodor so‘z donolik alomati, bema’ni so‘z mahmadonagarchilik, ahmoqlik alomatidir. SHu boisdan odam ko‘proq quloq solib, kam gapirishi kerak, deb aytadi.

YUsuf Xos Hojib shuningdek, insonning tashqi qiyofasi uning ichki ma’naviy dunyosiga mos bo‘lishiga katta ahamiyat beradi.Mutafakkir yolg‘onchi, munofiq kishilar jamiyat uchun zararli, bunday kishilardan uzoq bo‘lish kerak, deydi.

SHunday qilib, XI asrda yashab ijod qilgan YUsuf Xos Hojib “Qutadg‘u bilig” asarida ma’rifatparvarlik, yuksak axloqiylik g‘oyalarini ilgari suradi. Bu asar katta ma’naviy-ma’rifiy va tarbiyaviy ahamiyatga ega.

Biz o‘rganayotgan davrda axloqiy-didaktik mavzuda asar yaratgan va shuhrat qozongan shoir Ahmad YUgnakiydir. U XII asr oxiri va XIII asrning birinchi yarmida yashab ijod qilgan.. Undan bizgacha “Hibatul-haqoyiq” dostoni etib kelgan. U o‘z dostonida dunyoning bevafoligi, o‘tkinchiligi haqida gapirib: dunyo go‘yo karvon faqat ozgina fursat to‘xtab o‘tiladigan rabot (karvonsaroy). SHu sababli, deb ta’kidlaydi u, bu dunyodagi rohat-farog‘atga intilish befoyda, uni deb azob-uqubat chekishga arzimaydi, chunki “sen bugun ko‘rib turgan boylik ertaga g‘oyib bo‘ladi, sen o‘zimniki deb bilgan buyumlar boshqalarga qolib ketadi. SHuning uchun faqat yaxshilik urug‘ini sepish uchungina yashash kerak ” deb uqtiradi. U bilimli, ma’rifatli kishilarni etuk kishilar deb hisoblaydi. Inson bilan bilimni ajratib bo‘lmaydi, faqat bilimli kishigina kamol topishi mumkinligini ta’kidlaydi:

Olim odam – qimmatba’ho dinordir,

Nodon, johil odam – qimmatsiz soxta puldir.

Uning fikricha, inson olim bo‘lgandan keyingina ulug‘lik darajasiga ko‘tariladi va yaxshi nom qoldiradi. Bilimsiz kishi sog‘lom bo‘lsa ham, u o‘likdir deb ko‘rsatadi. Bilim inson uchun bitmas-tuganmas mulkdir, deb ta’kidlaydi. SHoir, axloq-odobdagi asosiy narsa tildir. Til baxtiyorlik va baxtsizlikning sababidir, deb uqtiradi. SHu bilan birga, olim halollik va haqgo‘ylik, saxiylik inson uchun fazilat, unga intilish kerak deya, xasislik va badfe’llikni qoralaydi. Kamsuqumlik va kamtarlik insonni ulug‘laydi, deb ko‘rsatadi.

Kishilarga faqat yaxshi odamlardangina do‘st orttirishni maslahat beradi. Faqat yaxshi ishilar qilibgina yaxshi natijalar kutish mumkin, chunki “... tikan ekib, hosiliga uzum olmaysan”, deb aytadi.

Xulosa shuki, IX-XII asrlar davomida Markaziy Osiyoda ilm, fan, ma’rifat, ma’naviyat, yuqori darajada rivojlandi.

YUqoridagilardan ko‘rinib turibdiki, IX-XII asrlar davomida Markaziy Osiyoda ilm, fan va ma’rifat yuqori darajada rivojlangan. Ularning zamirida avlod-ajdodlarimizning yuksak darajadagi ma’naviyatga ega ekanligi turadi. CHunki ma’naviy qashshoq inson, xalq, millat hech qachon ilm, fan, ma’rifat va madaniyatni rivojlantira olmaydi, uning ulkan salohiyatidan bahra ololmaydi.

**O‘zbekistonda XVI-XIX asrlar davri madaniyati va ma’rifati**

XVI-XIX asrlarda Markaziy Osiyo xalqlari ma’naviy-ma’rifiy tafakkur taraqqiyoti ikki yo‘nalishda bordi. Birinchisi Markaziy Osiyoning o‘zida ro‘y berdi. Ikkinchisi Hindistonda Boburiylar davridagi Markaziy Osiyolik mutafakkirlarning ijodida namoyon bo‘ladi.

XVII asrning ikkinchi yarmi va XVIII asrning boshlarida Markaziy Osiyoda ma’naviy-ma’rifiy qarash rivoji Boborahim Mashrab (1653-1711) nomi bilan chambarchas bog‘liq. Mashrabdan boy ma’naviy badiiy meros qolgan. Mashrab o‘sha vaqtda YAqin va O‘rta SHarq mamlakatlarida tarqalgan tasavvufning qalandarlik oqimiga e’tiqod qilib, o‘zining isyonkorona she’rlari bilan jamiyatdagi adolatsizlikka qarshi kurash olib borishga harakat qilgan. O‘z g‘azallarida axloqiy, ma’naviy poklikka erishish, hayotdagi salbiy illatlarga qarshi kurashni bayon etadi.

U o‘zi yashayotgan davr hokimlaridan adolatni kutadi. Hatto ularga murojaat qilib, xalq to‘g‘risida g‘amxo‘rlik qilishni, ularning arz-dodiga quloq solishni so‘raydi.

Mashrab kishilarni boylikka hirs qo‘ymaslikka, o‘zgalarga yaxshilik qilishga, sahiylikka, halol bo‘lishga, o‘z mehnati evaziga yashash, nafsni tiyishga chaqiradi.

Mashrab o‘z ijodida hulq-odob masalalariga katta e’tibor berib, odamlarni yaramas xatti-harakatlardan, takabburlik va yolg‘on so‘zlashdan saqlanishga undaydi. Uning ma’naviy-axloqiy dunyoqarashida farzandning ota-onani hurmat qilishi, ularni yuksaklikka ko‘tarish g‘oyasi muhim o‘rin tutadi. Xususan, farzanddan otaning rozi bo‘lishi lozimligi, aks holda yomon oqibatlarga olib kelishi haqida yozadi. Mashrab ijodidagi bunday g‘oyalarning mustaqil O‘zbekiston yoshlarini ma’naviy kamolga etkazishda ahamiyati katta.

XVII asrning ikkinchi yarmi va XVIII asrning boshlarida ikkinchi yo‘nalishda ijod qilgan Markaziy Osiyolik mutafakkirlardan biri Mirza Abdulqodir Bedil (1644-1721)dir. Undan juda boy ma’naviy meros qolgan.Unga “SHarq Gegeli” degan unvon, tavsif berilganki, bu uning zamonasining hamda SHarqning buyuk va yuksak ma’naviyat – ma’rifat egasi bo‘lganligini ko‘rsatadi.

Bedil o‘z asarlarida avvalo inson haqida, mirishkor dehqon haqida alohida mehr, hurmat va ehtirom bilan gapiradi. U insonni irqiy, milliy va diniy e’tiqodlaridan qat’iy nazar hurmat va ehtiromga sazovor oliy zot deb biladi. Bu haqda shunday deydi: “Har kimki, hazrati insonni sajdaga sazovor demasa, u mal’undir”. Qanday ajoyib fikr. Ushbu fikr har qanday davr uchun ham adolatli va olijanobdir. Inson borliqning, olamning toji. Inson o‘z baxtini o‘zi yaratadigan zot, deb qaraydi.

“Odam abadiy yashashi mumkinmi?”- degan savolga mutafakkir ijobiy javob beradi. Va insonga ikki xil abadiylik xosligini aytadi. Biri umumiy abadiylik – hamma narsaga, shu jumladan odam tanasiga ham xos moddiy abadiylik.

Ikkinchisi xususiy abadiylik – o‘z faoliyati, mehnati, yaxshi ishi bilan insonlarga manfaat etkazgan kishilarga xos. Bedil tiriklikning ma’nosini – daraxt o‘tkazish, ekin ekish, ularni parvarish etish, bechoralarga hayr-saxovat ko‘rsatish, ojizlarga yo‘l ko‘rsatish, bemorlarni borib ko‘rish va boshqalardan iborat deb qaraydi.

Insonning abadiyligini belgilovchi omillardan biri ilmdir, deydi mutafakkir. Inson umrining boqiyligi, abadiyligi haqidagi bunday qarashlar tahsinga sazovor. Zero, tarixda abadiy nomi qolgan ma’naviy tirik siymolar faqat ilm-ma’rifat va o‘zlarining yaxshi ishlari bilan o‘z nomlarini abadiyatga muhrlab ketganlar. Ular yoqqan ilm-ma’rifat shamlari necha asrlar bo‘yi insoniyat yo‘lini yoritib kelmoqda va yana necha asrlar yoritgusidir. Bunday siymolar qatoriga dunyoviy va diniy ilmlar sohibilari kiradi.

XVIII-XIX asrlar ma’naviyat va ma’rifati rivojida Turdiy, Huvaydo, Gulxaniy, Maxmur, Nodirabegim, Uvaysiy, Munis Xorazmiy, Ogahiy, Feruz va boshqalarning o‘rni va roli beqiyosdir.

SHunday qilib, Markaziy Osiyo xalqlarining ma’naviy va ma’rifiy qarashlari xalqimizning boy ma’naviy merosining ajralmas qismi sanaladi. Markaziy Osiyo xalqlari ma’naviy va ma’rifiy qarashlarida inson va uning fazilatlari, ta’lim-tarbiya, axloq muammolari markaziy o‘rinni egallab keldi. Unda komil inson muammosi o‘ziga xos ravishda o‘z echimini topganligini alohida ta’kidlash lozim..

Zero, komillik ma’naviyatning asosiy mezoni hisoblanadi. Bu fazilatni egallashga intilish har bir inson uchun muqadldas maqsaddir.Komil inson esa Vatan, millat va xalq manfaatlarini o‘z manfaatidan ustun qo‘yishga qodirdir. Ana shu fazilatga ega bo‘lgan kishilar mamlakatda qanchalik ko‘pchilikni tashkil qilsa, u yuksak darajada rivojlanadi, barqarorlik ta’minlanadi.

Ma’naviyat va ma’rifatni rivojlantirish va ular orqali komillikni shakllantirish mustaqilligimizni mustahkamlashning muhim omili bo‘lib qoladi.

Biz mazkur mavzu doirasida xalqimiz va insoniyat tarixida, ayni vaqtda bashariyatning bugungi taraqqiyot sahifalarida ham o‘chmas iz qoldirgan ayrim buyuk mutafakkir va allomalarimiz, aziz avliyolarimiz hayoti, faoliyati boy ma’naviy-ma’rifiy merosining ayrim jihatlari haqidagina so‘z yuritdik xalos. Ammo, Prezidentimiz Islom Karimov ta’kidlaganidek: “Bizning o‘z oldimizga qo‘ygan maqsadimiz esa, bunday ulug‘ zotlarning hayot yo‘li va qoldirgan merosini to‘liq tasvirlash emas, balki ularning eng buyuk namoyandalari timsolida ma’rifat, ilmu-fan, madaniyat, din kabi sohalarning barchasini o‘zida uyg‘unlashtirgan xalqimizning ma’naviy olami naqadar boy va rang-barang ekanini isbotlab berishdan iborat”. [[37]](#footnote-37)

Buyuk avlod-ajdodlarimiz tomonidan yaratilgan nihoyatda boy va rang-barang ma’naviy-ma’rifiy meros bugungi kunda ham jahon sivilizatsiyasining gul toji sifatida barcha xalqlarga xizmat qilib kelmoqda. Bu o‘z navbatida har bir o‘zbek farzandida g‘urur uyg‘otishi shubhasiz va ularni chuqur o‘zlashtirishga intilishni kuchaytirib boraveradi.

**Amir Temur va temuriylar sulolasi davrida ma’naviyat va ma’rifat**

Amir Temur – buyuk shaxs, kuragi erga tegmagan sarkarda, yirik davlat arbobi, qonunshunos, talantli me’mor, notiq, ruhshunos, shu bilan birga el-yurtini, xalqini sevgan va uni mashhuri jahon qilgan xalqimiz farzandi. Amir Temurning tarixi ko‘p jildlik kitoblar yozishga arziydi.Mustaqillikka erishgunimizga qadar buni amalga oshirish imkoniga ega emas edik. CHunki kommunistik g‘oya bunga yo‘l bermadi. Amir Temurning o‘zi tahqirlanib tuhmatu malomatlarga qoldi.

SHukrlar bo‘lsinki, mustaqillik tufayli ko‘p ming yillik boy tariximizni, shu jumladan ulug‘ bobomiz Amir Temurni o‘rganish imkoniga ega bo‘ldik.

Amir Temur 1336 yilning 9 aprelida SHahrisabzning Xo‘ja Ilg‘or qishlog‘ida tavallud topdi. Temurning yoshligi va yigitlik yillari mamlakat og‘ir ijtimoiy-siyosiy buhron iskanjasiga tushib qolgan bir davrda kechdi.

Uzoq va mashaqqatli kurashlardan so‘ng Amir Temur o‘z raqiblarini engib, hokimiyatni qo‘lga kiritdi. Mayda, tarqoq feodallarni birlashtirib, markazlashgan davlat bunyod etdi, mamlakatda iqtisodiy va madaniy o‘zgarishlar qildi.

Amir Temurning tarix oldidagi xizmati benihoyat katta. Birinchidan u mamlakatda yuqorida aytganimizdek kuchayib ketgan feodal tarqoqlikka barham berib, el-yurtni o‘z tug‘i ostiga birlashtira oldi, mo‘g‘ullar zulmiga barham berib, markazlashgan yirik feodal davlatni barpo etdi. Bu bilan hunarmandchilik, savdo-sotiq va madaniyat rivojiga mustahkam zamin yaratib berdi. Bugun “Temur va Temuriylar madaniyati”, “Temuriylar davlati”, “Ulug‘bek va astronomiya maktabi”, “Navoiy” va “Bobur” kabi qutlug‘ so‘zlarni nafaqat o‘zbekning, balki jahon xalqlari asarlari sahifalarida uchratar ekanmiz, bu gaplarning zaminida albatta Amir Temurning ulkan xizmatlari yotadi. Ikkinchidan, Amir Temur, o‘zi bilibmi-bilmasdanmi, lekin bir qator xalqlar va yurtlarni mustamlakachilar zulmidan ozod bo‘lishiga yordam berdi. Masalan, o‘sha davrning eng qudratli hukmdorlaridan hisoblangan Boyazid Yildirimni tor-mor keltirib, Bolqon yarim oroli va Evropa xalqlariga ozodlik bag‘ishladi; Oltin O‘rda xoni To‘xtamishni ikki marta tor-mor etib, Rossiyani mo‘g‘ullar hukmronligidan qutulishini tezlashtirdi. Uchinchidan, Turkiston zaminini ziroatchilik, hunarmandchilik, ilm-fan va madaniyati rivojlangan ilg‘or mamlakatga aylantirdi.

Amir Temur zamonida yozilgan asarlarni qunt bilan o‘qisak, o‘rgansak, uning ko‘p yaxshi xislatlari: to‘g‘rilik, muruvvatlilik, adolatparvarlik, el-yurtiga mehr-muhabbat, bunyodkorlik va boshqalarni bilib olishimiz mumkin.

Amir Temurda Vatanni sevish, xalqini ulug‘lash, ulardan fahrlanish va g‘ururlanish singari oliy ma’naviy fazilatlar barq urib turgan.

Amir Temurning “Temur tuzuklari”, Nizomiddin SHomiy, SHarafiddin Ali YAzdiylarning “Zafarnoma”lari, Ibn Arabshohning “Temur haqidagi xabarlarda taqdir ajoyibotlari” va boshqa asarlarda keltirilgan sohibqironning ibratli ishlari, pand-nasihatlari va o‘gitlaridan ham uning kimligini bilib olsa bo‘ladi. Bular el-yurt va fuqarolarning tashvishi, raiyatparvarlik, mehr-muruvvat, qo‘shnichilikka rioya qilish va nihoyat, mardlik va qahramonlik haqidagi o‘gitlardir

Sohibqironning bunyodkorlik sohasidagi tarixiy xizmatlari beqiyos. Amir Temur va uning avlodlari sa’yi-harakatlari bilan qurilgan madrasalar, masjidlar, xonaqohlar, saroylar, bozorlar, qal’alar, kanallar yo‘l va ko‘priklar va boshqa inshootlarning son-sanog‘i yo‘q. Amir Temurning bevosita rahnamoligida bunyod etilgan Bibixonim jome’ masjidi, Go‘ri Amir, Ahmad YAssaviy, Zangi ota maqbaralari, Oqsaroy va SHohi Zinda me’moriy mo‘‘jizalari, Bog‘i CHinor, Bog‘i Dilkusho, Bog‘i Behisht, Bog‘i Baland singari o‘nlab go‘zal saroy-bog‘lar va shu kabi boshqa inshootlar shular jumlasiga kiradi.

Tarixchi SHarofiddin Ali YAzdiyning guvohlik berishicha, Amir Temur “Obodonlikka yaraydigan biror qarich erning ham zoe bo‘lishini ravo ko‘rmasdi”.

Tarix bu qo‘hna dunyoda juda ko‘p jahongirlarni ko‘rgan. Amir Temurning ulardan farqi shundaki, u umr bo‘yi bunyodkorlik bilan mashg‘ul bo‘lgan. Uning “Qay bir joydan bir g‘isht olsam, o‘rniga o‘n g‘isht qo‘ydirdim, bir daraxt kestirsam, o‘rniga o‘nta ko‘chat ektirdim”, degan so‘zlari bunyodkorlik, yaratuvchanlik faoliyatining tasdig‘idir. “Agar bizning qudratimizni bilmoqchi bo‘lsangiz, qurgan binolarimizga boqing” deganda Amir Temur, avvalo o‘z xalqiga, kelajak avlodlariga murojaat qilgan, desak yanglishmaymiz.

Har qanday jamiyat taraqqiyotini ilm-ma’rifatsiz tasavvur qilib bo‘lmaydi. Buni teran anglagan sohibqiron hokimiyatga kelishi bilan chiqargan dastlabki farmonlarini madrasalar barpo etishga, ilm toliblariga nafaqalar tayinlash bilan boshlagan. Qaysi bir shaharga tashrif buyurmasin Amir Temur avvalo o‘sha erlik olimu fozillar bilan uchrashar, ular bilan suhbat qurar, turli mavzularda bahslashar edi.

Tarix, tibbiyot, matematika, astronomiya, me’morchilik sohalarida yuksak salohiyatga ega Amir Temur uchun bu tabiiy hol edi. Mazkur fazilat sohibqironning nabirasi Mirzo Ulug‘bekka o‘tgani shubhasiz. Mirzo Ulug‘bekning davlat arbobi bo‘lish bilan birga buyuk olim darajasiga etishishida bobosi Amir Temurning xizmati benihoya katta bo‘lgan. U Ulug‘bekdagi noyob qobiliyatni boshdanoq payqab, safarlarda ham yonida olib yurib, dunyoning mashhur olimlari tarbiyasidan bahramand etgan.

Amir Temur ma’naviyatini belgilovchi bosh mezon uning butun umr bo‘yi amal qilgan “Kuch - adolatda!” degan shioridir. Bu shiorda Amir Temur hayoti va faoliyatining butun mazmuni mujassamlashgan, desak yanglishmaymiz. Amir Temurning ma’naviy va ma’rifiy qarashlari uning o‘z farzandlari, nabiralari, taxt vorislariga qoldirgan o‘gitlari “Temur tuzuklari”da mujassamlashgan. Bu bebaho tarixiy asarda, hokimlar va vazirlarning vazifalari, o‘z ishiga munosabati, aholi turli qatlami – raiyatning haq-huquqini himoya qilish, sipohlarga munosabat kabi hayotiy ma’naviy-axloqiy qonun-qoidalar o‘z ifodasini topgan.

Sohibqironning “Temur tuzuklari”dan quyidagi satlarni mamnuniyat bilan o‘qish mumkin:

“YUz ming otliq askar qila olmagan ishni bir to‘g‘ri tadbir biln amalga oshirish mumkin”.

“Zolimlardan mazlumlar haqqini oldim. Zolimlar etkazgan ashyoviy va jismoniy zararlarni isbotlaganimdan keyin, ularni shariatga muvofiq odamlar o‘rtasida muhokama qildim va bir gunohkorning o‘rniga boshqasiga jabr-zulm o‘tkazmadim”.

“Kimki birovning molini zo‘rlik bilan tortib olgan bo‘lsa, mazlumning molini zolimdan qaytarib olib, egasiga topshirsinlar. Agar kimda-kim tish sindirsa, ko‘zini ko‘r qilsa, quloq va burun kessa, sharob ichsa, zino qilsa, devondagi shariat qozisi yoki ahdos qozisiga olib borib topshirsinlar”.

Quyidagi tuzuklarda Amir Temurning kechirimli xislatlari namoyon bo‘lgan. Buni u boshqalardan ham talab qilgan. Kechirimli bo‘lish inson uchun eng yaxshi fazilat deb bilgan.

“Menga yomonlik qilib, boshim uzra shamshir ko‘tarib, ishimga ko‘p ziyon etkazganlarni ham, iltijo bilan tavba-tazarru qilib kelgach, hurmatlab yomon qilmishlarini xotiramdan o‘chirdim. Martabalarini oshirdim. Ular bilan muomalada shunday yo‘l tutdimki, agar xotiralarida menga nisbatan shubhayu qo‘rquv bo‘lsa, unut bo‘lardi”.

“Menga hasad qilib o‘ldirishga qasd qilgan kishilarga shunchalik sovg‘a-in’omlar berib, muruvvatu ehson ko‘rsatdimki, bu yaxshiliklarni ko‘rib, hijolat teriga g‘arq bo‘ldilar. Hamisha meni roziligimni olib ish tutgan do‘stlarim oldimga panoh tilab kelganlarida, ularni o‘zimning taxtu davlatimga sherik qilib, hech qachon ulardan mol-mulk va tirikchilik ashyolarini ayamadim”.

“Hech kimdan o‘ch olish payida bo‘lmadim. Tuzimni totib, menga yomonlik qilganlarni Parvardigori olamga topshirdim...”

“Agar dushmaning bosh urib panohingga kelsa, rahm qilib yaxshilik va muruvvat ko‘rsat”.

Amir Temur lafzi halolligi, pokligi va samimiyligi bilan ham shuhrat qozongan.

Amir Temurning do‘stlik haqidagi pandu-nasihatlari ham hali-hanuz biz uchun ibratdir.

“Sodiq va vafodor do‘st ulkim, o‘z do‘stidan ranjimaydi, do‘stining dushmanini o‘z dushmani deb biladi. Agar kerak bo‘lsa, do‘sti uchun jonini ham ayamaydi”.

Amir Temurning umr bo‘yi obodonchilik, qurilish ishlariga katta ahamiyat berganligi, kambag‘alparvarligini uning quyidagi o‘gitlaridan ham bilib olish mumkin:

“Kimki biron sahroni obod qilsa,yoki koriz qursa yo biror bog‘ ko‘kartirsa, yohud bir xarob bo‘lib yotgan erni obod qilsa, birinchi yili undan hech narsa olmasinlar, uchinchi yili qonun-qoidaga muvofiq xiroj yig‘sinlar”.

“Katta-kichik har bir shahar, har bir qishloqda masjid, madrasa va xonaqohlar bino qilsinlar, faqiru miskinlarga langarxona solsinlar, kasallar uchun shifoxona qurdirsinlar va ularda ishlash uchun tabiblar tayinlasinlar”.

Amir Temur o‘zi barpo etgan davlatni milliy, islomiy, axloqiy qadriyatlarga tayanib idora qildi. Bu esa jamiyatni adolat, insonparvarlik mezonlari asosida boshqarishga, mamlakatda osoyishtalik, tinchlik, totuvlik saqlanib turishiga olib keldi.Temurning yuksak ma’naviy-axloqiy fazilatlari ham ulkan imperiyani yaratish, uni rivojlantirish, jahondagi eng qudratli davlatlardan biriga aylanishiga asos bo‘lgan ma’naviy omildir. Temur o‘z qo‘li ostidagi rahbar va sarkardalardan ham axloqli, odobli bo‘lishni talab qildi. U o‘zining “Tuzuk”larida rahbarlarning axloqliligi, adolatliligi jamiyat, davlat va millat uchun qanday katta ahamiyatga ega ekanini ko‘rsatib, quyidagi vazifalarni belgilagan: “Sulton har narsada adolatpesha bo‘lsin, qoshida insofli, adolatli vazirlarni saqlasin, toki podsho zulm qilgudek bo‘lsa, odil vazir uning chorasini topsin. Agarda vazir zolim bo‘lsa, ko‘p vaqt o‘tmay saltanat uyi qulaydi”.[[38]](#footnote-38)

Amir Temur jamiyatni boshqarishda axloq-odob mezonlariga amal qilgan. Ota-bobolarimiz kabi Amir Temur ham o‘z xalqinigina emas, balki bosib olgan mamlakatlarning xalqlariga ham muayyan axloqiy qadriyatlarga tayanib, chegaradan chiqmagan holda muomalada bo‘lgan. CHunonchi, Amir Temur o‘zining “Kuch adolatda”, degan g‘oyasiga boshqa xalqlar, mamlakatlar bilan bo‘lgan munosabatlarda ham to‘la amal qilgan. YUksak ma’naviy qadriyatlarga tayangan bu adolat Amir Temurning quyidagi so‘zlarida o‘z ifodasini topgan: “Qaysi mamlakatni zabt etgan yoki qo‘shib olgan bo‘lsam, o‘sha erning obro‘-e’tiborli kishilarini aziz tutdim; Sayyidlari, ulamolari, fuzalo va mashoyihiga ta’zim bajo keltirdim va hurmatladim, ularga suyurg‘ol vazifalar berib, maoshlarini belgiladim; o‘sha yurtlarning ulug‘lrini og‘a-inilarimdek, yoshlari va bolalarini bo‘lsa, o‘z farzandlarimdek ko‘rdim”.[[39]](#footnote-39)

SHunday qilib Amir Temurning davlat, jamiyat, el-ulusni to‘g‘ri, odilona boshqarishiga asos bo‘lgan ma’naviy-axloqiy fazilatlari quyidagilardan iborat bo‘lganligini ko‘rishimiz mumkin: aqli raso, xushyor kishilar bilan bamaslahat ish yuritish, ishbilarmon, tadbirkor, mard, shijoatli, xushyor kishilarni qadrlash, odamlarga rahm-shafqatli bo‘lish, odamlarni rozi qilish, yomonlik qilib keyin tavba qilganlarni kechirish, gina va adovat saqlamaslik, jasur va shijoatli kishilarni do‘st tutish, hech kimga g‘azab bilan muomala qilmaslik, ulug‘larni og‘a qatorida, kichiklarni farzand qatorida ko‘rish, xalqqa zulm qilgan kishilarni kechirmay jazolash, olimu fozillar ijodiga yo‘l ochish, sarmoyasiz qolgan savdogarlarga, dehqonchilik qilishga qurbi etmay qolgan kishilarga yordam berish, har kimning so‘ziga quloq solish, diqqat bilan tinglash va o‘z aqli bilan xulosa chiqarish, ig‘vogar va tuhmatchilarning so‘zlariga quloq solmaslik, odamlarga yumshoq, muloyim muomala qilish, zarur bo‘lib qolsa, qat’iy choralar ko‘rish, mehnatsevar, hayr-ehsonli kishilarni qo‘llab quvvatlash va boshqalar.

Amir Temurning doimo aql-idrok, adolat va yuksak ma’naviyat asosida yashashga da’vat etgan ma’naviy-axloqiy fazilatlari sohibqiron bobomiz umrining ma’no-mazmunini tashkil etadi.

Amir Temur o‘z farzandlariga qoldirgan vasiyatida xalqning, jamiyatning ma’naviy-axloqiy kamolotini davlat barqarorligi va rivojlanishining asosiy omillaridan biri deb bayon qilgan. Uning quyidagi so‘zlari asrlar osha xalqimizning asl farzandlarini el-yurt, Vatan, millat haqida qayg‘urishga chorlab keldi: “Millatning dardlariga darmon bo‘lmoq vazifangizdir. Zaiflarni qo‘ring, yo‘qsillarni boylar zulmiga tashlamang. Adolat va ozodlik dasturingiz, rahbaringiz bo‘lsin. Men kabi uzun saltanat surmoq istasangiz, qilichingizni yaxshi o‘ylab chekingiz. Bir daf’a chekkaningizdan keyin uni ustalik-la qo‘llangiz. Orangizda nifoq tuxumlari ekilmasligi uchun ko‘p diqqat bo‘ling”.[[40]](#footnote-40) Bu jumlalarda Amir Temur ma’naviyati jamul-jam bo‘lganini ko‘rishimiz mumkin. Uning o‘z tuzuklarida aytgan so‘zlari bugungi kunda ham ma’naviy jihatdan naqadar dolzarb ahamiyatga ega ekani barchamizga ayon.

Temur tarixda qoldirgan yaxshi nom, u tayangan, targ‘ib etgan axloqiy qoidalar, odoblilik mezonlari biz avlodlarga buyuk ma’naviy merosdir.Donishmandlar tarixda yaxshi nom qoldirishni ikkinchi umr deb bekorga aytmaganlar. Temurning ma’naviy-axloqiy o‘gitlari hozir ham bizga dasturul amal bo‘lib kelayotgani sohibqironning ikkinchi umridir.

Buyuk sohibqiron mafkurasining asosiy mohiyatini tashkil etgan – “Millat dardiga darmon” bo‘lishga chaqirig‘i hozirgi kunda ham suv bilan havodek zarur da’vatdir.

Tarix tajribasi shundan dalolat beradiki, dunyoda ikki kuch – bunyodkorlik va buzg‘unchilik g‘oyalari hamisha o‘zaro kurashadi. Bunyodkor g‘oya insonni ulug‘laydi, uning ruhiga qanoat bag‘ishlaydi.Sohibqiron Amir Temurning parokanda yurtni birlashtirish, markazlashgan davlat barpo etish, mamlakatni obod qilish borasidagi ibratli faoliyatiga ana shunday ezgu g‘oyalar asos bo‘lgan.[[41]](#footnote-41)

Amir Temur ma’naviyati va ma’rifati haqidagi fikrimizni Prezidentimizning sohibqiron haqida aytgan quyidagi so‘zlari bilan yakunlashni lozim topdik: “...tengsiz azmu shijoat, mardlik va donishmandlik ramzi bo‘lgan bu mumtoz siymo buyuk saltanat barpo etib, davlatchilik borasida o‘zidan ham amaliy, ham nazariy meros qoldirdi, ilmu fan, madaniyat, bunyodkorlik, din va ma’naviyat rivojiga keng yo‘l ochdi.[[42]](#footnote-42)

**Temuriylar sulolasi davrida ma’naviyat va ma’rifat rivoji**

Temur va Temuriylar davri, umuman SHarq, xususan Markaziy Osiyo ijtimoiy-siyosiy, iqtisodiy hamda ilm-fani, madaniyati, ma’naviyati, adabiyot va san’ati rivojida muhim bosqich, yangi tarixiy davr, tub burilishdir. Bu davrni hozirgi davr ilm-fanida Markaziy Osiyoda so‘nggi Renessans (Uyg‘onish) davri deb ham yuritadilar.

Butun dunyoga nomlari mashhur tarixchilar SHarafiddin Ali YAzdiy, Mirxond, Xondamir, Davlatshoh Samarqandiy; olimlar – Ulug‘bek, Ali Qushchi, Qozizoda Rumiy; faylasuf shoirlar – Abdurahmon Jomiy, Alisher Navoiy, Lutfiy, Sakkokiy, Atoiy, musavvirlar – Kamoliddin Behzod, Qosim Ali, Mirak Naqqosh, hattotlar: Sulton Ali Mashhadiy, Sulton Muhammad Xandon, Muhammad bin Nur va boshqalar mana shu davrda yashab ijod qildilar. Ularning hammasi o‘sha davr va o‘zlarigacha bo‘lgan insoniyat ma’naviyati, ma’rifati va madaniyati yutug‘ining barcha sohalarini mukammal bilib va o‘zlashtirib olgan, o‘zlari tanlagan sohalarning hali hech kim tomonidan zabt etilmagan cho‘qqilarini egallagan ulug‘ siymolar, qomusiy ilm, aql egalari bo‘lganlar.

SHuning uchun ham ularning boy, serqirra ijodlri, tengi yo‘q va takrorlanmas ilmiy-falsafiy, badiiy, tarixiy asarlari asrlardan asrlarga, davrlardan davrlarga eson-omon o‘tib, barcha alg‘ov-dalg‘ovlarga bardosh berib bizlargacha etib keldi.

Kamoliddin Behzod va uning shogirdlari ijodida yuksak bosqichga ko‘tarilgan musavvirlik san’ati SHarq uyg‘onish davrining yutuqlaridan biridir. Behzod o‘zining takrorlanmas ijodi, go‘zal miniatyura san’ati va ajoyib mahorati bilan nafaqat SHarqda, balki butun dunyoda ham o‘chmas iz qoldirgandir. “Ikkinchi Moniy”, “SHarq Rafaeli” deb yuksak darajada e’zozlangan. Behzod mashhur so‘z san’atkorlari – Jomiy, Husayn Boyqaro, SHayboniyxon va boshqalarning siymolarini yaratgan yuksak ma’naviyat egasidir.

Temuriylar davri ilm-fani, madaniyati, ma’rifati rivoji Mirzo Ulug‘bek (1394-1449)ning nomi bilan chambarchas bog‘lanib ketgan.U davlat arbobi, fan, ma’rifat homiysi, buyuk olim va munajjim.

U o‘zi bunyod ettirgan rasadxona va ilm-ma’rifat markaziga turli sohalarda ish olib boruvchi 100 dan ortiq ilm ahllarini to‘plab, keng jabhada ilmiy kuzatish ishlarini olib borgan. Bular Qozizoda Rumiy, G‘iyosiddin Jamshid, Ali Qushchi, Mavlono Ahmad, Muhammad Havofiy Abul Ali Birjondiy, Mirim CHalabiy, Muiniddin Koshiy kabi zamonaning zabardast olimlari bo‘lgan.

Mirzo Ulug‘bek shu asosda Samarqandda “Samarqand akademiyasi”ga asos solgan edi. “Ziji jadidi Ko‘ragoniy” (“Ko‘ragoniyning yangi astronomik jadvali”) va “To‘rt ulus tarixi” nomli asarlarning muallifidir.

Tarixchi olim Davlatshoh Samarqandiyning yozishicha, “Ulug‘bek geometriya borasida Evklidga, astronomiya sohasida Ptolomeyga o‘xshardi”.

Mirzo Ulug‘bek fan homiysi bo‘lishi bilan birga, mamlakatda ma’naviyat va ma’rifat rivojiga ham katta ahamiyat bergan allomadir. U qariyb qirq yil mobaynida Movarounnahr diyorining donishmand hukmdori sifatida xalqning azaliy orzusi- tinchlik, totuvlik, ilm-fan va madaniyatni rivojlantirish yo‘lida ulkan shijoat va matonat ko‘rsatdi. Ulug‘bek Movarounnahrda bir emas uch madrasa qurdirdi. Bulardan biri Samarqandda (1417-1420); ikkinchisi Buxoroda (1417) va uchinchisi G‘ijduvonda (1433)dir. Hatto Buxorodagi madrasa peshtoqiga hadisdan: “Ilm olish har bir mo‘min va muslima uchun farzdir”, - deb yozdirib qo‘ydi.

Ulug‘bek ko‘proq buyuk olim, ilm-fan, ma’rifat homiysi bo‘lgani uchun ham yanada qadrlidir. U geometriya, matematika, astronomiya, tarix, adabiyot, mantiq, musiqa ilmlarini bilgan. Qur’on, hadis va fiqh ilmlaridan ham yaxshi xabardor bo‘lgan allomadir. XV asrda aniq fanlarning, xususan astronomiyaning rivojida Ulug‘bekning xizmatlari beqiyosdir.

Ulug‘bek o‘zidagi ilmni egallashga bo‘lgan intilish va fazilatlarni mamlakatda ilm-fanni ravnaq topishiga yo‘naltirib madrasalarda o‘qish-o‘qitish tizimini jonlantirishga katta hissa qo‘shdi. CHunonchi, madrasalardagi o‘quv tizimini isloh qilib, ularda astronomiya, geografiya kabi aniq fanlarni o‘qitishni joriy etdi, ta’lim mazmunining sifatini oshirdi, madrasalarda o‘qish muddatini 15-20 yildan 8 yilga qisqartirdi.

Mutafakkir yosh avlodning tabiat haqidagi bilimlarni egallashi zarurligini alohida ta’kidlaydi. Uning uqtirishicha, fan, madaniyat, umuman ma’naviyat va ma’rifatning rivojlanishi bilan yurtda haqiqat barqarorlashadi. Ulug‘bek el-yurtning tinch-osoyishta bo‘lishi uchun odamlar o‘rtasida do‘stlik va birodarlik, samimiyat va adolat barqaror bo‘lishi zarurligini aytadi.

Xulosa sifatida shuni aytish mumkinki, Ulug‘bekning hayoti va ilmiy faoliyati xalqimiz ma’naviyatining poydevoriga qo‘yilgan tamal toshlaridan biri bo‘lib, yurtimizda bundan necha zamonlar oldin fundamental fanlarni rivojlantirishga qanchalik katta ahamiyat berilganini ko‘rsatadi.[[43]](#footnote-43) Uning dahosi bugun ham insoniyat ma’naviyati va ma’rifati rivoji uchun xizmat qilmoqda.

Temuriylar davri ma’naviyati va ma’rifati rivoji o‘zlarining ongli hayoti va faoliyatini insonning baxt-saodati, xalqlar osoyishtaligi, obodonlik ishlari, ilm-fan, adabiyot va san’at rivojiga bag‘ishlagan ikki buyuk mutafakkir Abdurahmon Jomiy (1414-1492) va Mir Alisher Navoiy (1441-1501)larning nomi bilan chambarchas bog‘liqdir.

O‘zbek xalqining buyuk farzandi, mutafakkir, davlat arbobi, o‘zbek adabiyoti va tilining asoschisi Alisher Navoiy Markaziy Osiyoning ma’naviy va ma’rifiy fikr taraqqiyotida alohida o‘rin tutadi. U adabiyot, san’atning turli sohalariga oid qirqdan ortiq asar yaratdi. “CHor devon”, “Xamsa”, “Mahbubul-qulub”, “Muhokamatul-lug‘atayn”, “Majolisun-nafois”, “Lisonut-tayr” va boshqalar shular jumlasidandir. Alisher Navoiy mamlakati va xalqiga hech qachon so‘nmaydigan buyuk ma’naviy meros qoldirgan. U xalqimizning ongi va tafakkuri, badiiy madaniyati tarixida butun bir davrni tashkil etadigan buyuk shaxs, milliy adabiyotimizning tengsiz namoyandasi, millatimizning g‘ururi, sha’nu sharafini dunyoga tarannum etgan o‘lmas so‘z san’atkoridir.

Alisher Navoiy xalqqa ish bilan ham, so‘z bilan ham, ko‘ngil bilan ham foyda keltirish kerakligini aytadi, xalq manfaatini o‘ylaydigan, xalqning baxt-saodati uchun kurashadigan kishilarni haqiqiy inson deb biladi.

Odami ersang demagil odami,

Oniki yo‘q xalq g‘amidin g‘ami, - bayti Navoiy ma’naviyati va insonparvarligining markaziy nuqtasi desak, hech yanglishmaymiz. Navoiy butun umri bo‘yicha insonparvarlikni, odamiylikni kuylab, uni ulug‘lagan. Kishilar g‘amida bo‘lish, yaxshilik qilish, muruvvat ko‘rsatish bu buyuk zot hayotining mazmuni bo‘lgan. Uning qabrida mana bu so‘zlar bitib qo‘yilgan: “SHohi g‘aribon”, ya’ni g‘ariblar, yolg‘izlar, faqirlar shohi.

Navoiy saxovat va muruvvatda benazir inson bo‘lgan.O‘zining joylardagi er-suvlari, mol-mulklaridan kelgan daromadlarini to‘laligicha xayriya ishlariga sarflagan..

Birgina Hirot shahrida o‘zining jamg‘armasi hisobidan qanchadan-qancha binolar, inshootlar barpo etgan. Injil kanalining janub tomonida katta tibbiyot o‘quv yurti va shifoxona barpo ettirgan, ularga taniqli tabib va dorishunoslarni jalb etgan. Ixlosiya madrasasi yonida katta saroy qurdirib, undagi mehmonxonada kambag‘al beva-bechoralarni bepul ovqat bilan ta’minlagan. Muhtoj kishilarga har yili ikki ming po‘stin va kiyim-kechak tarqatgan. Bundan tashqari kanal qazdirib, Mashhad shahriga suv keltirgan.

Alisher Navoiy butun umri davomida ma’naviy tubanlashish shaxs uchun ham, jamiyat uchun ham nihoyatda xatarli ekanini ko‘rsatib o‘tgan.Doimo jaholatni, adolatsizliklarni, inson qadr-qimmatini erga urishni, behuda qon to‘kishlarni yuksak ma’naviylik minbaridan turib qoralab keldi.

Navoiy mansabdorning ma’naviy tubanlashishi qanday yomon oqibatlarga olib kelishi mumkinligi haqida quyidagi hikmatli fikrlarni aytgan: “Inson mansab va kattalikni sevishi tabiiydir. Bu ishda nafs ixtiyorsiz va kishining sezgisini egallash bilan shug‘ullanishini talab qiladi; mansabning xosiyati g‘aflatni orttiruvchi va podshohlikning mast qiluvchi iltifoti xush oluvchi va shunday kishiga xalqning ishi ko‘p tushadi. Bunday kishining xushyor bo‘lishi juda og‘ir. Agar u goho aql madadi bilan o‘zini tuta olsa-da, biroq mansab mastligi uni holiga qo‘ymaydi. Haqiqatdan shu mastlik chog‘ida, falakning intiqom oluvchiligi, g‘addorligi va falak Holiqning adolatli hokim ekanligi qachon uning xotiriga keladi? Orttirilgan qudrat va martabaning bahosi yo‘q va umr foydasizdir. Uning yomonliklaridan faqat dushmanlargina kulib qo‘ya qolmay, rasvoligidan do‘stlari ham sharmandadir... Xulosa: nafsi pok va aqli sof kimsa bu mastliklardan o‘zini bexush qilmasin va o‘zini o‘zbilarmonlik va o‘zboshimchalikka solmasin. Zulm ko‘rgan dardmandlarning holiga boqsin”.[[44]](#footnote-44)

Hukmdorlarning xalq bilan munosabatiga asos bo‘ladigan ma’naviy omillar, odob qoidalari ustida to‘xtab quyidagi fikrlarni aytgan: “Kuchsizlar va bo‘ysunuvchilarga shafqat va mehribonlik ko‘rsatsinlar. YOmon holga tushgan va tuban kimsalarning ishlarini marhamat va yumshoq so‘zlar bilan to‘g‘rilasinlar. Qattiq so‘zlar bilan darveshlarning dillarini ranjitmasinlar. Dili yaralarning jarohatiga muloyim so‘zlar bilan malham bo‘lsinlar. Nafs va shayton firibidan xotirjam o‘tirmasinlar, har bir ishda ixlos va rostlikni kasb etsinlar. Podsho davlati, xalq va sipoh ishlarini tuzatish borasidagi to‘g‘ri so‘zdan qo‘rqmasinlar va aytaversinlar. Xudoy saqlasin, g‘ururlik mayi bilan o‘zini mast va behush qilmasinlar. Boshga biror mashaqqat ish tushsa, sabr va chidam panohiga sig‘insinlar. YOshlarga shafqat, tengqurlarga muvaffaqiyat va madora, kattalarga izzat va hurmat ko‘rsatish yo‘llariga rioya qilsinlar”.[[45]](#footnote-45)

Navoiyning mazkur fikrlarida har bir inson faoliyatiga asos bo‘ladigan mukammal ma’naviy qadriyatlar tizimi bayon etilgandir.

Alisher Navoiy odamlarni insofga, saxovatli va adolatli bo‘lishga, bir-birlari bilan ahil bo‘lishga, bir-birlariga yordam berishga, karamli, sahiy bo‘lishga chaqiradi. Sahiylik inson ma’naviyligining asosiy mezonlaridan biri ekanini, uning mohiyati va ahamiyatini tavsiflab quyidagilarni aytgan edi: “Sahiylik kishilar bog‘ining hosildor daraxtidir, balki u daraxtning shirin mevasidir, odamgarchilik o‘lkasining to‘lqinli daryosi, balki u to‘lqinli daryoning asl gavharidir”.

Xondamir Alisher Navoiyning yuksak axloqiy fazilatlari jumlasiga kamtarlik, hokisorlik, xayr-ehsonlilik,, kambag‘alparvarlik, to‘g‘rilik, odillik, adolatlilik, ma’rifat sohiblariga homiylik qilish, do‘stlikni qadrlash, molu dunyoga, boylikka berilmaslik, oqko‘ngillilik, gina va adovat saqlamaslik, kechirimlilik, vaziyatni hisobga olib ish tutish, shirin so‘zlilik, xalqparvarlik, imonlilik, insoflilik, jabr-zulm ko‘rganlarni himoya qilish, nafs balosiga berilmaslik, rostgo‘ylik va boshqalarni kiritgan.Navoiyning o‘z faoliyati davomida millat va davlat manfaatlariga keltirgan beminnat foydasi haqida shunday yozadi: “Amirlik taxtini, hukmat mansabini o‘zining muborak qadamlari bilan ziynatladi va jabr-jafo raqamlarini davron sahifasidan mahv qilib, adolat va insof eshiklarini insoniyat yuziga ochib qo‘ydi. YAralangan davr jarohatlariga malham qo‘yib, hur olam dahri kasallariga adolat sharbati bilan shifo baxsh etdi”.[[46]](#footnote-46)

Buyuk bobokalonimizning bunday olijanob ma’naviyati o‘tmishdan meros va yuksak ma’naviy qadriyatlarimizdandir. Navoiydek bo‘lish qiyin, ammo unga intilish, ibrat olish lozim.

Navoiyning bundan qariyb 569 yil avval ilgari surgan g‘oyalari asrlar osha ahamiyatini, hayotiyligini yo‘qotgani yo‘q.Uning hayotbaxsh g‘oyalari bugungi kunda Prezidentimiz Islom Karimovning insonparvarlik, xalqlar tinchligi uchun olib borayotgan kurashi bilan hamohang bo‘lib yangramoqda.

Yurtboshimiz Islom Karimov buyuk so‘z san’atkori, o‘zida insoniyatning eng orzu-istaklirin mujassam etgan, o‘zbek xalqining ulug‘ farzandi benazr dahosiga: “Agar bu ulug‘ zotni avliyo desak, u avliyolarning avliyosi, mutafakkir desak, mutafakkirlarning mutafakkiri, shoir desak, shoirlarning sultonidir”,[[47]](#footnote-47)-deb yuksak baho bergan.

Xulosa qilib aytganda, Temuriylar davri ilm-fani, ma’rifati, ma’naviyat va madaniyati jahon sivilizatsiyasi rivojiga ulkan hissa bo‘lib qo‘shildi. Bunda ulug‘ bobomiz, davlat arbobi, sarkarda sohibqiron Amir Temurning xizmatlari beqiyos va benazirdir. Buni hammamiz to‘g‘ri anglamog‘imiz lozim, ul ulug‘ zot ila faxrlanishimiz barchamizning burchimizdir.

**Amir Temur va temuriylar sulolasi davrida yaratilgan ma’naviy merosning o‘zbek xalqining ma’naviy tiklanishida tutgan o‘rni**

Milliy mustaqillik tufayli jahon ma’naviyati va ma’rifati sahnida o‘z o‘rinlariga ega bo‘lgan piru komil ajdodlarimizni va ular qoldirgan boy ma’naviy-ma’rifiy merosni teran anglash, o‘rganish va ulug‘lash imkoniyati yuzaga keldi. Inchunun, ota-bobolarimiz, xususan buyuk davlat arbobi, ma’rifat homiysi, yuksak ma’naviyat egasi Amir Temur va uninng avlodlari qoldirgan, abadiylikka daxldor merosi bugungi kunda xalqimiz ruhiy-ma’naviy poklanishi va milliy o‘zligini anglashning bitmas-tuganmas chashmasidir.

Biz bugun yashayotgan Mustaqil O‘zbekiston davlatidagi tarixiy shaharlar, go‘zal makonlarning ko‘pchiligi Amir Temur va temuriylar davrida vujudga keldi. Temuriylar davri har sohada chinakam uyg‘onish davri bo‘ldi. 150 yillik mustamlakachilik, 70 yillik qaramlik va tobelik yillarida shunday buyuk zot, dunyoga mashhur davlat arbobi, ulug‘ bunyodkor Amir Temur shaxsiyatining asl mohiyatiga xolis va haqqoniy baho berish imkonidan mahrum bo‘lib yashadik. SHo‘ro tuzumi sohibqiron haqidagi haqiqatni xalqdan yashirib keldi.Bobokalonimiz to‘g‘risida ikki og‘iz iliq so‘z aytilgan barcha manbalar ko‘zdan yashirildi, ta’qiqlandi yoki soxtalashtirildi. Prezident Islom Karimov aytganidek: “Amir Temur nomi tariximiz sahifalaridan qora bo‘yoq bilan o‘chirildi, unutilishga mahkum etildi. Maqsad xalqimizning yuragidan milliy ong, milliy g‘urur tuyg‘usini yo‘qotish, uni qaramlikka, tobelikka ko‘ndirish edi”. YOki Prezidentning yana quyidagi so‘zini eslaylik: “SHo‘ro davrida bizga Amir Temurni bosqinchi, zolim, qonxo‘r jallod, borib turgan johil, deb uqtirib kelishdi... Amir Temur haqidagi bu uydirma – sof siyosiy maqsadlarni ko‘zlagan tuhmatdan iborat. Bilasizmi, bu ishlarning tagidagi maqsad bitta bo‘lgan: ya’ni, bizning o‘zligimizni, tariximizni unuttirish, bizni manqurtga aylantirish. SHuning uchun ham biz amir Temurning hurmatini joyiga qo‘yar ekanmiz, birinchi galda shu savobli ish orqali xalqimizning, millatimizning izzat-hurmatini joyiga qo‘ygan bo‘lamiz. Buni hech qachon unutmaslik zarur. O‘zligimizni anglashimiz, milliy qadriyatlarimizni tiklashimiz ham qarz, ham farz”.

O‘zbekiston mustaqillikka erishishi bilanoq Prezident Islom Karimov boy mav’naviy merosimiz, dinu iymonimiz, qadriyatlarimiz, shu jumladan ulug‘ bobomiz sohibqiron Amir Temur nomini, u haqdagi tarixiy haqiqatni tiklashga shaxsan rahnamolik qilib kelmoqda. O‘zbekiston mustaqilligi bizga buyuk sohibqironni ham qaytarib bergani bilan alohida qadrlidir. Horijda siymosi yillar davomida teatr sahnalaridan tushmay kelgan, Evropa tillarida 500 dan ziyod, SHarq tillarida esa 900 ga yaqin kitoblar yozilgan, ko‘pdan-ko‘p suratlari ishlangan, qisqasi dunyoga mashhur bo‘lgan ulug‘ zot Amir Temur yana xalqimiz qalbidan munosib o‘rin oldi.

Istiqlolimiz endi kurtak otayotgan davrda Toshkentning qoq markazidagi hiyobonda sohibqironga o‘rnatilgan muhtasham haykal mustaqillik poydevoriga qo‘yilgan oltin g‘isht bo‘ldi.

Oradan sal o‘tib, 1994 yilda Mirzo Ulug‘bek tavalludining 600 yilligi, 1996 yilda esa sohibqiron tavalludining 660 yilligi munosabati bilan dunyo miqyosida ulkan tadbirlar o‘tkazildi. Parijdagi YUNESKO qarorgohida o‘tkazilgan yubiley tantanalari jahon miqyosida, ayniqsa muhim ahamiyat kasb etdi. O‘zbekiston Respublikasi Vazirlar mahkamasining qaroriga ko‘ra ”Amir Temur” xayriya jamg‘armasi tashkil etildi. Dunyoning taniqli siyosat arboblari, olimlari, yozuvchilari, tarixchilari ishtirokida ilmiy-amaliy anjumanlar o‘tkazildi. Prezident farmoni bilan yuksak mukofot – “Amir Temur” ordeni ta’sis etildi. Temuriylar tarixi Davlat muzeyining barpo etilishi respublikamiz, xalqimiz hayotida muhim voqea bo‘ldi. YUbiley munosabati bilan Amir Temur va temuriylar davriga oid ko‘plab tarixiy-ilmiy asarlar, risolalar, albomlar va boshqalar nashr etildi. Shu o‘rinda Amir Temurning o‘zi yaratgan “Temur tuzuklari” risolasini, akademik Bo‘riboy Ahmedovning “Amir Temur” tarixiy romanini, Erkin Azimovning “Amir Temur saltanati” risolasini, A.Oripovning “Sohibqiron” she’riy dramasini, SHarafiddin Ali YAzdiy va Nizomiddin SHomiylarning “Zafarnoma” asarlarini, F.Ashrafiyning “Temuriylar davri miniatyurasi” kabi nashrlarni alohida qayd etish mumkin. Bularning hammasiga mustaqillik tufayli erishdik. YUqorida aytganimizdek, uzoq yillar davomida mustamlaka va qaramlik iskanjasi ostida kun kechirgan xalqimiz Amir Temur kabi o‘z vatandoshini qadrlash, uning tarixiy mavqeini munosib o‘ringa qo‘yish imkonidan mahrum edi. Bunga intilgan va bu yo‘lda tirnoq qonatgan olim, faylasuf, tadqiqotchiga millatchi, o‘tmishni ideallashtiruvchi degan tamg‘a bosilar edi. Allohga shukurlar bo‘lsinkim, mustaqillik tufayli bularning hammasiga barham berildi. Mustaqillikning mana shu nurafshon kunlarida yurtimiz uzra Amir Temurning ruhi bizdan rozi bo‘lib kezib yurgan bo‘lsa ne ajab!

“... davlatchiligimiz asoslarini yaratib ketgan Temur bobomiz g‘ayrat-shijoati, yuksak aql-zakovati, tadbirkorligi, elparvarligi bilan bizga hamisha ibrat namunasi bo‘lib qolg‘usidir. Biz u zoti oliydan hamisha ruhiy madad olamiz”.[[48]](#footnote-48)

Biz Temuriylar davrida yaratilgan bebaho merosdan xalqimizni, ayniqsa, yoshlarimizni qanchalik bahramand etsak, milliy ma’naviyatimizni yuksak pog‘onaga ko‘tarishda, jamiyatimizda ezgu insoniy fazilatlarni kamol toptirishda, xalqimizning g‘urur va iftixori, milliy o‘zligini yanada yuksaltirishda, ma’naviy barkamol, komil insonlarni tarbiyalab voyaga etkazishda shunchalik qudratli ma’naviy-ma’rifiy qurolga ega bo‘lamiz.

**Ma'naviyat asoslari fanidan asosiy adabiyotlar ro’yhati**

1. Отамуротов С., Раматов Ж., Хусанов С. Маънавият асослари. Ўқув қўлланма. A.Қодирий номидаги халқ мероси нашриёти. Тошкент. 2002.
2. Умаров Э., Абдуллаев М. Маънавият асослари. Ўқув қўлланма. T. “Чўлпон” 2006.
3. Қуранбоев Қ., Абдураҳмонов М. Ўзбекистон Республикаси Президенти И.А.Каримовнинг “Юксак маънавият – енгилмас куч” асарини ўқитиш бўйича. Ўқув қўлланма. Тошкент. 2010.
4. Imomnazarov М. Milliy ma’naviyatimiz asoslari. O‘quv qo‘llanma. "O‘zbekiston faylasuflari milliy jamiyati" nashriyoti. Toshkent. 2006.
5. Садулла Отамуратов, Сарвар Отамуратов. Ўзбекистонда маънавий-руҳий тикланиш. Ўқув қўлланма. “Янги аср авлоди”. Тошкент. 2003.

**Qo‘shimcha adabiyotlar:**

1. Каримов И. А. Юксак маънавият – енгилмас куч. – Т.: Маънавият, 2008.
2. “Ҳалқ сўзи” газетасининг 2017 йил 17 июнь Ўзбекистон Республикаси Президентининг 2017йил 15 июнь куни “Ижтимоий барқарорликни таъминлаш, муқаддас динимизни софлигини асраш – давр талаби” мавзусидаги анжуманда сўзлаган нутқидан.
3. Ўзбекистон Республикаси Вазирлар Маҳкамаси ҳузуридаги Ўзбекистондаги Ислом маданияти маркази фаолиятини ташкил этиш тўғрисида

Ўзбекистон Республикаси Вазирлар Маҳкамасининг 2017 йил 2 августдаги 572-сон қарори. Ўзбекистон Республикаси қонун ҳужжатлари тўплами, 2017.

1. Отамуротов С.О., Абдурахмонов М., Хусанов С. Маънавият асослари. – Тошкент, 2011.
2. Имом Исмоил Ал-Бухорий. Ал-адаб ал-муфрат /Адаб дурдоналари/ - Тошкент, “Ўзбекистон”, 1990. - 196 б.
3. Қаҳҳарова Ш. Глобал маънавият- глобаллашувнинг ғоявий асоси. Тафаккур нашриёти. Тошкент.: -2009.
4. Хусайн Воиз Кошифий. Футувватномаи султоний. Ахлоқи муҳсиний. “Ўзбек энциклопедияси” Давлат илмий нашриёти, -Тошкент. -2011. -374 б.
5. Абдусамедов А.Э. Ислом дини асослари ва маънавияти. (Миллий истиқлол ғояси, ҳуқуқ ва маънавият асослари йўналиши бакалавр босқичи талабалари учун маърузалар матни). – Тошкент: - 2007. - 192 б.
6. Имом Абу Ҳомид Муҳаммад ибн Муҳаммад ал-Ғаззолий. Иҳёу улумид-дин. (дин илмларини жонлантириш) Ҳаж сирлари ва Қуръон тиловати одоблари. – Тошкент: “Мовароуннаҳр”, Тўртинчи китоб, 2004. – 175 б.
7. Комилов Н. Тасаввуф. – Тошкент: “Movarounnahr” – “O’zbеkicton”, 2009. – 448 б.
8. Қодирова М. Марказий Осиё, яқин ва ўрта шарқнинг фалсафий тафаккури. (ўрта асрлар). Ўқув қўлланма. –Тошкент: -2009. - 189 б.
9. “Авесто” Тарихий-адабий ёдгорлик. Асқар Маҳкам таржимаси. –Тошкент: Ғафур Ғулом номидаги нашриёт-матбаа ижодий уйи , 2015. – 699 б.

**Elеktrоn tа’lim rеsurslаri:**

1. [www.uza.uz](http://www.uza.uz). Ўзбекистон Республикаси Президентининг 2017йил 15 июнь куни “Ижтимоий барқарорликни таъминлаш, муқаддас динимизни софлигини асраш – давр талаби” мавзусидаги анжуманда сўзлаган нутқидан.

1. Миллий истиқлол ғояси: асосий тушунча ва тамойиллар. - Тошкент, “Ўзбекистон”, 2000. 47-бет. [↑](#footnote-ref-1)
2. Маллаев Н.М. Ўзбек адабиёти тарихи. - Тошкент, “Ўқитувчи”, 1966. 49-бет. [↑](#footnote-ref-2)
3. 2  [↑](#footnote-ref-3)
4. Ўша жойда. [↑](#footnote-ref-4)
5. Миллий истиқлол ғояси: асосий тушунча ва тамойиллар. - Тошкент, “Ўзбекистон, 2000. 47-бет. [↑](#footnote-ref-5)
6. Тўланов Ж. Қадриятлар фалсафаси. - Тошкент, “Ўзбекистон”, 1998. 101-бет. [↑](#footnote-ref-6)
7. Маҳмудов Т. “Авесто” ҳақида. - Тошкент “Шарқ”, 2000. 44-бет. [↑](#footnote-ref-7)
8. Каримов И.А. Тарихий хотирасиз келажак йўқ. - Тошкент, “Шарқ”, 1998. 10-бет. [↑](#footnote-ref-8)
9. Тўланов Ж. Қадриятлар фалсафаси. - Тошкент, “Ўзбекистон”, 1998. 101-бет. [↑](#footnote-ref-9)
10. Каримов И. А. Юксак маънавият - енгилмас куч. - Т.: “Маънавият”, 2008. 32- бет [↑](#footnote-ref-10)
11. Каримов И. А. Юксак маънавият - енгилмас куч. - Т.: “Маънавият”, 2008. 32- бет [↑](#footnote-ref-11)
12. Ислом маърифати. - Тошкент, “Тошкент ислом университети”, 2005. 6-7 бетлар. [↑](#footnote-ref-12)
13. Ислом маърифати. - Тошкент, “Тошкент ислом университети”, 2005. 6-7 бетлар. [↑](#footnote-ref-13)
14. Имомназаров М., Эшмуҳамедова М. Миллий маънавиятимиз асослари. - Тошкент, “Тошкент ислом университети”, 2001. 134-135-бетлар. [↑](#footnote-ref-14)
15. Ал-Бухорий. Ҳадис (“Ал-жомиъ ас-саҳиҳ”). 3-жилд. - Тошкент, 1995. 421-бет. [↑](#footnote-ref-15)
16. Миллий истиқлол ғояси: асосий тушунча ва тамойиллар. - Тошкент, “Ўзбекистон”, 2000, 18-бет. [↑](#footnote-ref-16)
17. Каримов И. А. Юксак маънавият - енгилмас куч. - Т.: “Маънавият”, 2008. 37-40- бетлар. [↑](#footnote-ref-17)
18. Комилов Н. Тасаввуф. Биринчи китоб. - Тошкент, “Ёзувчи”, 1996. 7-бет. [↑](#footnote-ref-18)
19. Нақшбандия тариқатига оид қўлёзмалар фиҳристи. - Т., “Мовароуннаҳр”, 1993. 5-бет; Комилов Н. Тасаввуф. 7-бет; Ўзбек Миллий энциклопедияси. 8-жилд, Т., “УзМЭ”, 2004, 288-бет. [↑](#footnote-ref-19)
20. Бўронов Қ. Халқимиз маънавияти ва маърифатининг теран илдизлари. - Тошкент, “ФАН”, 2003. 42-бет. [↑](#footnote-ref-20)
21. “Халқ сўзи” газетаси, 1999 йил 8 апрель. [↑](#footnote-ref-21)
22. Мирзо Улуғбек. Тўрт улус тарихи. – Тошкент, “Чўлпон”, 1994. 165-166 бетлар. [↑](#footnote-ref-22)
23. Муллахўжаева К. Кўнгилга назар // “Ўзбекистон адабиёти ва санъати” газетаси. 2001 йил 23 ноябрь. [↑](#footnote-ref-23)
24. Комилов Н. Тасаввуф. 2-китоб. Тавҳид асрори. - Тошкент, 1999. 174-бет. [↑](#footnote-ref-24)
25. Амир Темур ўгитлари. - Тошкент, “Наврўз”, 1992. 58-бет. [↑](#footnote-ref-25)
26. “Халқ сўзи” газетаси, 1999 йил 8 апрель. [↑](#footnote-ref-26)
27. Каримов И. А. Юксак маънавият - енгилмас куч. - Т.: “Маънавият”, 2008. 40- бет [↑](#footnote-ref-27)
28. Каримовнинг И. А Бухоро ва Хива шаҳарларининг 2500 йиллигига бағишланган тантанали маросимидаги табрик сўзи. // «Ишонч» газетаси 1997 йил 21 октябрь. [↑](#footnote-ref-28)
29. Каримов И. А. Ўзбекистон буюк келажак сари. - Тошкент, “Ўзбекистон”, 1998. 12-бет. [↑](#footnote-ref-29)
30. Миллий истиқлол ғояси: асосий тушунча ва тамойиллар. - Тошкент. Ўзбекистон, 2000. 47-бет. [↑](#footnote-ref-30)
31. Каримов И. А. Юксак маънавият - енгилмас куч. - Т.: “Маънавият”, 2008. 41- бет [↑](#footnote-ref-31)
32. Каримов И. А. Тарихий хотирасиз келажак йўқ. - Тошкент, “Шарқ”, 1998. 3-4 бетлар. [↑](#footnote-ref-32)
33. Каримов И. А. Юксак маънавият - енгилмас куч. - Т.: “Маънавият”, 2008. 41- бет [↑](#footnote-ref-33)
34. Каримов И. А. Юксак маънавият - енгилмас куч. - Т.: “Маънавият”, 2008. 41- бет [↑](#footnote-ref-34)
35. Тоҳир Карим. Миллий тафаккур тараққиётидан. - Тошкент. “Чўлпон”, 2003. 53-бет. [↑](#footnote-ref-35)
36. Каримов И. А. Юксак маънавият - енгилмас куч. - Т.: “Маънавият”, 2008. 43- бет [↑](#footnote-ref-36)
37. Каримов И. А. Юксак маънавият - енгилмас куч. - Т.: “Маънавият”, 2008. 44- бет [↑](#footnote-ref-37)
38. Темур тузуклари. - Тошкент, “Наврўз” нашриёти, 1992. 23-бет. [↑](#footnote-ref-38)
39. Амир Темур ўгитлари. 36-бет. [↑](#footnote-ref-39)
40. Амир Темур ўгитлари. - Тошкент, “Наврўз”, 1992. [↑](#footnote-ref-40)
41. Миллий истиқлол ғояси: асосий тушунча ва тамойиллар. - Тошкент, “Ўзбекистон”, 2000. 10-бет. [↑](#footnote-ref-41)
42. Каримов И. А. Юксак маънавият - енгилмас куч. - Т.: “Маънавият”, 2008. 44-45- бетлар. [↑](#footnote-ref-42)
43. Каримов И. А. Юксак маънавият - енгилмас куч. - Т.: “Маънавият”, 2008. 46- бет [↑](#footnote-ref-43)
44. Хондамир. “Макоримул-ахлоқ”. - Тошкент, ЎзФА нашриёти, 1948. 40-41-бетлар. [↑](#footnote-ref-44)
45. Ўша асар. 41-бет. [↑](#footnote-ref-45)
46. Ўша асар, 43-бет. [↑](#footnote-ref-46)
47. Каримов И. А. Юксак маънавият - енгилмас куч. - Т.: “Маънавият”, 2008. 47- бет [↑](#footnote-ref-47)
48. Каримов И.А. Тарихий хотирасиз келажак йўқ. - Тошкент, “Шарқ”, 1998. 15-бет. [↑](#footnote-ref-48)